Mestské zastupiteľstvo v Košiciach

Zápisnica
zo IV. rokovania Mestského zastupiteľstva v Košiciach, 
     zo dňa 19. apríla 2011

Prítomní: podľa prezenčných listín

Rokovanie mestského zastupiteľstva otvoril a viedol primátor mesta Košice  MUDr. Richard Raši, PhD., MHP.

Úvod rokovania

p. Raši, primátor mesta Košice – V súlade s Rokovacím poriadkom MZ ospravedlnil neúčasť p. poslanca Vargovčáka na rokovaní mestského zastupiteľstva.
V úvode rokovania bolo prezentovaných 48 poslancov a skonštatoval, že mestské zastupiteľstvo bolo uznášania schopné.

K programu rokovania

p. Raši, primátor mesta Košice – Program rokovania bol uvedený v pozvánke a poslancom dal do pozornosti, že v zmysle § 18 ods. 8 Rokovacieho poriadku MZ im boli včera (18.4.2011) elektronicky zaslané doplnené návrhy uznesení k materiálom pod bodom č. 8 a 9. Poprosil o pripomienky, resp. o doplňujúce návrhy ku programu.

p. Jakubíková, hlavná kontrolórka mesta Košice – V zmysle platného rokovacieho poriadku MZ stiahla z rokovania bod č. 6 Zásady pre výkon kontrolnej činnosti v podmienkach mesta Košice.

p. Raši, primátor mesta Košice – Navrhol doplniť bod bodom č. 6/1 materiál s názvom Protest prokurátora proti uzneseniu MZ č. 626 zo dňa 30. - 31. 10. 2008.
	Tento protest bol doručený do Kancelárie primátora včera (18.4.2011) a mestské zastupiteľstvo je povinné v zmysle § 26 ods. 2 zákona č. 153/2001 Zb. o prokuratúre rozhodnúť o proteste prokurátora v lehote 30 dní od jeho doručenia.

p. Filipko, poslanec MZ – Navrhol doplniť bod bodom č. 14/1 materiál s názvom Odmeňovací poriadok poslancov mestského zastupiteľstva a členov komisií neposlancov. Išlo by o malú zmenu, o možnosť vzdania sa poslaneckej odmeny poslanca MZ, nakoľko súčasný odmeňovací poriadok takúto zmenu neumožňuje.

p. Raši, primátor mesta Košice – Skôr ako dal hlasovať o doplnených materiáloch požiadal, aby v takýchto prípadoch, kedy chcú poslanci predložiť na rokovanie nové materiály, boli doručené včasnejšie, aby si ich poslanci mohli naštudovať a oboznámiť sa s nimi.  
	Dal hlasovať o doplnení programu o bod 6/1 s názvom Protest prokurátora proti uzneseniu MZ č. 626 zo dňa 30. - 31. 10. 2008.

Hlasovanie č. 1 - 	za: 46, proti: -, zdržal sa: -

p. Raši, primátor mesta Košice – Skonštatoval, že doplňujúci bod bol schválený. 
Dal hlasovať o druhom doplnení programu, a to o bod 14/1 s názvom Odmeňovací poriadok poslancov mestského zastupiteľstva a členov komisií neposlancov.

Hlasovanie č. 2 - 	za: 21, proti: -, zdržali sa: 25

p. Raši, primátor mesta Košice – Skonštatoval, že tento bod do rokovania zaradený nebude.
	Dal hlasovať o programe ako o celku, vrátane prijatých zmien.

Hlasovanie č. 3 - 	Toto hlasovanie bolo zrušené dôsledkom avizovania nefunkčnosti hlasovacieho zariadenia poslanca p. Laskeho. 

p. Raši, primátor mesta Košice – Dal opätovne hlasovať o programe ako o celku vrátane prijatých zmien.

Hlasovanie č. 4 - 	za: 47, proti: -, zdržali sa: 2

p. Raši, primátor mesta Košice – Oznámil, že rokovanie mestského zastupiteľstva sa bude riadiť týmto schváleným programom rokovania.
*  *  *

Overovatelia zápisnice

p. Raši, primátor mesta Košice – Za overovateľov zápisnice určil poslancov:
Ľubicu Blaškovičovú a Juraja Briškára.
*  *  *

Návrhová komisia

p. Raši, primátor mesta Košice – Poprosil predsedov poslaneckých klubov, aby navrhli svojich zástupcov do návrhovej komisie.

p. Géci, poslanec MZ – Za poslanecký klub SMER – SD, MOST – HÍD menoval p. Adamčíkovú, p. Andrejčáka a p. Dudíkovú.

p. Halenár, poslanec MZ – Navrhol, aby p. primátor zvážil stálosť členov návrhovej komisie, aby oslovil poslanecké kluby v tom zmysle, aby dali jedného človeka, ktorý je skúsený v rokovacom poriadku a ktorý by bol ochotný za istých podmienok robiť túto funkciu stále. Skúsení ľudia v návrhovej komisii si vedia dať rady s komplikovanými situáciami. Predniesol to ako návrh a nechal to na p. primátora, či ho príjme.

p. Raši, primátor mesta Košice – Poďakoval za návrh a uviedol, že postupoval v zmysle rokovacie poriadku.  
	Nakoľko neodzneli ďalšie návrhy za členov do návrhovej komisie, dal hlasovať o zložení návrhovej komisie.

Hlasovanie č. 5 - 	za: 39, proti: -, zdržali sa: 8

p. Raši, primátor mesta Košice – Oznámil, že na IV. rokovaní mestského zastupiteľstva bude návrhová komisia pracovať v zložení: p. Adamčíková, p. Dudíková a  p. Andrejčák a požiadal ich, aby zaujali miesta vo vyhradenom 12. rade.
	Vyzval poslancov, aby svoje návrhy po ústnej informácii predkladali návrhovej komisii v písomnej podobe.
*  *  *

Bod č. 1
Informácia o plnení úloh vyplývajúcich z uznesení MZ od XXXVII. rokovania MZ

p. Raši, primátor mesta Košice – Požiadal p. riaditeľa Magistrátu mesta Košice (MMK), aby materiál uviedol.

p. Lazúr, riaditeľ MMK – V materiáli boli uvedené úlohy splnené, nesplnené, resp. v riešení. 

p. Raši, primátor mesta Košice – Mestská rada tento materiál prerokovala na svojom 4. rokovaní dňa 4.4.2011 a odporučila ho mestskému zastupiteľstvu prerokovať. 
Otvoril rozpravu.

p. Rusnák, poslanec MZ – Pýtal sa na predložený návrh na zmenu termínu pri uznesení č. 1098 o modernizácií spaľovne. Uviedol, že v materiáli sú uvedené nepresnosti, nakoľko ak si pamätá, spoločnosť Kosit a.s. nezvyšovala základné imanie, ale bola to spoločnosť 4Italy. Celé vysvetlenie ho nevedie k tomu, aby bolo nutné a nevyhnutné predĺžiť tento termín realizácie všetkých aktivít spojených s modernizáciou spaľovne, ale myslí si, že by mali byť realizované čo najskôr a toto uznesenie, resp. termín platnosti a plnenia tohto uznesenia, by mal zostať tak a posunúť ho maximálne do pol roka 2011 a neposúvať ho do konca tohto roka.

p. Lazár, námestník primátora mesta Košice – Tento bod sa spomína aj v správe kontrolórky mesta Košice, v ktorej sa uvádza o nedodržiavaní termínov, resp. tie termíny boli omnoho skôr. 
	Túto tému by bol otvoril aj sám a uviedol, že tento termín je potrebné predĺžiť, pretože to, čo sa dialo a deje v Kosite ako aj na magistráte je neuveriteľné. Bude o tom bližšie informovať, ak pani kontrolórka otvorí túto tému. Pre bližšiu informáciu uviedol, že mali problém zvolať valné zhromaždenie, urobiť personálne zmeny. Mesto nemalo žiadne relevantné informácie k situácii v Kosite a práve predĺženie termínu je v záujme obyvateľov mesta, aby mesto hospodárne nakladalo s finančnými prostriedkami.
	Slová adresoval poslancovi Rusnákovi a uviedol, že pokiaľ vie, práve oni predkladali návrh, aby sa navýšilo základné imanie spoločnosti Kosit, aby sa mohla zrealizovať investícia. Pre navýšenie boli schválené tri spoločnosti: spoločnosť 4Italy, Mesto Košice a firma SIMEST. Opýtal sa prítomných, či vedia o tom, že dnes sú tam štyri spoločnosti. Z toho dôvodu, že je tam toľko pochybení, nezrovnalosti a nejasných údajov uviedol, že je preto potrebné najprv zistiť čo sa udialo, pretože o týchto skutočnostiach nevedia a na tieto informácie dodnes čakajú a taktiež čakajú na zápis do obchodného registra, aby si následne mohli vyžiadať všetky relevantné doklady a v zmysle toho následne predložiť návrh na postup. Preto navrhol, aby termín bol predĺžený, nakoľko z vyššie uvedených dôvodov to v tomto časovom horizonte  nie je možné stihnúť.

p. Rusnák, poslanec MZ – Vystúpil s faktickou poznámkou a opýtal sa či od februára, kedy došlo k výmene orgánov v obchodných spoločnostiach s majetkovou účasťou mesta, nezasadalo valné zhromaždenie Kositu a.s. Podľa jeho názoru ten čas, aj vzhľadom k tým problémom, aké sú, mesto, ako akcionár v tejto obchodnej spoločnosti, malo partnera urýchlene vyzvať, aby bolo zvolané valné zhromaždenie.

p. Lazár, námestník primátora mesta Košice – Vystúpil s faktickou poznámkou.
	Čudoval sa, že napriek tomu, že sa s p. Rusnákom pozná dlhšie, necháva sa zatiahnuť do tejto špinavej hry a špiniť svoje meno.  
	Uviedol, že mesto ich na stretnutie vyzvalo a ihneď po zasadnutí mestského zastupiteľstva a po podpísaní uznesenia primátorom im nové personálne obsadenie  zaslalo. V zmysle zmluvy, ktorú mesto s Kositom má, prislúchajú mu určité funkcie v predstavenstve v dozornej rade. Nakoľko Kosit nekonal, 30. marca sa s nimi stretli a opýtali sa ich, kedy zvolajú valné zhromaždenie. Až na ich nátlak sa tak udialo na ďalší týždeň v pondelok. Na valnom zhromaždení neschválili záverečný účet. Dohodli sa, že bude určený nový audítor, pretože mesto nemalo jeho dôveru a uviedol, že konať sa bude aj kontrolný audit. Boli poprosení, aby zrealizovali personálne zmeny, ale do dnešného dňa nemal informácie o tom, aby bol podaný návrh na zápis do obchodného registra, ktorý vykonáva predstavenstvo spoločnosti Kosit, čiže nevykonáva to mesto Košice. V tejto súvislosti odmietol akékoľvek pochybenia o tom, že v tejto veci vedenie mesta nekonalo. 
Prítomných ďalej informoval, že už v januári keď sa stretli, požiadal predsedu predstavenstva generálneho riaditeľa p. Gerotta ml., aby im predložil informácie o tom, v akom stave je projekt spaľovne. Dodnes informáciu nedostal a môže v tejto veci ukázať email, v ktorom sa uvádza, že tieto informácie zverejniť nemôže. Po výmene orgánov bude predsedom dozornej rady a osobne si tieto dokumenty vyberie a bude ich osobne informovať o tom a verí, že tento proces začne fungovať. 
Kosit doposiaľ absolútne nerešpektoval zásadné princípy platných zákonov, stanov spoločnosti a to bude dokladovať presne, jasne a konkrétne. Dal však jednu vec na zreteľ, že v minulosti schválili troch akcionárov spoločnosti a opýtal sa poslancov, či vedia o tom, že už sú štyria. Tieto podklady budú k dispozícii a nechal odkaz, že už nič nebude také, ako bolo predtým, aby si začali ctiť zákony tejto republiky a platný štatút spoločnosti Kosit.

p. Raši, primátor mesta Košice – Pokiaľ je návrh na zmenu termínu plnenia uznesení p. Rusnákom, môže sa tak urobiť v bode č. 2.
	Ku spoločnosti Kosit uviedol, že faktom bolo, že podľa platnej legislatívy bola spoločnosť Kosit povinná urobiť zmeny v štruktúrach do 31. 3. 2011 a jednoznačne došlo k pochybeniu zo strany spoločnosti.
	Uzatvoril rozpravu a dal slovo návrhovej komisii, aby prečítala návrh na uznesenie.

p. Adamčíková, poslankyňa MZ a členka návrhovej komisie – Prečítala návrh na uznesenie.
Mestské zastupiteľstvo v Košiciach podľa § 6 ods. 2 písm. ac) Štatútu mesta Košice berie na vedomie Informáciu o plnení úloh vyplývajúcich z uznesení MZ od XXXVII. rokovania MZ.

Hlasovanie č. 6 - 	za: 43, proti: 1, zdržali sa: 5

p. Raši, primátor mesta Košice – Skonštatoval, že uznesenie bolo schválené.
*  *  *

Bod č. 2
Návrh na zmenu uznesení Mestského zastupiteľstva v Košiciach

p. Raši, primátor mesta Košice – Požiadal riaditeľa magistrátu, aby stručne uviedol materiál.

p. Lazúr, riaditeľ MMK – Týmto materiálom sa nadväzovalo na bod č. 1, kde bola informácia o uzneseniach z minulosti. Predstavoval návrh na ich zmenu, a to prvá zmena termínu, druhá vypustiť zo sledovania, tretia zrušuje sa. Viac bolo uvedené v materiáli, ktorý bol v písomnej podobe.

p. Raši, primátor mesta Košice – Otvoril rozpravu a uviedol, že mestská rada tento materiál prerokovala na svojom 4. rokovaní dňa 4.4.2011 a odporučila ho mestskému zastupiteľstvu prerokovať a schváliť. 

p. Rusnák, poslanec MZ – Bez toho, aby bol obvinený kýmkoľvek, že sa zapája do nejakých hier, toto si vyprosí, pretože ako poslanec má nárok pýtať sa a klásť otázky.
	Položil ďalšiu otázku, že v tomto bode je návrh na zrušenie uznesenia č. 31, ktorým pre zloženie komisie, ktoré sa zaoberali výberovým konaním, bola možnosť obsadenia na základe počtu jednotlivých poslaneckých klubov. Uznáva, že toto platilo pre minulé volebné obdobie a tieto počty sa pre toto volebné obdobie zmenilo a jednotlivé kluby majú iné počty. Ale pokiaľ zastupiteľský zbor a druhý orgán tohto mesta nemá stratiť prehľad a vplyv na to, čo sa obstaráva v tomto meste a akým spôsobom, navrhoval, aby toto uznesenie sa nezrušilo, ale opravilo a aby sa v ňom zohľadnili pomery zastúpenia  politických strán v súčasnosti. 

p. Lazúr, riaditeľ MMK –  Tento návrh vyplýval nie z toho, že chcú dehonestovať poslancov, ale z dôvodu, že od 1.4. platí novela zákona obstarávania, ktorá tak sprísnila podmienky, že ťažko hovoriť o manipulácii. Zároveň magistrát vydáva internú normu o verejnom obstarávaní, ktorá presne opisuje postupy od zákaziek už nad 500 eur. Je to úplne pod kontrolou a zaujala ich vec z minulosti, že bol problém s účasťou v tom prípade, kedy bola zložená iba z poslancov. Nemajú nič proti účasti zástupcov z mestského zastupiteľstva, ale skôr je potrebné to urobiť pomerom, aby boli prítomní odborníci z magistrátu a aj poslanci. 

p. Raši, primátor mesta Košice – V krátkosti doplnil, že nový zákon je platný a ukladá im zverejňovať všetky zmluvy na stránke mesta. Od 1.4. došlo k úprave a pre mestá, ako sú aj Košice, táto povinnosť sa upravuje a prikazuje im zverejňovať zmluvy iba nad tisíc eur, napriek tomu sa vedenie mesta rozhodlo, že sa budú zverejňovať zmluvy aj s nižšou sumou. Sú to zmluvy, objednávky aj faktúry.
	K vyššie spomenutému uviedol, že toto uznesenie je potrebné zrušiť, pretože tak, ako je urobené je neplatné a pokiaľ by prišli s novým návrhom, ktorý ale musí byť v súlade s novým zákonom o verejnom obstarávaní, môže byť predmetom rokovania komisií aj ďalšieho mestského zastupiteľstva.

p. Kočiš S., poslanec MZ – Súhlasil s tým, čo povedal riaditeľ magistrátu a uviedol, že nakoľko v minulosti nebol členom žiadnej politickej strany, nezúčastňoval sa, ako poslanec, výberových konaní, iba v jednom prípade, kedy ho oslovili preto, že sa výberového konania nemal kto zúčastniť. Uviedol, že pri výberových konaniach nemá politika čo robiť, preto nemal žiadny problém so zrušením tohto uznesenia.

p. Raši, primátor mesta Košice – Opýtal sa p. Rusnáka, či predkladá pozmeňujúci návrh, alebo to dáva ako tému. 
	Dostal odpoveď že návrh to nie je.
	Uzatvoril rozpravu a dal slovo návrhovej komisii, aby prečítala návrh na uznesenie.

p. Adamčíková, poslankyňa MZ a členka návrhovej komisie - Prečítala návrh na uznesenie.
Mestské zastupiteľstvo v Košiciach podľa § 6 ods. 2 písm. ac) Štatútu mesta Košice 
A.	schvaľuje
predĺženie termínu plnenia uznesení Mestského zastupiteľstva v Košiciach :
1.	č. 1098 časť B z XXXII. rokovania Mestského zastupiteľstva v Košiciach dňa 12.4.2010 na december 2011,
2.	č. 1166 časť B z XXXVI. rokovania Mestského zastupiteľstva v Košiciach dňa 29.6.2010 na december 2011,
3.	č. 1259 časť B body 1, 2 z XXXVII. rokovania Mestského zastupiteľstva v Košiciach  dňa 7.9.2010 na október 2011,
B. súhlasí
s vypustením  sledovania uznesenia na úrovni Mestského zastupiteľstva  v Košiciach  
-  č. 1243 časť ukladá zo  17. mimoriadneho rokovania Mestského zastupiteľstva 
   v Košiciach zo  dňa 14.11.2006,
C. zrušuje 
-	v časti ukladá body 1, 2 uznesenia č. 1108  z XXIII. rokovania  Mestského zastupiteľstva v Košiciach zo dňa 29.6.2006,
-	uznesenie  č. 31 z II. rokovania Mestského zastupiteľstva  v Košiciach  dňa 22.2.2007,
-	v časti ukladá bod 2 písm. a)  uznesenia  č. 38 z pokračovania II. rokovania Mestského 
zastupiteľstva  v Košiciach zo dňa 8.3.2007,
-	uznesenie č. 378  časť C bod 2 písm. c) z pokračovania XIII.  rokovania Mestského 
 	zastupiteľstva   v Košiciach   dňa 11.3.2008,
-	č. 486 časť B bod 2 zo XVI.  rokovania Mestského zastupiteľstva   v Košiciach  dňa 
 	26. - 27.6.2008,
-	časť B uznesenia č. 584  z pokračovania XVIII. rokovania Mestského zastupiteľstva 
     v Košiciach   dňa 11.9.2008,
-	časť C bod 3 uznesenia č. 626 z XX. rokovania Mestského zastupiteľstva v Košiciach      dňa 30. - 31.10.2008,
-	časť B bod 4  uznesenia č. 692 z XXI. rokovania Mestského zastupiteľstva v Košiciach dňa 10.12.2008,
-	časť E uznesenia č. 794 z XXIV. rokovania Mestského zastupiteľstva v Košiciach dňa 
     30.4.2009,
-	časť B uznesenia č. 1029 z XXX. rokovania Mestského zastupiteľstva v Košiciach dňa 
 	15. - 16.12.2009.

Hlasovanie č. 7 - 	za: 41, proti: -, zdržali sa: 8

p. Raši, primátor mesta Košice – Skonštatoval, že uznesenie bolo schválené.
*  *  *

Bod č. 3
Správa o odpovediach na interpelácie a dopyty poslancov mestského zastupiteľstva, ktoré  boli  prednesené na III. rokovaní MZ dňa 14. 2. 2011

p. Raši, primátor mesta Košice – Otvoril rozpravu a uviedol, že mestská rada tento materiál prerokovala na svojom 4. rokovaní dňa 4. 4. 2011 a odporučila ho mestskému zastupiteľstvu prerokovať a schváliť. 

p. Kočiš S., poslanec MZ – Poďakoval sa za odpoveď, ktorá mu bola doručená na jeho dopyt, ale nakoľko list, ktorý dostal bol z 1. 3. a ubehol už viac ako mesiac, opýtal sa, či došla  odpoveď od firmy Euro Zeta 6 Sk, s.r.o. ohľadom zápisu a zámeny pozemkov. Keďže sa pozeral do katastra prístupnom na internete zistil, že doteraz nebol urobený vklad do katastra a nebolo to ani zakreslené. Položil otázku, ako si táto spoločnosť chce zapísať svoje vlastníctvo, keď nemá vysporiadané pozemky. Hovoril o území pri obchodnom centre Galéria. Požiadal riaditeľa MMK, aby túto vec sledoval, nakoľko si myslí, že išlo o veľmi dobrú ponuku pre túto spoločnosť, zámenu dvoch pozemkov, pretože pozemok ktorý dostali bol výmerovo menší a vyrovnanie malo byť v tom, že vybudujú parkovisko a dajú bezodplatné užívanie tohto parkoviska za jednu korunu na dvadsať rokov. Ešte raz zopakoval, že prečo si táto spoločnosť túto povinnosť do dnešného dňa nesplnila, či išlo z ich strany o kalkuláciu, alebo či zjavne vedeli, že tieto pozemky majú založené a nemôžu s nimi hýbať? Nevie, pýtal sa.

p. Lazúr, riaditeľ MMK – Zatiaľ nemajú reakciu danej spoločnosti. Úlohu môžu sledovať, môžu ich vyzvať, ale odozva zatiaľ nebola.

p. Raši, primátor mesta Košice – Uzatvoril rozpravu a dal slovo návrhovej komisii, aby prečítala návrh na uznesenie.

p. Adamčíková, poslankyňa MZ a členka návrhovej komisie – Prečítala návrh na uznesenie.
	Mestské zastupiteľstvo v Košiciach podľa § 67 ods. 3 a § 69 Rokovacieho poriadku mestského zastupiteľstva v Košiciach berie na vedomie Správu o odpovediach na interpelácie a dopyty poslancov mestského zastupiteľstva, ktoré boli prednesené na III. rokovaní MZ v Košiciach dňa 14. 2. 2011.

Hlasovanie č. 8 - 	za: 45, proti: 1, zdržali sa: 2

p. Raši, primátor mesta Košice – Skonštatoval, že uznesenie bolo schválené.
*  *  *

Bod č. 4
Informáciu primátora mesta o svojej činnosti od III. rokovania MZ

p. Raši, primátor mesta Košice – Poslancov informoval o svojej činnosti za obdobie od konania zasadnutia mestského zastupiteľstva v polovici februára. 
Charakterizovala ho predovšetkým komplikovaná práca na príprave návrhu rozhodujúceho dokumentu, a to rozpočtu na rok 2011 a jeho cieľom bolo stabilizovať v tomto roku stav verejných financií v našom meste. Informácie o tom, v akom stave našli mestskú kasu už verejnosť dostala a o tom, aké pochybenia v nakladaní s verejnými prostriedkami postupne odkrývajú, informujú priebežne prostredníctvom masmédií. Pri plánovaní príjmov a výdavkov mestského rozpočtu vychádzali zo snahy neopakovať nezodpovedné a nehospodárne nakladanie s verejnými financiami a splniť si voči občanom mesta zodpovedne a komplexne všetky základné povinnosti, vyplývajúce im zo zákona. Vo zvyšku roka 2011 chcú položiť pevné základy pre rozvoj mesta pre nasledujúce tri roky ich funkčného obdobia. 
	Mimoriadne dôležitou agendou vedenia mesta v uplynulých týždňoch bolo posunutie príprav a administrácie projektov Košice - Európske hlavné mesto kultúry 2013. Uskutočnili sa viaceré intenzívne rokovania so zástupcami zainteresovaných ministerstiev o prerozdelení disponibilných finančných prostriedkov na konkrétne investičné projekty a vyhodnotili doterajší stav ich administrácie. Po rokovaní s ministrom kultúry v Košiciach bol stanovený ďalší postup s cieľom odovzdať v decembri 2012 do užívania objekty, na ktoré získajú finančné prostriedky a využijú ich čo najefektívnejším spôsobom. 
	Treťou kľúčovou oblasťou, ktorej sa venovali v hodnotenom období prioritnú pozornosť, boli vrcholiace prípravy na najvýznamnejšiu udalosť v našom meste v tomto roku Majstrovstvá sveta v ľadovom hokeji IIHF 2011, ktoré sa navyše spájajú s oslavami Dňa mesta Košice 2011, čo vnímajú na jednej strane ako nepochybnú výhodu, na druhej strane kladie táto skutočnosť vyššie nároky na zladenie organizácie oboch podujatí, ktoré v sebe zahŕňajú desiatky akcií a zabezpečenia množstva povinností a úloh. Od opráv výtlkov, obnovy vodorovného dopravného značenia, inštalácie výzdoby až po otvorenie nového parkovacieho domu pri Steel Aréne, rekonštrukcie Staničného námestia a množstva ďalších aktivít, ktoré smerujú k tomu, aby bolo naše mesto po všetkých stránkach na prestížne športové podujatie dostatočne a kvalitne pripravené.
	Rok 2011 považujú za rok stabilizácie a konsolidácie financií mesta, za vysporiadanie sa s minulosťou, za vysporiadanie sa s dlhmi, ktoré tu po bývalom primátorovi ostali. Veria, že rok 2011 bude po konsolidácií rokom, po ktorom budú nasledovať roky 2012, 2013 a ďalšie, ktoré budú charakterizované rozvojom a investíciami v našom meste.
	Opýtal sa, či má niekto dotazy.

p. Gamcová, poslankyňa MZ – Zaujala ju jedna veta, ktorú uviedol v súvislosti s prípravou rozpočtu a to, že verejnosť a poslanci sa všetko dozvedeli z médií. Opýtala sa, či je to podľa neho správne, že poslanci, a mala na mysli konkrétne aj seba, sa majú dozvedať dôležité informácie z médií.

p. Raši, primátor mesta Košice – Uviedol, že čo sa týka jej konkrétne, akékoľvek informácie sa dozvie, ak príde a ohlási sa na magistrát. Následne jej dajú zodpovedného človeka, ktorý jej poskytne všetky dôležité informácie, ktoré bude požadovať a ktoré poslancom môžu byť dostupné. Takisto to bude aj pre ostatných, že ak sa budú chcieť niečo dozvedieť, alebo budú potrebovať nejakú informáciu, aby sa ohlásili na magistráte, bude na to určený človek, ktorý informácie poskytne. Nakoľko nevie, kto z nich má  záujem o akú formu informovanosti, preto informácie poskytuje médiám, ktoré sú všeobecne dostupné, vidia ich aj na webovej stránke mesta, ale pokiaľ majú konkrétne otázky, môžu prísť a bude im zodpovedané.

p. Halenár, poslanec MZ – Vystúpil s faktickou poznámkou. Ak správne porozumel tomu, čo hovorila poslankyňa Gamcová, tak jej nešlo o to, že dostane informáciu vtedy ak ona vyvinie aktivitu na získanie informácie, ale skôr jej išlo o to, aby tie rozhodnutia, ktoré môžu byť strategické a veľmi dôležité, aby neboli komunikované cez média. 
	Poprosil, aby sa neznižovala hodnota poslancov. On si uvedomuje, že tak, ako v minulom volebnom období, vznikla tu istá akási väčšina a je možné, že na názore, alebo postojoch časti poslancov vôbec nezáleží, ale poprosil, aby to takým vulgárnym spôsobom oznamované nebolo. Všetci si uvedomujú, že tu funguje zákon č. 211 z roku 2000 o slobodnom prístupe k informáciám. K tomu nie sú potrebné žiadne školenia. Myslí si, že nielen Košičania čakajú na ich konkrétne činy.

p. Raši, primátor mesta Košice – Asi sa nepochopili, pretože postavenie poslancov neznižuje, ale pani poslankyňou Gamcovou nebol dotazovaný na žiaden konkrétny dotaz, ktorý jej nedali. 
	Ešte raz zopakoval, že ak budú dotazy zo strany poslancov o informácie, tak tieto informácie dostanú elektronickou, alebo písomnou formou.
	Dal slovo návrhovej komisii, aby prečítala návrh na uznesenie. 

p. Adamčíková, poslankyňa MZ a členka návrhovej komisie - Prečítala návrh na uznesenie.
Mestské zastupiteľstvo v Košiciach podľa § 6 ods. 2 písm. y) Štatútu mesta Košice berie na vedomie informáciu primátora mesta o svojej činnosti od III. rokovania MZ.

Hlasovanie č. 9 - 	za: 43, proti: 1, zdržali sa: 4

p. Raši, primátor mesta Košice – Skonštatoval, že uznesenie bolo schválené.
*  *  *

Bod č. 5
Správa o činnosti Útvaru hlavného kontrolóra

p. Raši, primátor mesta Košice – Požiadal hlavnú kontrolórku, aby uviedla materiál.

p. Jakubíková, hlavná kontrolórka mesta Košice – Uviedla, že uvedená správa o činnosti hlavného kontrolóra je od III. rokovania MZ. Súčasťou správy boli aj správy o kontrolách vykonaných v Mestských lesoch a v základných školách Bernolákova 16 a Kežmarská 28. Tieto kontroly boli vykonané v súlade s plánom kontrolnej činnosti ÚHK na I. polrok 2011. 
	Mimo plán kontrolnej činnosti boli vykonané kontroly v troch školských jedálňach a kontroly boli zamerané na inventarizáciu zásob potravín v jedálňach za rok 2009.
	Bola vykonaná kontrola uznesení prijatých mestským zastupiteľstvom v Košiciach za rok 2010. 
Uviedla, že zamestnanci ÚHK nezistili porušenie zákonov, všeobecných záväzných predpisov a interných predpisov akciovej spoločnosti Mestské lesy Košice, ZŠ Kežmarská 28 a v dvoch školských jedálňach na Bernolákovej 16 a na Trebišovskej 10.
Na ZŠ Bernolákova 16 bolo zistené, že nebola upravená nájomná zmluva podľa platných pravidiel prenajímania školského majetku vo vlastníctve mesta. Predovšetkým išlo o prevádzkové náklady. Nebola vykonaná inventarizácia záväzkov, pohľadávok a fin. účtov. Nesprávne bol vykázaný príjem za prenájom nebytových priestorov. 
V školskej jedálni Kežmarská 28 bolo zistené, že nebola vykonaná fyzická inventarizácia zásob potravín.
Pri kontrole plnenia uznesení za minulý rok, mestským zastupiteľstvom bolo uložených sedem úloh. K 7.3.2010 boli nesplnené tri úlohy, tri úlohy sú v stave riešenia a jedna úloha bola splnená.
ÚHK riešil podnety občanov. Jeden bol od právnickej osoby a päť od fyzických osôb. Podnety sa týkali hlavne Bytového podniku mesta Košice, Správy majetku mesta Košice, klastra Turizmu a webovej stránky mesta Košice.
Vypracovala stanovisko k programovému rozpočtu na rok 2011-2013, k záverečnému účtu mesta Košice a k dlhovej zaťaženosti. 
V súčasnosti prebieha kontrola na Mestskej polícii a v ZŠ Janigova 2 a ul. Jána Pavla II. č. 1.

p. Raši, primátor mesta Košice – Otvoril rozpravu.

p. Adamčíková, poslankyňa MZ a členka návrhovej komisie – Pozorne si prečítala správu o činnosti HK od III. rokovania MZ. Uviedla, že čítala už veľa správ, ale také niečo  nevidela. Slová adresovala hlavnej kontrolórke. To čo bolo na str. 4 uvedené, že na interpeláciu poslanca o zlúčení CVČ bola vypracovaná odpoveď, opýtala sa, aká.  
Hlavnou pripomienkou bolo, prečo tomuto zastupiteľstvu predkladá úplné znenie vykonaných kontrol, keď zákon to neukladá a tiež sa opýtala, z akého dôvodu uvádza tabuľku vykonaných kontrol v priebehu I. polroku 2011, keď ledva prešli do druhého štvrťroka. 
Ku kontrole č. 1, Mestské lesy, kde bol uvedený názov Správa o výsledku kontroly, hneď v jej úvode bolo konštatované, že sa žiadne porušenia nezistili a na základe toho sa vypracoval záznam o kontrole, ale ten však nenašla. Opýtala sa, či nemala postupovať podľa 502-ky, § 21.
Uviedla, že z jej správy vyčítala aj to, že nie celkom správne vyhodnotila výberové obstarávanie, ktoré Mestské lesy nevykonali pre časovú tieseň. Hovorila o priamej zákazke na ťažbu dreva v roku 2009.  V ustanovení § 1 odsek 2 a odsek 3 sú uvedené výnimky, na ktoré sa zákon č. 25/2006 Z. z. o verejnom obstarávaní časová tieseň nevzťahuje. Podľa jej názoru mala byť táto skutočnosť vyhodnotená, ako porušenie zákona. Keď sa hodnotilo neobstaranie ťažby dreva, tak pre objektívnosť a správne právne posúdenie na určenie postupu podľa zákona o verejnom obstarávaní podľa výšky zákazky a zmluvy bolo potrebné vyhodnotiť celé kontrolované obdobie r. 2008 a 2009 a nielen príklady námatkovým spôsobom.
Ďalej ZŠ Bernolákova, z dôvodu ochrany osobných údajov sa účtovníčka uvádzala len pod iniciálami, ale v odpovedi o prijatých opatreniach je osoba presne pomenovaná. 
Na str. 3 bolo opäť uvedené plné meno osoby, ale taktiež konštatovanie o nehospodárnom využití finančných prostriedkov, ale právne sa to už nekvalifikovalo. Malo byť uvedené, že išlo o porušenie § 19 odsek 6 zákona č. 523 z roku 2004 Z. z. o rozpočtových pravidlách verejnej správy v znení neskorších zmien a doplnkov a následne porušenie § 31 písmena j) toho istého zákona. Keďže nemala silu to ďalej čítať uviedla, že aj s ohľadom na nešťastne a protiprávne spracované Zásady kontrolnej činnosti a zistenia nového riaditeľa BPMK v súvislosti s predloženou správou na III. rokovaní MZ, vyjadrila ako poslanec, veľkú nespokojnosť a predložený materiál nemôže preto vziať na vedomie. 

p. Raši, primátor mesta Košice – Požiadal poslancov, aby v rozprave dodržiavali časový limit.

p. Halenár, poslanec MZ – Mal otázku na pani kontrolórku, prečo neodpovedala na list pána Rovinského, ktorý ho zaslal vo februári 2011. V liste žiadal o vysvetlenie k jej argumentácii, prečo správy hlavného kontrolóra nie sú spolu s ostatnými bodmi rokovania MZ prístupné na webe. Je potrebné uviesť, že hlavná kontrolórka argumentovala, že bod kontroly nie je na webe zákonom č. 369 a paragrafom 18 o obecnom zriadení. Tento paragraf 18 jej bol v pošte doručený a mala sa vyjadriť k tomu, ako jej argumentácia, že ten bod - správa nie je prístupná na webe, súvisí  s paragrafom 18. Nie je v tom len samotná kontrolórka, ktorej sa nechce odpovedať na konkrétne otázky. Jedná sa tu zrejme o cudzie slovo transparentnosť, ktorému pán primátor rozumie, pretože toto slovo často používal v predvolebnej kampani. Primátor bol v kópii tohto listu a taktiež aj námestníčka primátora p. Lenártová, kancelária primátora a námestníkov zrejme nedostali pokyny akým spôsobom majú narábať s došlou poštou. Dáva to značné trhliny k tomu deklarovanému slovu transparentnosť. Podľa jeho názoru ak tu má byť zrozumiteľnosť a priehľadnosť je na mieste okamžite začať uverejňovať bod správy kontrolóra na webe mesta.
	Napriek tomu, čakal na odpoveď kontrolórky, prečo neodpovedala p. Rovinskému.

 p. Lazár, námestník primátora mesta Košice – Chcel sa opýtať sa, že v prílohe č. 1 bod č. 2 je projekt energetického zhodnotenia odpadu pre mesto Košice modernizácia spaľovne. Skôr, ako niečo k tomu uviedol, uviedol jednu skutočnosť. Súčasné vedenie mesta je za to, aby sa modernizovala spaľovňa, aby sa vybudovala nová energetická turbína, aby sa v Kosite investovalo, ale má dve podmienky, a to, aby sa to celé dialo transparentne a aby sa dodržiavali platné zákony Slovenskej republiky a Štatút spoločnosti Kosit.
	Uviedol, že 12.4.2010 na mestskom zastupiteľstve schválilo uznesenie, v ktorom bolo rokovať so spoločnosťou Kosit a.s. o príprave ekonomického, finančného a technického plánu projektu - priemyselný plán modernizácia spaľovne II. etapa a zabezpečiť predloženie projektu na rokovanie MZ v Košiciach. Projekt nebol predložený v stanovenom termíne, ktorý bol august 2010. 
	Upriamil pozornosť na konštatáciu od pani kontrolórky, ktorá má čistú pravdu. Uviedol, že táto správa bude okamžite predložená, hneď ako dôjde k zápisu zmien do obchodného registra spoločnosti Kosit, teda keď sa zástupcovia mesta stanú členmi predstavenstva a dozornej rady. Vyvinú všetko preto, aby tento materiál bol na najbližšom zastupiteľstve predložený. 
	V tom čase, keď poslanci sa tak ponáhľali, tak oni to kritizovali v tom zmysle, že je to zle pripravené a že je to na úkor obyvateľov tohto mesta. Myslí si to dodnes. To, že sa  správa nepredložila o tom svedčí. 
Tých pochybení bolo viac a pani kontrolórka upozornila aj na to, že uzavretá zmluva o poskytnutí úveru nebola oznámená riadnym spôsobom. Všetky tieto skutočnosti budú zohľadnené v tej ďalšej správe.
	Poprosil  všetkých, ktorí z bývalej koalície majú dobré vzťahy so spol. Kosit, aby im dohovorili ku spolupráci, pretože sa to robí pre obyvateľov tohto mesta.
	Predniesol návrh na doplnenie uznesenia mestského zastupiteľstva v znení: Mestské zastupiteľstvo v Košiciach podľa § 6 ods. 2 písm. ac) Štatútu mesta Košice ukladá hlavnej kontrolórke mesta Košice vykonať kontrolu hospodárenia, nakladania s majetkom mesta Košice a dodržiavania všeobecne záväzných právnych predpisov vrátane všeobecne záväzných nariadení mesta Košice pri 
	1. verejnom obstarávaní – výzva k súťaži – podprahová zákazka na predloženie ponuky – Externý manažment na spracovanie projektu a žiadosti o pridelení nenávratného finančného príspevku zo zdrojov ES pre projektový zámer „Znižovanie emisií modernizáciou MHD mesta Košice“,
	2. uzatváraní nájomných zmlúv zo strany mestskej spoločnosti Správa majetku mesta Košice, s. r. o., a to najmä z hľadiska uvádzania účelu, na ktoré sa priestory prenajímali, zaradenia do kategórie z hľadiska lokality a výšky nájomného. 
	Ako dôvod predloženia návrhu uviedol, že v obidvoch prípadoch nové vedenie mesta začalo konať. V prvom prípade podalo trestné oznámenie a v druhom prípade bolo dozornou radou nariadená hĺbková kontrola. 
Myslí si, že jedna vec je vyvodiť právnu zodpovednosť voči konkrétnym osobám a druhá vec je v prvom rade ochrániť mestské peniaze, pretože mestská kasa je prázdna a každá koruna sa zíde.

p. Raši, primátor mesta Košice – Požiadal, aby doplňujúci návrh bol predložený návrhovej komisii.

p. Gamcová, poslankyňa MZ – Vrátila sa k centrám voľného času a tiež ju zaujalo čo napísala vo svojej správe hlavná kontrolórka, hoci vo svojej odpovedi dostala, že kontrola v centre voľného času o ktorú žiadala, bude zahrnutá do II. polroku 2011.
	Vyjadrila, že má v tejto veci isté pochybenia, keďže v tejto veci o CVČ zlúčeniach a ďalších záležitostiach, interpelovali viacerí poslanci, myslí si, že kontrola mala byť vykonaná okamžite. Opýtala sa, prečo bola kontrola preložená do II. polroka, keď je to dosť dôležité aj pre zamestnancov, pretože rôzne ďalšie podnety aj zo strany občanov a aj p. námestníčka dostala podnet, nasvedčovali k tomu, aby sa tomu venovala okamžite.

p. Raši, primátor mesta Košice – Dal slovo kontrolórke, aby reagovala na jednotlivé podnety.

p. Jakubíková, hlavná kontrolórka mesta Košice – Uviedla, že poslankyni p. Adamčíkovej bude odpovedať písomne.
	Čo sa týkalo vykonanej kontroly v Mestských lesov uviedla, že za prácou svojich ľudí si stojí a cení si ju. Má človeka, ktorý má skúšky z verejného obstarávania.
	Čo sa týka údajov uviedla, že viac sa to nestane.
	K tomu, že štatisticky vyhodnocuje akú majú činnosť a čo urobili, vykonávať bude ďalej, pretože niekoho to môže aj zaujímať v akom sú stave a čo vykonali.
	K zásadám ku kontrolnej činnosti uviedla, že ich vypracovala iniciatívne, nakoľko majú cez 120 spoločnosti a každá z nich má iný charakter, na ktoré platia iné zákony. Tieto zásady to mali zhutniť, pretože pre príspevkovú, obchodnú a rozpočtovú spoločnosť platí niečo iné.
	Ohľadne otázky od poslanca p. Halenára uviedla, že email od p. Rovinského dostala, ale písomne odpovedá iba na listy. V spomínanom emaili to nebol úplný výklad zákona. V zmysle paragrafu 18 ods. 1 písm. d) zákona o obecnom zriadení hlavný kontrolór predkladá správu o výsledkoch kontroly priamo obecnému zastupiteľstvu na jeho najbližšom zasadnutí. Zákon teda neupravuje povinnosť kontrolóra zverejňovať správy. V zmysle platného zákona o obecnom zriadení hlavný kontrolór má takúto povinnosť len vo vzťahu k poslancom MZ a k primátorovi.
	V prípade ak p. Halenár trvá na danej požiadavke, môže podať návrh na uznesenie MZ v danej veci. 
	Na otázku poslankyni p. Gamcovej, prečo zaradila kontrolu do II. polroka uviedla, že nakoľko mala rozbehnuté určité kontroly, chcela ich dotiahnuť do konca. Druhým faktorom bolo aj to, že má nedostatok ľudí.

p. Halenár, poslanec MZ – Spôsob, akým teraz odpovedala na otázky ho presvedčil o tom, že zákony si vykladá tak, ako potrebuje a že jej body nemusia byť pri ostatných bodoch, pretože sú niekde skryté v húštine webu. Týmto pre neho stratila jeho dôveru a neberie ju ako kontrolóra, ktorý má kontrolovať a strážiť, že to, čo sa deje v tomto meste, je v súlade so zákonmi.

p. Raši, primátor mesta Košice – Uzatvoril rozpravu a dal slovo návrhovej komisii, aby prečítala najprv návrh na doplnenie uznesenia p. Lazárom a následne, aby prečítali pôvodný návrh.

p. Dudíková, poslankyňa MZ a členka návrhovej komisie – Uviedla, že návrhová komisia obdržala jeden doplňujúci návrh od námestníka p. Lazára a prečítala ho.
Mestské zastupiteľstvo v Košiciach podľa § 6 ods. 2 písm. ac) Štatútu mesta Košice ukladá hlavnej kontrolórke mesta Košice vykonať kontrolu hospodárenia, nakladania s majetkom mesta Košice a dodržiavania všeobecne záväzných právnych predpisov vrátane všeobecne záväzných nariadení mesta Košice pri 
	1. verejnom obstarávaní – výzva k súťaži – podprahová zákazka na predloženie ponuky – Externý manažment na spracovanie projektu a žiadosti o pridelení nenávratného finančného príspevku zo zdrojov ES pre projektový zámer „Znižovanie emisií modernizáciou MHD mesta Košice“,
	2. uzatváraní nájomných zmlúv zo strany mestskej spoločnosti Správa majetku mesta Košice, s. r. o., a to najmä z hľadiska uvádzania účelu, na ktoré sa priestory prenajímali, zaradenia do kategórie z hľadiska lokality a výšky nájomného. 
	Termín: do najbližšieho rokovania MZ.

Hlasovanie č. 10 - 	za: 39, proti: -, zdržali sa: 7

p. Raši, primátor mesta Košice – Doplňujúci návrh bol prijatý. Požiadal o prečítanie pôvodného návrhu.

p. Dudíková, poslankyňa MZ a členka návrhovej komisie – Prečítala pôvodný návrh na uznesenie.
	Mestské zastupiteľstvo v Košiciach podľa § 6 ods. 2 písm. z) Štatútu mesta Košice berie na vedomie:
1.	Správu o činnosti hlavného kontrolóra mesta Košice od III. rokovania MZ v Košiciach.
2.	Správu o výsledku kontroly hospodárenia, nakladania s majetkom a vybraných položiek výnosov a nákladov v Mestských lesoch Košice a.s. za obdobie rokov 2008 a 2009.
3.	Správu o výsledku kontroly plnenia uznesení prijatých Mestským zastupiteľstvom         v Košiciach v roku 2010.
4.	Správu o výsledku kontroly nakladania s majetkom a vybraných položiek príjmov         a výdavkov na Základnej škole Kežmarská 28, Košice za obdobie rokov 2009 2010.
5.	Správu o výsledku kontroly nakladania s majetkom a vybraných položiek príjmov         a výdavkov na Základnej škole Bernolákova 16, Košice za obdobie rokov 2009 2010.
6.	Správu o výsledku kontroly inventarizácie zásob v Školských jedálňach Kežmarská 28, Trebišovská 10 a Bernolákova 16, Košice za obdobie roka 2009.

Hlasovanie č. 11 - 	za: 18, proti: 2, zdržali sa: 25

p. Raši, primátor mesta Košice – Skonštatoval, že uznesenie nebolo schválené.
*  *  *

Bod č. 6
Bol v úvode z rokovania stiahnutý.
*  *  *

Bod č. 6/1
Protest prokurátora proti uzneseniu Mestského zastupiteľstva v Košiciach č. 626 zo dňa 30. - 31. 10. 2008

p. Raši, primátor mesta Košice – Mestské zastupiteľstvo je povinné v zmysle § 26 ods. 2 zákona č. 153 z roku 2001 Zb. o prokuratúre rozhodnúť o proteste prokurátora v lehote 30 dní od jeho doručenia. 
	Prečítal námietku prokurátora, ktorá znela, že v rámci organizačného poriadku schváleného predmetným uznesením daného mestského zastupiteľstva navrhuje prokurátor, ako nezákonné, zrušiť ustanovenie v III. hlave § 9 ods. 7 odrážka 9, ktorým bola hlavnému kontrolórovi uložená povinnosť na požiadanie mestského zastupiteľstva a primátora mesta, príp. aj riaditeľa úradu zaujímať stanoviská k zákonnosti postupu orgánov mesta.  Toto bola výtka a podľa prokurátora vyššie spomenutá formulovaná časť organizačného poriadku Magistrátu mesta Košice je v rozpore s ustanovením § 18d ods. 1, ods. 2, § 18f ods. 1 písm. h) zákon č. 369/1990 Zb. o obecnom zriadení v neskorších predpisov v náväznosti na ustanovenie § 8 ods. 2, § 9 ods. 1 zák. č. 10/1996 Z. z. o kontrole v štátnej správe v znení neskorších predpisov.
	Otvoril rozpravu.

p. Blaškovičová, poslankyňa MZ – Opýtala sa, na čí podnet to prišlo, pretože prokurátor sa určite nevyjadril sám, len preto, že čítal organizačný poriadok.

p. Raši, primátor mesta Košice – Požiadal, aby prišiel v tejto veci informovať p. Hajduček.

p. Hajduček, zástupca riaditeľa MMK – Uviedol, že v proteste prokurátora nebolo uvedené na čí podnet bol tento protest vypracovaný. Nakoľko protest došiel na mesto 15., nestihol to zistiť. Predpokladal však, že to bolo podané niekedy na prelome rokov 2008 - 2009.

p. Raši, primátor mesta Košice – Uzatvoril rozpravu. Poslancov informoval, že sú pripravené dva varianty návrhov na uznesenie. Pokiaľ bude schválený prvý variant o druhom sa už hlasovať nebude. Požiadal návrhovú komisiu, aby prečítala prvý návrh.

p. Dudíková, poslankyňa MZ a členka návrhovej komisie – Prečítala prvý návrh na uznesenie.
	Mestské zastupiteľstvo v Košiciach podľa § 6 ods. 2 písm. ac) Štatútu mesta Košice vyhovuje protestu prokurátora podaného podľa § 22 ods. 1 písm. b)  v nadväznosti na § 26 zákona  č. 153/2001 Z. z. o prokuratúre v znení neskorších predpisov proti časti A bod 1. uznesenia Mestského zastupiteľstva v Košiciach č. 626 prijatého na XX. rokovaní v dňoch 30.-31.10.2008;  a
zrušuje napadnutú časť A bod 1. (Organizačný poriadok /organizácia/ Magistrátu mesta Košice III. hlava § 9 ods. 7 odrážka 9) uznesenia Mestského zastupiteľstva v Košiciach č. 626 prijatého na XX. rokovaní v dňoch 30. – 31. 10. 2008.

Hlasovanie č. 12 - 	za: 26, proti: -, zdržali sa: 20

p. Raši, primátor mesta Košice – Skonštatoval, že uznesenie bolo schválené.
*  *  *

Bod č. 7
Návrh Organizačného poriadku Magistrátu mesta Košice

p. Raši, primátor mesta Košice – Predloženie nového organizačného poriadku vychádzalo z posúdenia terajšieho platného organizačného poriadku MMK, ktorý bol schválený uznesením č. 626 zo dňa 30. – 31. 10. 2008 s účinnosťou od 1. 1. 2009.
	Návrh predpokladá centralizáciu činnosti, ktoré na seba nadväzujú. Účelom je najmä zvýšenie efektivity a zabezpečenie plynulosti a operatívnosti vykonávania jednotlivých kompetencií mesta.
	Mestská rada tento materiál prerokovala na svojom 4. rokovaní dňa 4. 4. 2011 a odporučila ho mestskému zastupiteľstvu prerokovať a schváliť. 
Otvoril rozpravu.

p. Petrvalský, poslanec MZ – Mal k predkladanému materiálu dve vážne pripomienky, o ktorých hovoril aj na komisii školstva a aj na iných úrovniach.
	Jedna pripomienka bola, že degradovať oddelenie školstva na referát považuje za veľmi nerozumnú záležitosť. 
V tejto súvislosti predniesol dva návrhy, a to, aby z predkladaného návrhu bol Referát školstva, športu a mládeže z Oddelenia strategického rozvoja vyčlenený na samostatné oddelenie, na Oddelenie školstva, pod ktorým budú samostatné referáty športu a referát mládeže.
Po druhé navrhol, aby z predloženého návrhu Referát Archív mesta Košice bol v schéme vytiahnutý na úroveň Útvaru hlavného kontrolóra, aby ho zaradili absolútne samostatne do organizačnej štruktúry, pretože Archív mesta Košice by mal pracovať úplne fakultatívne, odhliadnuť od všetkých ostatných organizačných štruktúr.

p. Raši, primátor mesta Košice – Ak ide o doplňujúce návrhy na uznesenie, požiadal, aby boli odovzdané písomne návrhovej komisii.
V krátkosti zareagoval na slová a uviedol, že si nemyslia, aby pre fungovanie a činnosť magistrátu boli dôležité názvy jednotlivých útvarov. Buď daná organizačná zložka funguje, alebo nefunguje, pretože v minulosti to fungovalo tak, že písomnosti sa presúvali z jedného referátu na druhý a konečný prijímateľ sa nevedel rozhodnutia dočkať. Celé zjednodušenie organizačnej štruktúry má jediný zmysel, a to, aby materiál, ktorý na magistrát vstúpi bol čím skôr spätne žiadateľovi odoslaný.
Myslia si, že nie je vhodné riešiť konkrétne postavenia konkrétnych osôb, na ktoré sú už možno historicky zvyknuté.
Čo sa týka Archívu mesta Košice všetci vedia, že je jedinečný. Takisto si nemyslia, že názov útvar, oddelenie, alebo referát z hľadiska činnosti archívu mesta urobí zásadnú zmenu. Dôležité je však to, že je tam päť pracovníkov a z toho sú traja na vedúcej pozícii. 

p. Adamčíková, poslankyňa MZ a členka návrhovej komisie – Z právneho hľadiska a aj vzhľadom na podaný protest prokurátora, predložila návrhy na zmeny organizačného poriadku nasledovne: z § 9 ods. 7 písm. i), ktorý hovorí o vzťahu medzi kontrolórom -primátorom a riaditeľom úradu, aby bol z návrhu vyňatý, ako nezákonný.
	V § 10 ods. 3) poprosila, aby text sa upravil do správnej gramatickej podoby, keď v bode a) zabezpečuje, tak v bode b, c, d správne má byť uvedené organizuje, riadi, zostavuje a kontroluje.
	V § 11 ods. 3 z dôvodu právnej čistoty navrhla vyňať slová „s výnimkou ods. 6 tohto ustanovenia“, nakoľko sú uvedené už nad rámec. 

p. Pajtáš, poslanec MZ – Vrátil sa ku Archívu mesta Košice, ktorý funguje v Košiciach niekoľko storočí a sú v ňom uskladnené dokumenty nevyčísliteľnej hodnoty. Myslí si, že nie je správne, ak by do tejto organizácie, alebo tohto oddelenia, mohol vstupovať ktokoľvek so svojimi rozhodnutiami. Je dôležité, aby toto oddelenie zastupovala jediná osoba, ktorá je na to odborne vybavená.
	Tiež hovoril, že pri prezeraní štatútu a organizačnej štruktúry sa dostavajú do rozporu. Ako príklad uviedol Útvar hlavného architekta, kde po poslednej úprave štatútu uzn. č. 738 z roku 2009, sa v prvom bode zmenil § 19 ods. 3 tak, že slovo „primátora“ nahrádza sa slovom „riaditeľa magistrátu“. Po tejto úprave v štatúte ods. 3 § 19 nazvaný Útvar hlavného architekta znie: „Na čele Útvaru hlavného architekta je hlavný architekt, ktorý podlieha priamej riadiacej právomoci riaditeľa magistrátu“. Pri predloženom návrhu organizačnej schémy, ktorý je dnes predmetom rokovania, vyššie spomenuté už neplatí. V tejto súvislosti poprosil, aby nezrovnalosti, ktoré sa týkali štatútu a novej organizačnej štruktúry boli dané doporiadku, t.j., aby bol štatút upravený, resp., aby bol prispôsobený tejto organizačnej štruktúre.

p. Raši, primátor mesta Košice – V súvislosti s Archívom mesta Košice uviedol, že archív aj doteraz patril pod Magistrát mesta Košice, nakoľko zmena, ktorá sa udiala v roku 2009, sa týkala aj útvaru hlavného architekta a aj archívu. Z hľadiska postavenia samostatnosti sa v predloženom návrhu výrazná zmena neudeje, pretože už v roku 2009 sa tieto organizácie dostali do subordinácie magistrátu. Túto základnú filozofiu dnes nemenia, iba menia tú nižšiu hierarchiu, a to oddelenie na referát. Zásadná zmena sa udiala teda v roku 2009 a myslia si, že ak v tom čase išlo o správnu zmenu, tak dnešná zmena nie je tak kvalitatívne výraznou zmenou, ako predtým. Svedčí o tom aj protest prokurátora, ktorý namietal činnosť hlavného kontrolóra, ale nenamietal napr. ostatné, ktoré by boli v rozpore so zákonom, alebo v rozpore s inými legislatívnymi predpismi.
	Poprosil, aby ohľadne štatútu a zmien v budúcnosti, vystúpil vedúci komunálneho práva dr. Hajduček, pretože sa tomu venovali, nakoľko prichádzajú podnety aj od starostov mestských časti a na zastupiteľstvách budú iniciovať túto zmenu štatútu.

p. Hajduček, zástupca riaditeľa MMK – Obmedzil sa iba na tie otázky, ktoré boli z radov poslancov vznesené.
	Od p. Petrvalského odznelo, že došlo ku degradácii oddelenia školstva a postavenie archívu, aby bolo na úrovni, ako je úroveň útvaru hlavného kontrolóra. V tejto súvislosti uviedol, že v zmysle § 15 Štatútu mesta Košice medzi relatívne samostatne útvary, Útvar hlavného kontrolóra nepatrí. V zmysle platného štatútu je v § 15 uvedené, že magistrát a Mestská polícia, potom Útvar hlavného architekta a archív sú tie útvary, ktoré vykonávajú činnosti pre mesto Košice. 
	Sú si vedomí toho, že niektoré ustanovenia sú v rozpore s platným štatútom, avšak tento štatút nebol aktualizovaný od roku 2008 po zmenách, ktoré boli vykonané prijatím uznesenia na zastupiteľstve v októbri 2008, s účinnosťou od januára 2009.
	Podotkol, že podľa výpisu z hlasovania p. Petrvalský bol za zmeny, ktoré boli vykonané a už vtedy neboli zmeny vykonané tak, aby sa zmenil aj § 15. Boli urobené nedostatočne.
	Ku otázke degradácie školstva na referát sa vyjadriť nevedel, nakoľko nešlo o právnu otázku. Zákon o meste Košice hovorí, že Magistrát mesta Košice sa člení na oddelenia a referáty a nepriznáva odborným útvarom špecifické postavenie, ktoré by malo byť v podobe oddelenia a ktoré v podobe referátu.
	Zmeny, ktoré navrhla p. poslankyňa Adamčíková, budú samozrejme rešpektovať.
	Na podnet od p. poslanca Pajtáša, ktorý hovoril o tom, že zmena postavenia Archívu mesta Košice na úroveň referátu automaticky nezabezpečí prístup do tohto archívu a k manipulácii s archívnymi dokumentmi kýmkoľvek, pretože je tam platný archívny poriadok, ktoré tieto činnosti popisuje.

p. Petrvalský, poslanec MZ – Vystúpil s faktickou poznámkou. Vytkol, že nestačí si pozrieť hlasovania, ale bolo by dobré vytiahnuť aj zvukový záznam, že už vtedy kritizoval, že tieto zmeny sú proti štatútu a žiadal a inicioval zmenu štatútu, ale nikto ho nepočúval, tak ako dnes. Dnes by bolo čistejšie najprv zmeniť štatút a potom robiť tieto zmeny, nakoľko sa opäť dostavajú do právnického marazmu.

p. Halenár, poslanec MZ – Prečítal, čo bolo napísane v dôvodovej správe k predmetnému bodu: „Predkladaný návrh zmeny organizačného poriadku vyplýva predovšetkým                            z operatívnejšieho a jednotného  riadenia“. Vzhľadom na stručnosť dôvodovej správy, môžu si túto časť vety vykladať rôzne. Túto vetu si preložil do slovenčiny a vyznieva mu tak: „Budete počúvať, to čo povieme.“ Presne takto vyzerajú aj nakreslené chlieviky, ktoré sú spojené s riaditeľom magistrátu. To, čo už hovorili aj kolegovia z SDKÚ, že je rozdiel, ak ide o samostatné oddelenie, ktoré sa zodpovedá primátorovi, alebo či je to oddelenie spadajúce pod riaditeľa a všetci zamestnanci, ktorí pod neho spadajú, následne musia plniť pracovný poriadok. Chcel tým ukázať, že v prípade nesplnenia príkazu nadriadeného, môže znamenať istú konzekvenciu a preto uviedol, že v prípade Oddelenia výstavby, investícií a stavebného úradu, kde je návrh zaradiť Referát Útvaru hlavného architekta mesta Košice, je toto úplne v jeho očiach najciteľnejšie. 
	Prebehli informácie v médiách o tom, že investor v Mestskom parku sa sťažoval, že nemohol dostatočne rýchlo konať tak, ako bolo podľa jeho predstáv, že skratka magistrát mesta mu kládol nejaké prekážky. Myslí si, že ľudia, ktorí sú spojení s investovaním v Mestskom parku už dostatočne ukázali občanom a aj niektorým poslancom v tomto meste, s akou ľahkosťou a drzosťou vedia nájsť medzery v územnom pláne. V tejto súvislosti uviedol, že ak schvália, aby ÚHA bol len ako referát, tak skratka zmena územného plánu sa udeje príkazom a nebude tam žiadne autonómne rozhodovanie šéfa ÚHA, ale bude to skrátka príkaz a obáva sa toho, že ľudia vzhľadom nato, že budú chcieť zostať v zamestnaní a neprotiviť sa nadriadenému, tieto príkazy budú jednoducho plniť.
	Chcel, pokiaľ niekto nedostal hodne znepokojivý list p. prof. Pásztora, vie ho okamžite preposlať. Ide o človeka, ktorý rozumie veciam, ktoré sa dejú v tomto meste. Je uznávanou autoritou a je proti tomu, aby sme súhlasili s takto navrhovaným organizačným poriadkom.

p. Raši, primátor mesta Košice – V krátkosti reagoval a uviedol, že Útvar hlavného architekta bol aj teraz v organizačnej štruktúre pod riaditeľom magistrátu a z hľadiska subordinácie sa nevytvárajú žiadni nadriadení, ktorí by mohli zasahovať do činnosti inak, ako to teoreticky mohli robiť doteraz. Preto ide o mylnú informáciu, ktorú dostali.

p. Dečo, poslanec MZ – Uvedený návrh organizačnej štruktúry iba legalizuje už doposiaľ, síce v krátkom čase, ale veľmi intenzívne zavedený autokratický štýl riadenia, nielen na magistráte, ale už aj v mestských podnikoch. Uviedol, že nevie, či je to šťastné. 
	Tento návrh mu s transparentnosťou a šetrením vôbec nešiel dokopy, pretože okrem už spomínaných výhrad sa opýtal, pre koho je urobený navrhovaný chlievik štvrtého zástupcu riaditeľa magistrátu.

p. Raši, primátor mesta Košice – Celá táto organizačná štruktúra prináša zníženie počtu riadiacich pracovníkov o 30. 

p. Jenčová, poslankyňa MZ – Na koľko už tiež niečo pamätá zo zastupiteľstiev, bola prekvapená z toho, ako sa niektorí zrazu otáčajú o 180, 360 a 720 stupňov. 
	Uviedla, že si pamätá, ako im istý nemenovaný docent obhajoval pred dvoma rokmi pripravenú organizačnú štruktúru v objeme cca 600 tis. v znení, že primátor zodpovedá, primátor má právo povedať, ako mu bude úrad fungovať, pretože on je ten jediný štatutár, ktorý nesie tú hlavnú zodpovednosť. V tom čase mu položila otázku ohľadne finančného dôsledku pri rozširovaní počtu úradníkov, no na otázku jej odpovedané nebolo. Tí, ktorí tu sedeli, si na to isto pamätajú.
	Ak porozumela návrhu, tak nový organizačný poriadok rieši zníženie počtu pracovníkov na úrade a nerozumie, prečo riešia otázku, prečo sa to ide realizovať. Primátor urobil škrt, aby sa opäť nezdvojnásobil počet úradníkov na magistráte, tak ako sa to udialo po odchode p. Trebuľu, kedy úradníkov bolo 200 a dnes je ich 500. Tento návrh rieši výrazné finančné šetrenie a kolegom povedala, aby si spomenuli na to, čo pred dvoma, troma rokmi tu hovorili, pretože ona si to pamätá a je ochotná to kedykoľvek do mikrofónu povedať.

p. Süli, poslanec MZ – Chcel, aby mu právnici odpovedali, čo je čomu nadriadené. Či je dôležité mať najprv štatút v poriadku a potom organizačný poriadok, alebo opačne. Navrhol, aby sa aj v tomto poradí prijali následné kroky.

p. Bereš, poslanec MZ – Opýtal sa, keďže po celý čas počúval, že sa nič meniť nebude, iba dochádza k zmene oddelenia na referát, mal na mysli konkrétne archív, k čomu je potom potrebné prijať zmeny. 
	Ďalej sa opýtal, že v koľkých mestách funguje archív a v koľkých na úrovni referátu.
	Myslel si, že ak sa nebude meniť počet pracovníkov v archíve a z riaditeľa sa stane vedúci Referátu Archívu mesta Košice, zmení sa mu plat, teda, v čom bude to zefektívnenie, pretože ak sa mení iba názov, načo iba meniť názov.
	Vyjadril sa aj ku celkovému procesu, že keď dostavajú odborné a veľmi odborné argumenty, odpoveď z vedenia mesta je taká, že narušujú ich koncepciu, teda sa ich opýtajú, či by si radšej nedali výpoveď.

p. Raši, primátor mesta Košice – Slová, že archív zostane s takým počtom zamestnancov, teda s takým počtom radiacich pracovníkov, nepovedal. Je možné v tejto veci si vyžiadať záznam a prehrať si ho. Ešte raz uviedol, že ide o redukciu 30 vedúcich pracovníkov, teda 30 vedúcich pozícií a myslí si, že to vyvráca to, že nejde o nič.
	Archív mesta bol spomenutý preto, že z 5 ľudí boli 3 vedúci pracovníci. 
	Preto očakávajú, že po zmene organizačnej štruktúry sa prehodnotia napr., čo sa týka archívu počty vedúcich pracovníkov a či ostane pracovníkov 5, alebo menej, bude na rozhodnutí na vedúcom referátu, po zmene organizačnej štruktúre.

p. Halenár, poslanec MZ – Vystúpil s faktickou poznámkou. Nemal dostatok času reagovať, keď primátor argumentoval na jeho pripomienku, že Útvar hlavného architekta bol aj predtým pod riaditeľom magistrátu. Áno, ale ako samostatný odborný útvar so špeciálnym postavením, ktorí sme všetci rešpektovali, že to, čo sa deje, je to strážca územného plánu. Aj keď často kritizoval prácu hlavného architekta, bol to však strážca územného plánu a nebol v postavení referenta, ktorý podlieha v nejakom oddelení riaditeľovi magistrátu.
	Druhý argumentom, prečo neprijať tento návrh uviedol, že Bratislava postupovala v tomto smere veľmi podobným spôsobom a po rokoch zistila, že samostatný útvar hlavného architekta im je potrebný a urobili ho. Chcel povedať, aby sa tomu vyvarovali.

p. Petrvalský, poslanec MZ – Vystúpil s faktickou poznámkou, v ktorej citoval štatút, že na čele Archívu mesta Košice stojí riaditeľ, ktorý priamo podlieha primátorovi mesta. Tento systém chce zachovať a pokiaľ tam boli traja vedúci, tak nech ostane jeden a dvoch z funkcie zosadiť. Ušetria sa dve miesta a archív zostane nezávislý, tak ako bol doteraz.

p. Süli, poslanec MZ – Vystúpil s faktickou poznámkou a poprosil, aby bolo udelené slovo  riaditeľovi z archívu p. Kirstovi, nakoľko sa mu zdalo, že niektoré uvedené údaje nie sú celkom úplné.

p. Raši, primátor mesta Košice – Najprv bude dokončená rozprava.

p. Blaškovičová, poslanec MZ – Vystúpila s faktickou poznámkou. Opýtala sa, kto bude stáť na čele Referátu Útvaru hlavného architekta mesta Košice, pretože jej veľmi zvláštne znie hlavný architekt Referátu Útvaru hlavného architekta mesta Košice. Pretože ak máme hlavného architekta mesta, tak by sa tak mal ktosi aj nazývať. Lebo keby sme mali Referát Útvaru riaditeľa magistrátu, tak nejaký riaditeľ by mal existovať. Znie jej to dosť choro.

p. Raši, primátor mesta Košice – Odpovedal, že na čele referátu, ktorý bude mať názov Útvar hlavného architekta bude stáť hlavný architekt mesta Košice, tak, ako to bolo doteraz.

p. Rusnák, poslanec MZ – V návrhu organizačného poriadku, Referát Archív mesta Košice spadá pod Oddelenie podporných činnosti. Uviedol, že presne v § 20 ods. 4 Štatútu mesta Košice, ktorý znie, že na čele Archívu mesta Košice je riaditeľ, ktorý podlieha priamej riadiacej právomoci primátora. V tom dochádza k rozporu medzi štatútom a návrhom.	

p. Gamcová, poslankyňa MZ – Prečítala si všetky tieto materiály a uviedla, že aj ona si nepochybne priala určité zmeny. Avšak pre ňu sú hlavným argumentom financie, preto sa opýtala, či je vyčíslená úspora finančných prostriedkov. A ak je, tak aká.

p. Raši, primátor mesta Košice – Odpovedal, že zrušením týchto 30 miest sa ušetrí mesačne viac ako 30 tis. eur.

p. Hajduček, zástupca riaditeľa MMK – Ohľadne spomenutého, že riaditeľ Archívu mesta Košice spadá pod primátora podotkol, že prijatým uznesením č. 738 z februára 2009 došlo k zmene a dnes to znie, že riaditeľ spadá do priamej pôsobnosti riaditeľa magistrátu.
	Vrátil sa k zásadnej otázke, čo má prednosť. Uviedol, že absolútnu prednosť má zákon o obecnom zriadení a potom špeciálny zákon, zákon o meste Košice. Podotkol, že pri príprave akejkoľvek organizačnej zmeny je ju potrebné vykonať a následne upraviť štatút. Pretože ak by v tejto chvíli upravili štatút, ten by nebol následne v korešpondencii s organizačnou štruktúrou a organizačným poriadkom. Postupnosť je taká, že najprv sa vypracuje organizačná zmena, ktorá sa prejaví v organizačnom poriadku a následne v organizačnej schéme a táto je v súlade so zákonom o meste Košice. Následne sa pripraví návrh na zmenu štatútu.
	Pri návrhu na súčasné zmeny štatútu a organizačného poriadku, v takom prípade však vedieť nebudú, aké zmeny sa zapracujú do organizačného poriadku počas rokovania a ďalšie návrhy by boli zbytočné.
	Preto by navrhoval, aby to takto spracované na najbližšom zastupiteľstve bolo prijaté. 

p. Bereš, poslanec MZ –Vystúpil s faktickou poznámkou, v ktorej požiadal o dovysvetlenie úspory 30 tis. eur. Pri 30 zamestnancov znamená tisíc eur na jedného. Opýtal sa, či títo 30 zamestnanci odídu z magistrátu, alebo odídu na inú pozíciu a budú dostavať plat 900 eur a v tom prípade úspora bude len 100 eur na osobu, teda či 30 tis. eur bude skutočne ušetrených.

p. Raši, primátor mesta Košice – Reálna úspora 30 tis. eur bude vtedy, keď odídu všetci títo 30 vedúci. V prípade, že vedúci budú preložení na inú pozíciu, tak to zároveň znamená, že zamestnanec, na ktorého miesto bude vedúci preložený, bude musieť z magistrátu odísť. Reálne sa ušetrí 30 tis. eur  vtedy, keby odišli všetci vedúci zamestnanci. Pokiaľ odídu na iné miesta, tak na miesta, na ktoré budú novými poverenými vedúcimi preložený, tieto miesta budú musieť byť doterajšími zamestnancami uvoľnené.
	
p. Petrvalský, poslanec MZ – Zareagoval ohľadne vyššej a nižšej právnej normy, čo sa má robiť prvé a čo druhé. Dal za príklad, že ak Národná rada zmení nejaký zákon, ostatné nižšie právne normy sa upravujú až potom. To znamená, že najprv sa má upraviť štatút a potom všetky nižšie právne normy. 

p. Lazár, námestník primátora mesta Košice – Uniká im podstata. Chápe, keď sa pýtal kolega Bereš, tak všetkých bude poznať, pretože vo všetkom to boli jeho, ich nominanti. Uviedol, že bude poznať všetkých, ktorí odídu.
	Priemerná mzda pracovníka na magistráte je tisíc eur. Náklady na vedúcich pracovníkov sú omnoho vyššie. Zobrali to v priemere. 
	Ak odídu všetci 30 priamo preč, je potrebné rátať s viac ako 30 tis. úsporou, pretože je potrebné tomu prirátať aj odvody a ďalšie funkčné pôžitky. Tá čiastka bude omnoho vyššia. Reálne v roku 2012 budú mať o 12 mil. eur menšie náklady. Uviedol, že táto čiastka korešponduje s čiastkou, o ktorú bolo mesto okradnuté pri jednej súťaži a dnes sme schválili jej prešetrenie, ale prekvapilo ho, že  sa volá po transparentnosti, ale najvyšší predstavitelia niektorej politickej strany, boli proti, čomu sa dosť čudoval, že sa zdržali v takomto momente. Mal na mysli p. Deča, p. Rusnáka, p. Berbericha z KDH.
	Uviedol, že podstatou veci je to, že všetci, čo tu sedia všetci to chcú preto, lebo je veľa pracovníkov na magistráte a zníženie 30 riadiacich pracovníkov tu nebolo posledných 10 rokov. Za bývalého vedenia by k tomu nedošlo ani o ďalších 20 rokov. Dnes, keď s tým prišli hľadajú všetko preto, aby ľudí zachránili, aby ich tu udržali. Mohol povedať, že ich tu neudržia a všetka vyvinutá aktivita k tomu, aby ich na magistráte udržali, bude zbytočná, pretože im takýmto spôsobom iba škodia. Ľudia sú v neistote. Oni chcú, aby títo ľudia pracovali, aby neviedli vnútorné boje medzi sebou na magistráte. Jeden sa vyhovára na druhého. Tak, ako to teraz navrhli, bude plne funkčné. 
	Navrhovaný štvrtý zástupca riaditeľa bude v prvom rade vedúcim Oddelenia riadenia mestských podnikov, pretože tak, ako sa riadili podniky, nemá obdoby na Slovensku a o tvrdeniach o nulových tuneloch, môže povedať, že tu nie je nič bez tunelov. Nechcú sa obzerať do minulosti, pretože ich ľudia budú hodnotiť za to, čo tu urobili. Chcú robiť robotu a nie neustále sa vysporadúvať s problémami z bývalého vedenia, pretože už ich to nebaví. Toto, čo po nich zdedili, nemá obdobu. Financovanie. Rozvrátená kasa. O tom by rád hovoril pri rozpočte. Nechcel sa uberať týmto smerom. 
	Voláte po tom, že archív má byť riadený samostatne, lebo sú tam dôležité údaje. Súhlasím s tým, ale je potom potrebné dať tam človeka, ktorý má k tomu aj adekvátny vek, keďže sú tam také dôležité údaje, nemôžu riskovať, že niekto v dôchodkovom veku, riadi takéto dôležité materiály.
	ÚHA. Opýtal sa, či vedia, čo bolo náplňou ÚHA a skôr, ako odpovedal, uviedol skutočnosti, že ÚHA zdegradovali oni. Pán Halenár spomínal p. Pásztora a nakoľko určite nemal všetky informácie, preto povedal, že ÚHA má dozerať na územný plán. Ono sa vyjadruje aj k takým veciam, ku ktorým sa relatívne stavebným úradom vyjadriť nechce, tak žiadajú stanovisko ÚHA. Ak tu niekto niečo chce urobiť, nemyslel teraz Mestský park, pretože je tu mnoho ďalších príkladov, tak činnosť ÚHA spočívala v tom, že investor dostal za úlohu pripraviť im zmenu územnému plánu a pripraviť nové štúdie. Opýtal sa, či vedia kto tieto nové štúdie robil. Odpovedal im, že p. Pásztor a uviedol, že ich robil preto, lebo bol kamarát a spolumajiteľ jednej architektonickej kancelárie aj s p. Drahovským. Takto to tu fungovalo. Opýtal sa, či chcú, aby to fungovalo takto ďalej a bol presvedčený, že nie, pretože určite chcú, aby si ÚHA plnilo povinnosti. Všetkým investorom odkázal, že už si nemusia nechávať robiť nič u p. Pásztora. Uviedol, že takýto systém a režim skončil a ak chcú vytiahne konkrétne mená, čísla. Slová adresoval p. Halenárovi, že ak by tú informáciu mal, tak by určite reagoval ako on a mal by ten istý názor. Uviedol, že od ÚHA chcú aby nerobilo politiku.
	Zhrnul, že fakt je jeden – sústrediť sa na podstatu veci - ušetrenie peňazí a sfunkčnenie magistrátu, pretože magistrát má slúžiť ľuďom.

p. Raši, primátor mesta Košice – Nakoľko boli v sále prítomní aj zástupcovia odborov z DPMK, upriamil na nich pozornosť a uviedol, že aj tam chýbajú prostriedky, ktoré išli na zbytočný počet vedúcich pracovníkov a prečítal transparent: „Bez peňazí sa DPMK robiť nedá!“. 
	Uviedol, že všetko je to o jednom balíku peňazí, kde mesto týmto ušetrí peniaze na iné projekty a iné podniky a sociálne služby, ktoré bude musieť podporiť. Je to celé o tom.

p. Dečo, poslanec MZ – Vystúpil s faktickou poznámkou. Slová adresoval p. námestníkovi a uviedol, že je mu úprimne ľúto v akých problémoch lieta a je to fakt jeho problém, ako sa vidí. Omnoho viac ho mrzí to, že pracovnú metódu, ktorú zaviedol do mestských podnikov a na magistrát, skúša na poslancoch. Vyprosil si tento mobbing na nich. 

p. Halenár, poslanec MZ – Vystúpil s faktickou poznámkou. Slová adresoval p. námestníkovi. Povedal svoj pocit z tohto návrhu. Hlavný úmysel - skryť tú zmenu, teda sposlušniť útvary - pod úsporu peňazí. Jemu toto z toho kričí. 
	Slová námestníka, že jedna firma dostávala, áno, je to hanba, že to dostávala jedna firma, ale je to hanba systému. Namiesto toho, aby robil verejné súťaže a elektronické obstarávanie služieb, zadával priamo. Škoda, že sa o tom nedozvedeli. Je možné, že práve prijatým zákonom v NR, sa budú zverejňovať faktúry a zmluvy, budú mať viac informácií. Bratislava už na tento systém doplatila, na to ÚHA.

p. Lazár, námestník primátora mesta Košice – Vystúpil s faktickou poznámkou. Slová adresoval p. Halenárovi a uviedol, že to asi nepochopil. Ide o to, že keď prišiel investor, napriek platnému územnému plánu mu bolo doporučené, aby takúto štúdiu robil ten a ten konkrétny. Teda nie mesto objednávalo služby, ale investor. Investor bol presne týmto mobbingom, ktorý spomínal p. Dečo, tlačený k tomu, aby to robil.
	Čo sa týkalo poslušnosti uviedol, že riaditeľ magistrátu zodpovedá za chod magistrátu aj dnes. Oni iba zjednodušujú tento systém, aby ľudia slúžili obyvateľom. Peniaze, ktoré sa ušetria pôjdu presne tam, ako povedal p. primátor, aby mali viac policajtov. Rok 2011 bude o reštrukturalizácii.

p. Petrvalský, poslanec MZ – Vystúpil s faktickou poznámkou. Nakoľko sa v tejto otázke zošmykli niekde mimo meritu toho celého bodu, požiadal primátora, aby zakročil.

p. Raši, primátor mesta Košice – Nakoľko ukončenie rozpravy musí schváliť mestské zastupiteľstvo a ak má niekto požiadavku a vôľu, musí mu vyhovieť, ak má viesť toto rokovanie.
	Nakoľko odznela požiadavka, aby mohol vystúpiť p. Kirst, opýtal sa poslancov, či je preto všeobecný súhlas s touto požiadavkou. Poslanci súhlasili a dal slovo p. riaditeľovi archívu.

p. Kirst, riaditeľ Archívu mesta Košice – Uviedol, že vystúpenie nie je pre neho dvakrát príjemné, ale musel uviesť niektoré veci na pravú mieru. 
	To, čo z minulosti a aj dnes počuli, že z 5 pracovníkov sú 3 vedúci, je nepochybnou pravdou. Uviedol však, že podľa nomenklatúry z roku 1994 by ich malo byť 9 a v roku 2009 ich bolo ešte 7. Degradácia, ktorá znamenala podriadenie riaditeľovi predstavovala, že boli vyhodení dvaja pracovníci.
	Po právnej stránke, ktorá je podstatnejšia, Archív mesta Košice je zákonným názvom tejto inštitúcie, ktorá nemá pred sebou a za sebou nič. Sú jediným archívom na Slovensku, ktorý patrí pod samosprávu. Všetky ostatné archívy na Slovensku sa členia na oddelenia. Nie je to o peniazoch, je to o štruktúre. Oni nechcú tie peniaze, myslel to zlomyseľne, čo by mali, ako vedúci oddelenia, resp. vedúci referátov, ale jednoducho na Slovensku sa takto archívy členia.
	Kompetenčne mesto samotné, ani primátor, nemá také kompetencie, ako má Archív mesta Košice. Citoval zo zákona: „Archívne dokumenty pochádzajúce z činnosti orgánov mesta Košice, z činnosti orgánov jeho mestských častí a nimi zriadených a založených právnických osôb“. Myslí, že je to nepochybne širšia kompetencia, než má mesto samotné. Kontrolu v podnikoch a v mestských častiach je oprávnený vykonávať iba archív. Podľa tejto logiky boli v minulosti zaradený priamo pod primátora. Úprava z roku 2009 bola chorá v jednom, pretože riaditeľ magistrátu je jeden z mnohých, ktorý zabezpečuje archívny materiál, ktorý od neho on preberá. Archív je pre celú samosprávu, nielen pre samosprávu mesta.
	Je potrebné si uvedomiť, že pán primátor je 219 v poradí. Minimálne toľko bolo zastupiteľstiev a tým chcel povedať, že sú stále tu a moc, ktorú oni majú je na štyri roky. Myslí si, že o archív by sa mali starať tak, aby bol dôstojný, aby boli na neho hrdí, aby sa neporušili vybudované vzťahy so zahraničím, kde archív doteraz s nimi priamo jednal. Prítomných informoval aj o tom, že bude pánovi primátorovi predkladať na podpis zmluvu o ktorej archív s ministerstvom rokoval 10 rokov. 
	Poprosil, aby archív nechali tam, kde teraz je. Ani teraz to nie je v poriadku.
	Ďalšia právna poznámka bola, že ak niekto tvrdí, že najprv napíšeme zákon a potom napíšeme ústavu, tak je podľa jeho názoru mierne naivný. Zákon musí byť v súlade s ústavou. Ak existuje štatút mesta, tak postavenie archívu musí byť v súlade s ním. Prečítal znenie: „Na čele Archívu mesta Košice je riaditeľ archívu, ktorý podlieha priamej riadiacej právomoci riaditeľa magistrátu. Z toho logicky vyplýva, že by mali byť oddelením. Nepraje si a ani nechce, aby sa dostali do konfliktu a začali rozprávať, že najprv má byť štatút a všetko čo je v rozpore so štatútom, je v rozpore právnom a platí to, čo je v štatúte. Požiadal, aby sa dohodli na jednom, neplatí to, čo je v zákone, platí to, čo je v ústave. 
	Požiadal, aby skúsili zobrať na vedomie, že sú tu stáročia a volali sa napr. Archivum civitatis Cassoviensis, Kassa város leveltára. Dnes sa volajú Archív mesta Košice.

p. Raši, primátor mesta Košice – Bol rád čo povedal, že je to presne tak, že nejde o oddelenia, o jeho referáty, ale ide o Archív mesta Košice a aby mesto jeho činnosť podporovalo tak, aby mohlo fungovať. Je naozaj jedno, či je to oddelenie, alebo referát, pretože ak mesto činnosť nebude podporovať, tak archív bude mať existenčné problémy. Taktiež si myslí, že v archíve nejde o počet vedúcich pracovníkov, ale o počet vedúcich  pracovníkov, ktorí tam budú reálne robiť. Čiže mesto bude podporovať Archív mesta Košice a správne bolo povedané, že archív musí mať podporu riaditeľa magistrátu, ktorý mu dá všetko, čo potrebuje a toto robené bude. Tu ale ide o základnú filozofiu, o filozofiu zníženia počtu vedúcich pracovníkov na to, aby sa ušetrili zdroje, ktoré v rozpočte chýbajú. A tak, ako povedal riaditeľ archívu, že kompetenciu má určenú prevažne zákonom, tak bez ohľadu na to, v akej pozícií sa archív bude nachádzať v organizačnej štruktúre, má kompetencie dané zákonom, a tie musí vykonávať.
	Uzatvoril rozpravu. Zhrnul, že počas rozpravy boli dané dva doplňujúce návrhy uznesenia, a to p. Petrvalským a p. Adamčíkovou a požiadal návrhovú komisiu, aby boli  návrhy prečítané tak, ako boli danými poslancami predložené.

 p. Dudíková, poslankyňa MZ a členka návrhovej komisie – Prečítala pozmeňujúci návrh od p. Petrvalského, ktorý navrhol: A) Archív mesta Košice vyčleniť z oddelenia podporných činností na samostatný útvar, B) Referát školstva vyčleniť z oddelenia strategického rozvoja na samostatné oddelenie školstva s referátmi športu a mládeže.
 
Hlasovanie č. 13 - 	za: 22, proti: 2, zdržali sa: 25

p. Raši, primátor mesta Košice – Skonštatoval, že daný návrh nebol schválený.
	Požiadal návrhovú komisiu, aby prečítala ďalší návrh.

p. Dudíková, poslankyňa MZ a členka návrhovej komisie – Prečítala návrh od p. Adamčíkovej: Vypustiť z predloženého materiálu § 9 ods. 7 písm. i) a § 11 ods. 3 slová „s výnimkou ods. 6 tohto ustanovenia“.

Hlasovanie č. 14 - 	za: 34, proti: 1, zdržali sa: 13

p. Raši, primátor mesta Košice – Skonštatoval, že tento návrh bol schválený.
	Poprosil návrhovú komisiu, aby prečítala pôvodný návrh uznesenia.

p. Dudíková, poslankyňa MZ a členka návrhovej komisie – Prečítala pôvodný návrh uznesenia.
	Mestské zastupiteľstvo v Košiciach podľa § 10 ods. 3 písm. k) zákona č. 401/1990 Zb. o meste Košice v znení neskorších predpisov a § 6 ods. 2 písm. l) Štatútu mesta Košice schvaľuje Organizačný poriadok Magistrátu mesta Košice podľa predloženého návrhu.

Hlasovanie č. 15 - 	za: 28, proti: 3, zdržali sa: 17

p. Raši, primátor mesta Košice – Skonštatoval, že uznesenie bolo schválené.

Úplné znenie schváleného uznesenia:
Mestské zastupiteľstvo v Košiciach podľa § 10 ods. 3 písm. k) zákona č. 401/1990 Zb. o meste Košice v znení neskorších predpisov a § 6 ods. 2 písm. l) Štatútu mesta Košice schvaľuje Organizačný poriadok Magistrátu mesta Košice podľa predloženého návrhu                             s týmito pripomienkami: 
-	vypustiť v § 9 ods. 7 písm. i),  
-	vypustiť v § 11 ods. 3 slová „s výnimkou ods. 6 tohto ustanovenia“.
*  *  *

Bod č. 8
Zmena štatutárneho orgánu v príspevkovej organizácii Správa mestskej zelene Košice v zriaďovateľskej pôsobnosti mesta Košice

p. Raši, primátor mesta Košice – Prítomných informoval, že Ing. František Tampl, riaditeľ Správy mestskej zelene, požiadal listom dňa 21. 3. 2011 primátora mesta Košice o skončenie pracovného pomeru z dôvodu odchodu do dôchodku ku dňu 15. 5. 2011. 
	Na základe doručenia jeho žiadosti, navrhujú v predloženom materiáli odvolať Ing. Tampla z funkcie riaditeľa a poveriť zastupovaním štatutárneho orgánu príspevkovej organizácie do menovania nového riaditeľa na základe výsledkov výberového konania Ing. Richarda Majzu.
	Otvoril rozpravu.

p. Halenár, poslanec MZ – Požadoval, aby záujemca o post šéfa Správy mestskej zelene vystúpil, aby k tomu, čo dostali v elektronickej podobe, povedal aspoň jeden parameter, ktorý chce zlepšiť a aby ukázal, že skutočne patrí na tento post.

p. Raši, primátor mesta Košice – Keďže to bola požiadavka aj minule uviedol, že po ukončení rozpravy, bude kandidátovi udelené slovo ešte pred samotným hlasovaním.

p. Blaškovičová, poslankyňa MZ – Slová adresovala kolegovi, že ide iba o dočasné poverenie do výberového konania. Skôr, aby sa pozrel tam, kde budú menovaní bez výberového konania.
	Ako dlhodobá poslankyňa, poďakovala sa Ing. Tamplovi za prácu, ktorú odviedol, za skúsenosti, ktoré s ním, ako poslankyňa mala. Uviedla, že bol to odborník na mieste a splnil akékoľvek požiadavky, ktoré na neho boli vznesené. 

p. Raši, primátor mesta Košice – Uviedol, že p. Tamplovi sa osobne poďakuje vo svojej kancelárií.

p. Gamcová, poslankyňa MZ – Opýtala sa, či by mohla vidieť list, ktorým sa pán Tampl vzdal svojej funkcie a taktiež by privítala, aby spoznali kandidáta, keďže do dnešného dňa nevie, kto je riaditeľom Dopravného podniku.

p. Raši, primátor mesta Košice – Spomínaný list bol priložený ako príloha k materiálu.

p. Petrvalský, poslanec MZ – Poďakoval sa v mene obyvateľov Ťahanoviec za prácu, ktorú pán Tampl odviedol v mestskej časti, pretože v jeho mestskej časti, ktorá je betonová, vytvoril zelené plochy, ktoré im spríjemňujú život. Poprial mu príjemný dôchodok.

p. Dečo, poslanec MZ – Taktiež vyzdvihol osobné nasadenie p. Tampla pri výkone jeho práce, ktorú je cítiť v Košiciach. Druhou stranou mince je však to, že v čase, keď pán Tampl by mal preberať Cenu mesta Košice, možno v predstihu dostáva cenu pána Lazára, keď tomu má dobre rozumieť. Myslí si, že sa tu hrá divadlo, akože tu niekto odstupuje, akože abdikuje a pritom vedia, že títo ľudia boli a sú pod systematickým mobbingom. Slová adresoval pánovi námestníkovi, že nepovažuje za najšťastnejšie, akú si vybral pracovnú metódu, ktorú možno časom sám aj prehodnotí. Je možno na nich, aby na toto upozornili, pretože vo vzťahu ku štatutárom, ktorí podniky viedli 20 rokov za akejkoľvek politickej garnitúry, je tu zrazu potrebné vyprázdniť priestor a toto vidí každý.
	
p. Lazár, námestník primátora mesta Košice – Poďakoval sa p. Tamplovi za to, že sám od seba požiadal o odchod do dôchodku a, že to urobil normálne, prirodzene. Oni to ocenili, pretože nie všetci sa vedia v správnom čase zachovať správne. 
	Čo sa týkalo mobbingu, o ktorom hovoril p. Dečo, vysvetlil to aj ostatným. Mobbing znamená, keď dvaja na seba tlačia, resp. sa šikanujú. Ak je to medzi podriadeným a vedúcim, tak je to bossing. Uviedol, že ani jedno a ani druhé tu nefunguje. 
	Oni majú istú predstavu, ako by sa dali ešte tieto podniky rozvíjať ďalej a o nej informovali aj samotných riaditeľov. Samotní riaditelia sú vo funkciách poväčšine 15 rokov, čo je podľa neho dlhá doba a v máloktorej spoločnosti sa takto dlho udržia vedúci pracovníci a je normálne, ak dochádza k prirodzenej obmene. 
	Vo všeobecnosti zhrnul, že s p. Tamplom, p. Rychnavským, p. Tomaštíkom a ďalšími z Mestských lesov, ktorí sa dobrovoľne vzdali, sa nikdy nestretol medzi štyrmi očami, ale na porade, kde im bolo z ich strany deklarovaná predstava o fungovaní spoločnosti. Išlo o legitímnu záležitosť a právo. Je povinnosťou vedenia mesta, aby o tom, ako a kam majú ísť, deklarovali. V opačnom prípade nikam nedôjdu.

p. Dečo, poslanec MZ – Slová adresoval p. námestníkovi, že vo svojich vystúpeniach neustále spomína nejakých našich, vašich nominantov, našich riaditeľov, on sa osobne nepovažuje za toho, kto by sa len stranícky niekoho zastával. Poprosil, aby mu toto viac opakované nebolo, pretože vedel byť aj do radu pravice dostatočne kritický, pokiaľ bol na to dôvod.
	Poznamenal, že ak p. námestník hovoril o mobbingu a bossingu skonštatoval, že tým dokázal, že tieto veci ovláda veľmi dobre.
	Čo sa týkalo ďakovania p. Tamplovi uviedol, že ak na porade riaditeľov na neho dokázal vrieskať a dnes mu tu poďakovať - aby nerobil z nich pajácov.

p. Lazár, námestník primátora mesta Košice – Vystúpil s faktickou poznámkou. Počul a už si zvykol, že o ňom idú také chiméry, ale on chce iba jedno, aby ľudia pracovali.

p. Raši, primátor mesta Košice – Poprosil poslancov, aby si názory, ktoré sa netýkajú celkom danej témy, vyjasnili počas prestávky.

p. Jutka, poslanec MZ – To čo chcel povedať, bolo, aby sa prestali zaoberať osobnými invektívami, ale aby sa začali zaoberať témou rokovania.
	Nechcel sa zaoberať aké dôvody odchodu mal p. Tampl, ale myslel si, že za činnosť svojho pôsobenia vo funkcii riaditeľa Správy mestskej zelene mu patrí veľká vďaka nielen od nich, ale aj v mene všetkých občanov tohto mesta. Ak má niekto nejaké výhrady voči jeho práci, takto sa rozlúčiť s takým manažérom sa nepatrí. Preto sa ešte raz v mene všetkých občanov poďakoval za jeho prácu.

p. Raši, primátor mesta Košice – Nakoľko p. Halenár navrhoval, aby sa mohol predstaviť kandidát, poverený na zastupovanie vedenia podniku Správy mestskej zelene, opýtal sa poslancov, či s tým súhlasia. Súhlasili, preto vyzval Ing. Majzu, aby vystúpil.

p. Majza, kandidát na zastupovanie riaditeľa SMsZ – V krátkosti opísal svoj životopis, ktorý bol prílohou predkladaného materiálu.
	Ku vzťahu Správy mestskej zelene uviedol, že vidí prioritu v aktualizácií VZN č. 2 z roku 1991, ďalej pri rozširovaní komplexnej stavebnej výstavby, zachovanie čo v najväčšej možnej miere podiel zelených plôch a analyzovať podnikateľskú činnosť.

p. Raši, primátor mesta Košice – Uzatvoril rozpravu a poprosil, aby návrhová komisia predniesla návrh na uznesenie.

p. Adamčíková, poslankyňa MZ a členka návrhovej komisie – Prečítala pôvodný návrh na uznesenie.
	Mestské zastupiteľstvo v Košiciach podľa § 11 ods. 4 písm. l) zákona č. 369/1990 Zb. o obecnom zriadení v znení neskorších predpisov a § 6 ods. 2  písm. u) Štatútu mesta Košice
1.	v príspevkovej organizácii Správa mestskej zelene Košice, Rastislavova 79, 040 01 Košice, IČO: 17078202 s účinnosťou od 15. 05. 2011
a)	odvoláva z funkcie riaditeľa príspevkovej organizácie Ing. Františka Tampla
b)	poveruje zastupovaním  štatutárneho orgánu   príspevkovej organizácie  do menovania nového riaditeľa na základe výsledkov výberového konania Ing. Richarda Majzu, Krosnianska 85, Košice
2. ukladá
 riaditeľovi  Magistrátu mesta Košice zabezpečiť všetky úkony súvisiace 
 s realizáciou  výberového konania  a o výsledku informovať mestské zastupiteľstvo.
	T: 31.12.2011. Zodpovedný: v texte.

Hlasovanie č. 16 - 	za: 33, proti: 3, zdržali sa: 12

p. Raši, primátor mesta Košice – Skonštatoval, že uznesenie bolo schválené.
*  *  *

Bod č. 9
Zmena štatutárnych orgánov v obchodných spoločnostiach s majetkovou účasťou mesta Košice

p. Raši, primátor mesta Košice – Uviedol, že po tomto bode bude vyhlásená krátka prestávka. Požiadal p. Lazára, aby materiál uviedol.

p. Lazár, námestník primátora mesta Košice – Informoval, že v novom materiáli, ktorý bol sprístupnený elektronicky, je v uznesení navrhovaná zmena štatutárov v obchodných spoločnostiach Správa majetku mesta Košice, s.r.o. a Mestské lesy Košice a.s. 
	V spoločnosti Správa majetku mesta Košice návrh predstavuje odvolanie p. Hermana a p. Rychnavského a menovať za konateľov p. Jankuru a p. Vargica.
	V spoločnosti Mestské lesy návrh predstavuje odvolanie z funkcie predsedu predstavenstva a riaditeľa p. Tomaštíka a menovanie nového predsedu predstavenstva a riaditeľa p. Rótha. Ďalej odvolať z funkcie člena predstavenstva p. Juhása a p. Tökölyho a menovať za členov predstavenstva p. Timka a p. Tökölyho.
	Všetci menovaní piati sa pred začatím tohto rokovania na sekretariáte primátora písomne vzdali, písomné doručili vzdanie sa svojich funkcií.

p. Raši, primátor mesta Košice – Otvoril rozpravu.

p. Rusnák, poslanec MZ – Nakoľko v danom predloženom materiálu mu chýbali tie listy, ktorými sa vyššie menovaní vzdali svojej funkcie, opýtal sa, či je možné tieto listy vidieť.

p. Lazár, námestník primátora mesta Košice – Všetky listy sú na sekretariáte a dal pokyn, aby boli prinesené. 

p. Gamcová, poslankyňa MZ – Nie náhodou si pýtala list pred bodom, ale pamätá si predvolebné heslá, že pán námestník nekecá, ale maká a pán primátor si transparentnosť asi taktiež vysvetľuje svojim spôsobom, pretože jej vysvetlenie transparentnosti je trošku iné, pretože bez výberového konania niekoho dosadzovať do funkcii, dáva nejaké možnosti akýchsi iných zákulisných praktík. Všetko sa dá robiť inak, ako to robila predchádzajúce vedenie, kedy osobne mala, či už k organizačnej štruktúre, výhrady. Tá zmena bola potrebná, ale podľa jej  názoru sa dá robiť slušne, s citom, odborne a bez vzniku akýchkoľvek pochybnosti. Tie pochybnosti, že tie listy, ktoré priložené nie sú, sú nepriložené nie náhodou.
	Položila otázku pánovi námestníkovi, prečo niektorí vyvolení poslanci mali možnosť sa stretnúť s nominantmi, ktorý boli na februárovom zastupiteľstve menovaní do funkcií a prečo niektorí nevyvolení túto možnosť nemali.

p. Blaškovičová, poslankyňa MZ – Tak, ako to už urobila pred chvíľou, osobne sa chcela poďakovať ľuďom, ktorí odchádzajú, za to, čo dobré a zmysluplné urobili pre toto mesto. 
	Vyjadrila sklamanie, že magistrát mesta určuje predsedu a riaditeľa. Myslela si, že vedúce pozície bude nové vedenie mesta obsadzovať výberovým konaním. To je dôvod, pre ktorý za toto uznesenie hlasovať nebude.

p. Dečo, poslanec MZ – Podal procedurálny návrh, aby o každej spoločnosti sa hlasovalo osobitne. 

p. Raši, primátor mesta Košice – Ten istý návrh má pripravený aj predkladateľ materiálu. 

p. Halenár, poslanec MZ – Vyzval p. námestníka Lazára, aby povedal o tých rôznych víziách a aby povedal o vízií fungovania Mestských lesov, ktorú presadzoval a víziu už momentálne nie súčasných predstaviteľov Mestských lesov, ktorá bola v rozpore až tak, že oni uznali, že tá ich vízia bude pre mesto nie veľmi úspešná a odstúpili.

p. Lazár, námestník primátora mesta Košice – Reagoval na podnety, ktoré z rozpravy zišli. 
	Listy, na ktoré upozornil p. Rusnák, boli nedopatrením nepriložené. 
	List o ktorom hovorila p. Gamcová, bol priložený v pôvodnej správe. 
	Myslí si, že sú nimi považovaní za dostatočných odborníkov a keď o niečom rozprávajú, tak pochopiteľne to vedia aj preukázať, o čom svedčia aj niektoré trestné oznámenia, ktoré podali, nakoľko mali na nich dostatok listinných dôkazov. 
	Ohľadne výberové konania vysvetlil, že majú príspevkové organizácie a obchodné spoločnosti. V príspevkovej organizácií im zákon umožňuje poveriť človeka vykonaním riaditeľskej funkcie do výberového konania. Čiže ho nemusia menovať.
	Pri obchodných spoločnostiach nie je možné poverenie. Buď tam štatutár je, alebo nie je. Nakoľko dochádza tu ku personálnym zmenám, majú rozhodnutím jediného akcionára jednu možnosť realizácie, a to menovanie nových štatutárnych zástupcov. V prípade nespokojnosti, že nebudú pracovať podľa ich predstáv, môžu podať návrh na vykonanie personálnych zmien a hlasovať o nich na ďalších zastupiteľstvách. 
	Ku pripomienke od p. Gamcovej, že sa to dá vykonávať aj s citom uviedol, že viac sa ani nedalo. Tieto zmeny v podnikoch realizujú postupne, pretože časť sa zrealizovala vo februári, ďalšia je teraz.
	Ku návrhu p. Deča, aby sa hlasovalo samostatne uviedol, že je to tak navrhnuté, aby zvážil, či trvá na tom, aby sa o jeho prednesenom procedurálnom návrhu napriek tomu hlasovalo.
	Čo sa týkalo vízie, o ktorej hovoril p. Halenár uviedol, že ak človek nevie kam ma ísť, tak tam nikdy nedôjde. Je ich povinnosťou, aby stanovili, kam chcú, aby spoločnosti išli. V prvom rade, aby začali hospodáriť transparentne, aby dokázali mať lepšie hospodárske výsledky a ušetrené peniaze aby boli použité tak, aby slúžili obyvateľom tohto mesta. Magistrát mesta, mestské firmy, mestské spoločnosti sú tu preto, aby slúžili obyvateľom tohto mesta. Aby podniky získali novú a inú dynamiku a aby prichádzali s novými riešeniami. Toto je ich vízia.

p. Gamcová, poslankyňa MZ – Vystúpila s faktickou poznámkou, v ktorej uviedla, že p. námestník neodpovedal na jej poslednú otázku, a to, či sú poslanci vyvolení a nevyvolení.

p. Berberich, poslanec MZ – Odvolanie riaditeľa firmy, ktorá dlhoročne prináša mestu zisk argumentáciou že je už dlho. Tomu nátlaku, ktorý tu bol spomínaný bolo povedané, že sa dobrovoľne vzdali, tak sa opýtal, že materiály do zastupiteľstva sú známe minimálne od rokovania mestskej rady, čiže keď tento materiál nestiahli, je jasné, že ten - ktorý konkrétny riaditeľ, by mal byť odvolaný. Hovoriť o tom, že tu nátlak nebol, tak nech si každý urobí svoj úsudok.

p. Dečo, poslanec MZ – Poprosil, aby skôr ako budú hlasovať, dostali tie listy. Prekvapilo ho, že p. námestník nedokázal odpovedať priamo na priamo položenú otázku ohľadne vyvolených a nevyvolených poslancov. 
	Akým spôsobom sa realizuje toto odvolávanie ho tiež prekvapovalo, nakoľko ani v správach od kontrolórky pred tým nebolo nikdy spomenuté, aby mestské lesy porušovali zákony, nie to veci na odvolanie. 
	Na adresu p. Tomaštíka uviedol, že ak si dobre pamätajú, tak on bol v minulosti štítom proti tomu, aby sa dnes v mestských lesoch hovorilo po nemecky. V čase, keď hospodárenie v meste bolo zle, z hospodárenia mestských lesov prichádzali do mesta finančné aj nefinančné aktíva. Toto by mal byť skôr dôvod na to, aby dostal vyznamenanie a pochvalu a aby sa teda nevytváral pocit: však dobrovoľne odstupuje. Preto nesúhlasí s týmto spôsobom a ani s týmto návrhom.

p. Raši, primátor mesta Košice – Uviedol dve krátke informácie. Listy, ktoré boli doručené štatutármi sa nachádzajú u p. Nagyovej, sú k nahliadnutiu.
	Stretnutia nezávislých poslancov s kandidátmi a ich predstavenie na magistráte neboli, teda nedošlo ku stretnutiu kandidáta a nezávislého poslanca.

p. Grüllingová, poslankyňa MZ – Uviedla, že existuje iba jediný formálny spôsob, akým je možné odvolať riaditeľov týchto podnikov a je to ten, ktorý bol uvedený v návrhu uznesenia. Všetci vieme, že sa vzdali listom a formálna stránka je taká, že sa musia odvolať. Mala názor, že zbytočne nechávajú taký veľký priestor tejto diskusii, pretože ich čakajú ďalšie veľmi dôležité body.

p. Gamcová, poslankyňa MZ – Poprosila o trochu korektnosti pre tých, ktorí budú odvolaní, aby im nechali priestor a ak majú záujem, aby sa vyjadrili aj k tým veciam, ktoré sú uvedené na web stránke mestá, pretože sú to veľmi vážne obvinenia.

p. Jenčová, poslankyňa MZ – Vystúpila s faktickou poznámkou. Opýtala sa, čo chcú po nich, keď sa dobrovoľne vzdali funkcie. Môžu to iba zobrať na vedomie a oficiálne potvrdiť to, čo oni prejavili písomne.
	Predniesla procedurálny návrh na ukončenie diskusie.

p. Raši, primátor mesta Košice – Poprosil o poznamenanie tohto návrhu.

p. Bereš, poslanec MZ – Vystúpil s faktickou poznámkou. Poďakoval sa p. Tomaštíkovi za jeho prácu a verí, že v najbližších rokoch bude navrhnutý na cenu mesta, pretože si ju zaslúži.

p. Dečo, poslanec MZ – Vystúpil s faktickou poznámkou. Citoval z listu, ktorý o vzdaní napísal p. Tomaštík. „Z funkcie člena predstavenstva sa vzdáva z dôvodu dlhodobo pretrvávajúcich zdravotných problémov, ktoré mi bránia vykonávať funkciu bez toho, aby došlo k ešte ďalšiemu poškodeniu môjho zdravia.“ Na to uviedol, že tohto pána pozná ako repu zdravého.

p. Raši, primátor mesta Košice – Odzneli dva procedurálne návrhy, a to od poslanca Deča a od poslankyne Jenčovej o ukončení rozpravy, rozprava už bola ukončená, preto požiadal návrhovú komisiu, aby predniesla návrh od p. Deča.

p. Adamčíková, poslankyňa MZ a členka návrhovej komisie – Opýtala sa primátora, či je potrebné o tom hlasovať, keď to predložil aj predkladateľ materiálu.

p. Raši, primátor mesta Košice – Poprosil, aby predniesli návrh p. Deča.

p. Adamčíková, poslankyňa MZ a členka návrhovej komisie – Tento návrh písomne nedostali a povedala, že o tomto návrhu dáva hlasovať predsedajúci.

p. Raši, primátor mesta Košice – Dal hlasovať o procedurálnom návrhu p. Deča, ktorý žiadal, aby sa o jednotlivých spoločnostiach hlasovalo osobitne, zvlášť o spoločnosti Správy majetku mesta Košice a zvlášť o spoločnosti Mestské lesy.

Hlasovanie č. 17 - 	za: 48, proti: -, zdržali sa: -

p. Raši, primátor mesta Košice – Skonštatoval, že tento návrh bol prijatý.
	Požiadal návrhovú komisiu, aby uviedla hlasovanie k tomuto bodu.

p. Adamčíková, poslankyňa MZ a členka návrhovej komisie – Prečítala predložený návrh na uznesenie.
Mestské zastupiteľstvo v Košiciach podľa § 11 ods. 4 písm. l) zákona č. 369/1990 Zb. o obecnom zriadení v znení neskorších predpisov, § 25 ods. 2 písm. a) bodu 3 a 6 a písm. b) bodu 4 a 6 a § 26 Štatútu mesta Košice
1.	v obchodnej spoločnosti Správa majetku mesta Košice, s.r.o., Hlavná 68, 040 01 Košice, IČO: 31682421, v ktorej mesto Košice ako jediný spoločník vykonáva pôsobnosť valného zhromaždenia, dňom účinnosti tohto uznesenia rozhodlo:
a)	odvoláva z funkcie konateľov Ing. Petra Hermana, Mgr. Štefana Rychnavského,
b)	menuje do funkcie konateľov Ing.  Milana  Jankuru, Idanská 6, Košice a
     		       Ing. Ondreja Vargicu, Turgenevova 16, Košice 

Hlasovanie č. 18 - 	za: 27, proti: 9, zdržali sa: 12

p. Raši, primátor mesta Košice – Skonštatoval, že uznesenie bolo prijaté.
	Požiadal návrhovú komisiu, aby predniesla ďalší návrh.

p. Adamčíková, poslankyňa MZ a členka návrhovej komisie – Prečítala predložený návrh uznesenia.
2.	v obchodnej spoločnosti Mestské lesy Košice a.s., Južná trieda 11, 040 11 Košice, IČO: 31672981, v ktorej mesto Košice ako jediný akcionár vykonáva pôsobnosť valného zhromaždenia, dňom účinnosti tohto uznesenia rozhodlo:
a)	odvoláva z funkcie člena predstavenstva – predsedu a riaditeľa Ing. Juliana Tomaštíka
b)	menuje do funkcie člena predstavenstva, ktorého určuje za predsedu a riaditeľa Ing. Tibora Rótha, ulica 1. mája 12, Košice
c)	odvoláva z funkcie člena predstavenstva Ing. Ľubomíra Juhása, Ing. Miroslava Tökölyho,
d)	menuje do funkcie člena predstavenstva Ing. Ivana Timka, Adlerova 10, Košice
         Ing. Miroslava Tökölyho, Tomášikova 17, Košice

Hlasovanie č. 19 - 	za: 27, proti: 12, zdržali sa: 9

p. Raši, primátor mesta Košice – Skonštatoval, že uznesenie bolo schválené.
*  *  *

Bod č. 10
Hodnotiaca správa programového rozpočtu a Záverečný účet mesta Košice za rok 2010

p. Raši, primátor mesta Košice – Otvoril rozpravu. Do rozpravy sa nikto neprihlásil, preto ju zatvoril a požiadal návrhovú komisiu, aby predniesla návrh na uznesenie.

p. Andrejčák, poslanec MZ a člen návrhovej komisie – Prečítal predložený návrh uznesenia.
	Mestské zastupiteľstvo v Košiciach podľa § 6, ods. 2, písm. c/ Štatútu mesta Košice 	berie na  vedomie
1.	Hodnotiacu správu programového rozpočtu mesta Košice za rok 2010
2.	Hodnotiacu správu rozpočtovej a príspevkových organizácií mesta Košice za rok 2010

	 a schvaľuje podľa predloženého návrhu.

Hlasovanie č. 20 - 	za: 39, proti: -, zdržali sa: 2

p. Raši, primátor mesta Košice – Skonštatoval, že uznesenie bolo schválené.

Úplné znenie schváleného uznesenia
	Mestské zastupiteľstvo v Košiciach podľa § 6, ods. 2, písm. c/ Štatútu mesta Košice 	berie na  vedomie
1.	Hodnotiacu správu programového rozpočtu mesta Košice za rok 2010
2.	Hodnotiacu správu rozpočtovej a príspevkových organizácií mesta Košice za rok 2010

	 a schvaľuje 
1.  Záverečný účet mesta Košice za rok 2010 bez výhrad
2. Usporiadanie finančných vzťahov k štátnemu rozpočtu SR a k štátnym fondom SR,    	ktoré bolo vykonané podľa „Pokynov na finančné zúčtovanie vzťahov so štátnym 	rozpočtom SR a finančné zúčtovanie dotácií poskytnutých obciam z kapitoly štátneho 	rozpočtu za rok 2010“ určených Ministerstvom financií SR.
3.	Prídel do Fondu rozvoja bývania mesta Košice vo výške		               82 415 €
4.	Prídel do Rezervného fondu mesta Košice vo výške		        503 378,66 €
5. Usporiadanie finančných vzťahov k rozpočtovým a príspevkovým organizáciám,        ktorých zriaďovateľom je mesto Košice nasledovne

5.1. Finančné usporiadanie rozpočtovej organizácie Stredisko sociálnej pomoci Košice
celkové príjmy vo výške		                        	         	       428 185,69 €
celkové výdavky vo výške                                                          	         1 513 545 €
    z toho: bežné                                                                         	         1 490 945 €
                kapitálové                                                                         		  22 600 €
celkové náklady vo výške						    2 060 888,21 €
celkové výnosy vo výške						    2 084 435,49 €
- hospodársky výsledok účtovný zisk vo výške			         23 547,28 €
  zaúčtovať na účet výsledku hospodárenia organizácie           		

5.2. Finančné usporiadanie rozpočtových organizácií  v oblasti školstva 
celkové príjmy vo výške                                             	     	           2 680 758 € 
celkové výdavky vo výške	                                	                                 36 420 078 €
	z toho:  bežné                                                           	                     36 031 538 €
                        kapitálové                                                                               388 540 €
celkové výnosy vo výške					                    42 660 654 €
celkové náklady vo výške					                    42 536 865 €
- hospodársky výsledok účtovný zisk vo výške		                         123 789 €
  zaúčtovať na účet výsledku hospodárenia organizácie      			
	
	- príspevkových organizácií 
	5.3. Knižnica pre mládež 
                  -  hospodársky výsledok  zisk vo výške 	                                              19 514,36 €  
                     v prospech rezervného fondu organizácie	
	5.4. Zoologická záhrada
                 - hospodársky výsledok strata  vo výške                                             - 30 836,60 €
                   na účet výsledku hospodárenia organizácie	               
	5.5. Psychosociálne centrum
                -  hospodársky výsledok  zisk vo výške                                                      262,49 €
                    v prospech rezervného fondu organizácie
	5.6. Správa mestskej zelene
                    - hospodársky výsledok zisk vo výške                                             166 462,06 € 
          	           v prospech rezervného fondu organizácie
		
6.	Finančné usporiadanie  účelových  finančných prostriedkov pre mestské časti:
      - poskytnuté účelové transfery					         2 932 592 €
        z toho bežné								         2 025 732 €
	             kapitálové								906 860 €

     7.   Finančné usporiadanie v oblasti podnikateľskej činnosti 
           - hospodársky výsledok zisk vo výške 				            228,11  €

           z dôvodu ukončenia podnikateľskej činnosti odvod zostatku finančných prostriedkov z 
           účtu  podnikateľskej  činnosti  vo  výške   153 685,78 €  v  prospech Rezervného fondu 
           mesta Košice

     8.  Stav fondov po finančnom usporiadaní:
•	rezervný fond	                                                	              705 459,70 €	
•	fond rozvoja bývania			                                     224 571,18 €	
•	sociálny fond					                             9 872,54 €	

     9.   Stav na účte cudzích prostriedkov k 31. 12. 2010                              209 085,82 €	  
*  *  *

Bod č. 11
Návrh programového rozpočtu mesta Košice na roky  2011 – 2013

p. Raši, primátor mesta Košice – Ako predkladateľ uviedol v krátkosti pár faktov.
	Snahou bolo pripraviť vyrovnaný rozpočt, aby strana výdavkov a príjmov bola totožná, aby sa mesto ďalej nezadlžovalo. Z hľadiska podielových daní, ministerstvo financií deklarovalo ich nárast na tento rok, pričom realitou je to, že za prvý kvartál prišlo o 9 % menej podielových daní, ako bolo deklarované. Tým sa potvrdili predpoklady z Rady ZMOS. 
	Ďalším faktom je ten, že prostriedky v roku 2010 boli vynakladané nehospodárne a výsledkom toho je, že v porovnaní roka 2010 z rokom 2009 náklady mesta vzrástli o viac ako 27 mil. eur a výnosy naopak klesli o takmer 5 mil. eur. Kým v roku 2009 bolo hospodárenie mesta mínus 8 mil. eur, v roku 2010 sa prepadlo až na stratu presahujúcu 40 mil. eur. Medziročný prepad bol vyšší o 32 mil. eur.
	Ďalším negatívnym faktom, s ktorým sa stretli, bolo vyčerpanie prostriedkov z rezervných fondov, ktoré neboli vyčerpané na bežnú prevádzku mesta.
	Ďalšou skutočnosťou, boli nevyplatené faktúry, ktoré mali byť vyplatené v roku 2010 a splatenie ich čaká v roku 2011, napr. suma viac ako 1,5 mil. eur, ktorú mesto dlží Východoslovenskej vodárenskej spoločnosti.
	Negatívnou informáciou, s ktorou sa pri kreovaní rozpočtu stretli, boli súdne spory,  ktoré prehraté už boli, a to v objeme 2,2 mil. eur. Potom sú súdne spory, ktoré sa ťahajú niekoľko rokov a pravdepodobne budú ukončené toho roku v neprospech mesta a môžu byť vo výške 13 až 15 mil. eur.
	Ďalšou informáciou, ktorá negatívne ovplyvnila tvorbu rozpočtu mesta, boli informácie, o ktorých sa dozvedeli z médií. Trestné oznámenie bolo podané na bývalé vedenie mesta preto, že v súťaži, kde zhotoviteľ projektu mal dostať 56 tis. bez DPH bol podpísaný dodatok na 433 tis. eur. Boli to absolútne neúčelne vynaložené prostriedky, ktoré mestu teraz chýbajú.
	Kvôli vyššie spomenutým skutočnostiam, je rozpočet v takej podobne aký je. 
	Bol prítomný aj na Rade starostov, ktorá vyslovila požiadavku financií na úroveň predkladaného rozpočtu roku 2010. Predpokladaná úroveň na začiatku roka 2010 bola úplne iná, aká bola v priebehu roka realita. Preto aj na Rade starostov povedal, že v celkovom objeme navyšujú finančné prostriedky o 4,5 %, je to 350 tis. eur, ale na úroveň rozpočtu v roku 2010 sa mesto jednoducho dostať nevie.
	Na základe vyššie spomenutého uviedol, že sú dve možnosti, buď sa rozpočet schváli a potom bude potvrdený Radou starostov a bude v navrhovanom objeme, alebo sa rozpočet neschváli, alebo sa neschváli a Rada starostov ho zablokuje. V každom prípade chcú, aby sa rozpočet schválil. Na druhej strane, aj keď sa rozpočet neschváli, bude to rozhodnutie, ktoré mesto bude akceptovať, pretože rok 2011 musí byť o konsolidácii verejných financií. 
	Otvoril rozpravu.

p. Betuš, poslanec MZ – Bol požiadaný predstaviteľmi odborovej organizácie Dopravného podniku, aby mohli vystúpiť.

p. Raši, primátor mesta Košice – Vystúpenie zaradí až po prednesení príspevkov z radov poslancov.

p. Petrvalský, poslanec MZ – Už bolo povedané, že sa nebudú vracať do minulosti, ale vzápätí sa vrátia k tomu, ako bývalé vedenie hospodárilo, že hospodárilo zle. Toto im už pri dnešnom rozpočte nepomôže a preto navrhol, aby sa za tým urobila hrubá čiara a začali sa zaoberať tým, čo v rukách majú.
	Schválili sme záverečný účet, tak tvrdenia, že rezervný fond neexistuje, nie sú pravdivé, lebo peniaze po schválení záverečného účtu zase sú.
	Vypichol navrhovaných mínus 2 mil. pre školstvo a uviedol, že samozrejme z prenesených funkcií sa zobrať nedá, tak to bude znamenať, že pôjde menej peňazí pre materské školy, ZUŠ-ky, pre centrá voľného času. Osobne si myslí, že týmto návrhom katujú vlastnú mládež.
	Navrhoval, aby sa tieto peniaze našli, aj keď nie hneď, ale aby boli v priebehu roka.
	Uviedol, že rozpočet komisiou školstva neprešiel.
	Ku mestskej hromadnej doprave na sídlisku Ťahanovce uviedol, že momentálne je doprava viac menej v poriadku a ľudia sa nechodia sťažovať. Nepozdávalo sa mu, že mestskej hromadnej doprave sa v návrhu predkladá zobrať 700 tis. eur. 
	Treťou vecou bolo, a predpokladal, že predseda Rady starostov prednesie návrh, ktorý na Rade starostov prijali. Upresnil, že v tomto návrhu sa prostriedky nenavyšujú, len sa inak rozdeľujú.

p. Raši, primátor mesta Košice – Tiež by radi urobili hrubú čiaru, ale žiaľ firmy, ktorým by mali splatiť faktúry z pred hrubej čiary, to neakceptujú. Sú nimi konfrontovaní.
	Rezervné fondy sú zatiaľ prázdne, lebo boli vyprázdnené takmer do nuly. Budú ich informovať, aký je reálny stav účtu.
	Uviedol, že medzi najviac viditeľné kapitoly v rámci rozpočtu patria materské školy, Dopravný podnik a podielové dane pre mestské časti.
	Ku materským školám uviedol, že rokovali so štatutármi, riaditeľmi organizácií aj so šéfom odboru školstva, ktorý rokoval s riaditeľmi a každý si uvedomuje, že rok 2011 je o tom, aby ho v zdraví prežili. Závery z rokovaní sú také, že identifikovali rezervy, ktoré sa v bežnej prevádzke týchto školských zariadení dajú nájsť. Napr. opravy boli realizované každým za iné sumu, taktiež aj nákupy bežných potravín. Aj preto je rozpočet znížený a bolo to odkonzultované so štatutármi a s riaditeľmi organizácií. 
	Čo sa týka investícií do škôl, ktoré sú veľmi potrebné, dúfa, že budú úspešní z hľadiska čerpania euro fondov. 
	Čo sa týka DPMK, ide o jeden z kľúčových podnikov mesta, ktorý má veľký rozmer pre obyvateľov - služba mestu a preto je rozpočtovo dotovaný z magistrátu. Ale aj tento podnik je napojený na rozpočet mesta a môže dostať toľko, koľko rozpočet dovolí. Na rokovaniach so zástupcami dopravného podniku povedal, že pokiaľ dodatočné prostriedky dôjdu v priebehu roka, rozpočet sa otvorí. Chcel tým povedať, že preto nemôžu schváliť finančné prostriedky, ktoré reálne nemajú. Preto je tam nový manažment, aby našiel všetky prevádzkové rezervy bez toho, aby sa poskytovaná služba dotkla občanov a bez toho, aby vodiči odchádzali. Momentálne nevedia, odkiaľ finančné prostriedky presunú.

p. Jutka, poslanec MZ – Pokračoval o dopravnom podniku a citoval z oficiálneho dokumentu magistrátu, že verejná doprava je základným komunikačným systémom, ktorý slúži obyvateľom mesta a jej návštevníkom. Uviedol, že navrhovaný rozpočet pre DPMK bude postačovať na bežnú prevádzku a chod do konca októbra. 
	Predstavy o tom, že z pôvodného návrhu je možné ušetriť 3,5 mil. eur považuje viac menej za nereálne a nové vedenie nebude schopné z týchto navrhovaných finančných prostriedkov zabezpečiť prevádzky schopnosť na celý rok 2011. Upozornil, že sa zastaví rozvoj, obmedzia sa reštrukturalizačné práce. Mal na mysli hlavne koľajové trate, do ktorých sa 30 rokov neinvestovalo. Taktiež aj trolejbusová doprava je v ohrozujúcom stave. Zamestnanci DPMK nebudú mať zachované sociálne istoty. Došlo k nárastu pohonných hmôt a nehovoriac o inflácii, ktorú Štatistický úrad SR vyhodnotil za predchádzajúci rok na úroveň 2,8 %. Finančné kapitálové prostriedky, ktoré sú v návrhu pre roky 2012 a 2013 vo výške 200 tis., resp. 300 tis. sú absolútne nedostatočné. Nedával návrh na uznesenie, ale na zamyslenie, pretože návrh, čo sa týka dopravy, je zlý.

p. Raši, primátor mesta Košice – Krátko zareagoval a uviedol, že keď je život ohrozujúci stav, predpokladá, že nevznikol za posledné tri mesiace. Slová adresoval p. Jutkovi a uviedol, že nakoľko bol vo vedení podniku, mal to riešiť a mali aj riešiť plytvanie finančných prostriedkov, pretože teraz nevedia zostaviť rozpočet a vyzval, aby dal návrh na uznesenie, z ktorej kapitoly preniesť, pretože každý vie povedať, treba čerpať, podporiť tú a tú kapitolu, ale nikto nemá odvahu povedať, komu vziať a zobrať za to aj politickú zodpovednosť. 
	Vyslovil jednu pripomienku, že rozpočet je zostavený preto tak, lebo vláda prijala opatrenia, ktoré sa odrazili v hospodárení podniku. Išlo o legislatívne zmeny prijaté od 1.1.2011, ktoré sa týkajú napr. zdravotných odvodov a tieto náklady ohrozili zľavy, ktoré doteraz zamestnanci dostávali. Vytvorilo to dodatočný náklad 150 tis. eur, ktoré v tejto finančnej situácií nie sú.

p. Ihnát, poslanec MZ – Vystúpil s faktickou poznámkou, v ktorej uviedol, že ako člen dozornej rady aj  s poslancami p. Kočišom a s p. Demským prešli pracoviská DPMK, ako v Šaci, na Blšáku, na Trolejbusovej a na Bardejovskej a videli, v akom stave podnik vyzerá, ale boli aj medzi samotnými pracovníkmi, robotníkmi. Jednoznačne vidí rezervy vo vnútri podniku, kde ako člen dozornej rady prednesú určité návrhy, ktoré predložia predsedovi predstavenstva p. Schramlovi.
	Napriek tomu, že sú to iba informácie, prítomných informoval, a to napr. že výpravcovia nevydávajú autobus v týždennom režime tak, aby sa šoféri striedali dvaja, ale striedajú sa piati a tým pádom vodič nemôže mať k autobusu vzťah.  

p. Jutka, poslanec MZ – Vystúpil s faktickou poznámkou a reagoval ňou na slová, ktoré povedal p. primátor a uviedol, že nebude na tie slová protirečiť, pretože niet dôvodu,  ale ešte raz zopakoval a zdôraznil, že akokoľvek sa bude súčasné vedenie dopravného podniku snažiť a akokoľvek sa bude snažiť riešiť reštrukturalizáciu podniku, bude na to potrebovať časový interval a bude potrebovať financie aj na realizáciu reštrukturalizácie. Tieto financie im postačovať do konca roka 2011 nebudú a bude sa musieť im tieto finančné prostriedky v priebehu roka navýšiť.

p. Raši, primátor mesta Košice – Od nového vedenia v dopravnom podniku očakávajú, že  prednesú konkrétne návrhy na hľadanie vnútorných rezerv. Rozpočet je pokrytý minimálne do októbra a je možnosť ho kedykoľvek otvoriť. Na druhej strane otvorene povedal, že ak vedenie mesta nebude cítiť aktivitu dopravného podniku v zmysle riešenia problémov a hľadania rezerv, pretože pre každého manažéra je jednoduchšie požiadať zástupcov zamestnancov a mať ich ako štít pred sebou, a tým tlačiť na vydobytie vyššieho rozpočtu. Oni v prvom kole chcú, aby, manažment ukázal, že zmena bola urobená tak, že podniku prinesie osoh.

p. Kijevská, poslankyňa MZ – Aj Komisia kultúry pri MZ sa taktiež zaoberala týmto bodom. Konkrétne riešila finančné prostriedky, ktoré boli navrhnuté pre referát kultúry. Aj vzhľadom na to, že finančný balík pre Program Mesto kultúry je značne obmedzený, v konečnom dôsledku bol k danej sume súhlas. Napriek tomu predniesla návrh na uznesenie, aby určité položky v podprogramoch sa zmenili.
	Prečítala svoj návrh na uznesenie. „Mestské zastupiteľstvo v Košiciach v zmysle § 6 ods. 2 písm. c) Štatútu mesta Košice navrhuje v programe 2: Mesto kultúry upraviť Podprogram 4: Podujatia zamerané na duchovný rozvoj a to: bod 3) – Festival sakrálneho umenia na sumu 6 tis. eur, bod 4) – Podpora činnosti ekumenického spoločenstva na 4 tis. eur a zároveň v Podprograme 3: Kultúrno-spoločenské podujatia – Ostatné kultúrne služby v bode 2) Leto v Košiciach a kultúrnu jeseň navýšiť o 3 tis. eur, čiže na 123 tis. eur.
	Uviedla, že ide len o presun položiek.

p. Raši, primátor mesta Košice – Požiadal, aby bol návrh odovzdaný návrhovej komisii v písomnej podobe. 

p. S. Kočiš, poslanec MZ – Chcel ubezpečiť zástupcov odborov dopravného podniku, že nemuseli žiadať p. poslanca Betuša o tom, aby mohli dostať na tomto rokovaní slovo, pretože tak, ako v tomto volebnom období zastupuje občanov, rovnako by vedel zastúpiť aj ich. Chcel, aby zástupcovia dopravného podniku vedeli, že bol za p. primátorom, bol za vedením mesta a rozprávali sa na tému financií, na kapitálové výdavky a vôbec nad fungovaním dopravy. Z týchto rozhovorov je jasné, že vedenie mesta sa touto otázkou - odkiaľ a skade - zaoberalo. Danému rozpočtu sa venoval, prešiel položku po položke a poznamenal, že je dobré, že sa zástupcovia volia každé štyri roky, pretože ak by to malo byť každý rok, stálo by ich to veľmi draho. Dlhodobo nakopené problémy, ktoré sa v dopravnom podniku neriešili, sa teraz vyriešiť za pol roka nedajú. Poprosil zamestnancov dopraveného podniku, aby dali čas novému vedenie na to, aby niečo ponúklo a následne to oni príjmu, alebo neprijmú.

p. Reštei, predseda Rady starostov – Uviedol, že Rada starostov tento bod prerokovala a dňa 31.3.2011 prijala odporúčania pre mestskú radu, pre vedenie mesta Košice a bol Radou starostov vyzvaní, aby zvolal mimoriadne rokovanie. Toto sa uskutočnilo 14. apríla, aby znovu rokovali o príprave rozpočtu. O týchto záveroch bolo vedenie mesta informované a predpokladá, že ich majú k dispozícií aj poslanci MZ.
	Vecne zargumentoval návrh Rady starostov a uviedol, že sú si vedomí toho, že mesto je v slabšej finančnej kondícii a z toho dôvodu na Rade starostov nenavrhli žiadny model navýšenia finančných prostriedkov pre mestské časti, ale navrhli, aby v Podprograme 6: Mestské časti z bežných výdavkov boli presunuté do podielových daní, ktoré sú prerozdeľované do mestských časti, aby sa dosiahol stav, ktorý bol v návrhu rozpočtu v roku 2010 po úpravách, teda, aby malé mestské časti mali schválený podiel 120,11 eur na jedného obyvateľa a veľké mestské časti 24,02. Pre mestskú časť KVP, ktorá zároveň zabezpečuje i iné úlohy, bol vo výške 31,17 a pre mestskú časť Luník IX vo výške 36,86 eur. V druhej časti kapitálové výdavky vo výške 570 tis eur, ktoré sú v predkladanom návrhu, aby tieto boli prerozdeľované pre veľké mestské časti vo výške 23.571,42 eur a pre malé mestské časti vo výške 21.857 eur. 
	Zdôraznil, že nie je to na úkor navýšenia rozpočtu, ale ide len o prerozdelenie daných prostriedkov, ktoré sú v predloženom návrhu rozpočtu už dané.

p. Kažimír, poslanec MZ – Odpichol sa od istých faktov o ktorých sa dozvedel zo zápisnice z Rady starostov a udivil ho jeden fakt, na ktorý poukázala aj starostka p. Puzderová, že koľko peňazí tečie na Luník IX. Najviac ho však prekvapila suma, ktorá bola v predkladanom materiáli navrhovaná pre Luník IX - 34,70 eur na jedného obyvateľa a z materiálu prečítal: „vzhľadom na rozlohu a zabezpečovanie funkcií v danej mestskej časti“. Keď si pozrel štatút, aké funkcie by mala zabezpečovať táto mestská časť, že sú také, aké majú malé mestské časti, t.j. starať sa o zeleň, o čistotu, o verejný poriadok, o správu a údržbu komunikácii, tak si myslí, že toto nie je pravda, pretože všetci vieme, že tieto veci nerobí, preto nemôže súhlasiť s tým, aby v konečnom dôsledku dostal Luník IX viac o 14721 eur, ako  napr. mestská časť Šebastovce, ktorej to toho roku činí iba o 200 eur viac.
	Prečítal pozmeňujúci návrh na uznesenie: Mestské zastupiteľstvo schvaľuje výšku prerozdelenia podielových daní na jedného obyvateľa pre mestskú časť Luník IX vo výške 22,60 eur, to znamená v tej výške, ako pre ostatné mestské časti. Zvyšok peňazí navrhuje použiť na hasenie požiarov, havárii, podľa tohto, čo v danej mestskej časti môže vzniknúť.
	Pri ďalšom rokovaní, pokiaľ sa bude meniť štatút, aby sa vážne začali zaoberať funkciami tejto mestskej časti a jej kompetenciami. Poprosil primátora, aby v tejto veci konečne uzrel svetlo sveta reálny materiál s harmonogramom, so zodpovednými ľuďmi, ktorí tento stav zmenia.

p. Raši, primátor mesta Košice – Požiadal, aby bol návrh odovzdaný návrhovej komisii v písomnej podobe. 
	Krátko zareagoval a uviedol, že aj dnes odzneli nepravdivé informácie v jednom košickom denníku, že sa mesto nezaoberá Luníkom IX. Názor denníka ho až tak nezaujíma, pretože ho zaujíma názor poslancov a uviedol, že od prvého momentu sa problémom s Luníkom IX zapodieva, zvoláva porady s riaditeľmi podnikov, dokončila sa pasportizácia bytov a existuje presná evidencia všetkých zmlúv. Rokovania viedli aj s Východoslovenskou energetikou, so splnomocnencom vlády. Riešenia, do ktorého sa vedenie púšťa, chcú koordinovať aj splnomocnencom úradu vlády, pretože bez podpory vlády, riešenia, ktoré navrhujú, nebudú pre všetkých veľmi príjemné.

p. Halenár, poslanec MZ – Z rozpočtu vypichol tri veci. Čistenie komunikácii, zdravší život v meste bod 4) – Venčoviská, odpadkové koše a Podprogramy 5 a 6 v textovej časti.
	Pokračoval v téme prerozdelenia podielových daní pre jednotlivé mestské časti. Zaujímalo ho, akým kľúčom a akým spôsobom sa to deje. 
	K čisteniu komunikácii. Je tam jeden milión eur. Vyslovil názor, že čistenie komunikácii je jedna z oblasti, kde je treba zaviesť súťaž o obecné peniaze, najmä v situácii, keď mesto eviduje dlžníkov, je treba im umožniť zamestnať sa v čistení mesta a ošetriť ich mzdy tak, aby časť išla na splácanie dlhu mesta. Nepredkladal návrh na uznesenie, ale takéto úvahy by mali byť predmetom debát na rokovaniach komisie životného prostredia. Pre rok 2012 hľadať riešenie a vytvoriť podmienky pre subjekty uchádzajúce sa o čistenie mesta. Je presvedčený, že za jeden milión eur, aj za menej, sa toto mesto bude skvieť čistotou. Monopol Kositu na letnú a zimnú údržbu musia byť súčasťou tohto riešenia. Verí, že slová, ktoré vyslovil p. námestník, že už nič nebude také, ako predtým, sa prejavia aj v tejto oblasti. Myslel najmä na prach, na špinu, na množstvo chorôb a alergií, ktoré ľudia majú zo zimného posypu. Dodal ešte, že súťaž o obecné peniaze by malo byť predmetom viacero činností mesta.

p. Raši, primátor mesta Košice – Čo sa týka kľúča prerozdelenia pre mestské časti uviedol, že aj zo strany starostov odznelo, že momentálne prerozdeľovanie je nie úplne spravodlivé, lebo je pre malé a veľké mestské časti a extra pre Luník IX. Pokiaľ z Rady starostov dôjde iný kľúč prerozdeľovania finančných prostriedkov, budú sa ním zaoberať. Toto prerozdelenie reflektovalo iba na situáciu z roku 2010, kde boli o 4,5 %-á navýšené rozpočty jednotlivých mestských časti.
	Čo sa týka čistenia. Samozrejme, čistenie si každý všimne, preto si myslí, že nebolo správne vziať mestu výhodu, ktorá sa mu blížila v tomto období, kedy mohlo o čistení a o likvidácii odpadu rozhodovať nanovo a mohlo vyjednať možno lepšie podmienky a možno aj iný subjekt. Bohužiaľ, v roku 2009 bola predĺžená zmluva s firmou Kosit na ďalších 10 rokov a tu mesto ťahá za kratší koniec.

p. Melichárek, poslanec MZ – Predniesol pozmeňujúci návrh na zmenu rozpočtu v súlade s návrhom, ktorý predložil predseda Rady starostov. Návrh prečítal.
	Mestské zastupiteľstvo v zmysle § 6 ods. 2 písm. c) Štatútu mesta Košice schvaľuje v Programe 7: Služby občanom Podprogram 6, funkčná klasifikácia 06.2.0 Mestské časti prerozdelenie nasledovne:
	a) v bežných výdavkoch podľa pôvodnej úrovne schváleného rozpočtu na rok 	2010, 	to znamená: 120,11 eur na obyvateľa pre malé MČ, 24,02 eur na obyvateľa pre veľké 	MČ, 31,17 eur na obyvateľa pre MČ KVP, 36,86 eur na obyvateľa pre MČ Luník IX.
	b) kapitálové výdavky vo výške 570 tis. eur rozdeliť pre veľké MČ po 23.571,42 eur 	a pre malé MČ po 21.857,- eur.

p. Raši, primátor mesta Košice – Požiadal, aby bol návrh odovzdaný návrhovej komisii v písomnej podobe. 

p. Lasky, poslanec MZ – Prečítal uznesenie prijaté na zasadnutí finančnej komisie zo dňa 12.4.2011. Finančná komisia odporúča návrh programového rozpočtu mesta Košice na roky 2011-2013 prerokovať a schváliť podľa predloženého návrhu.

p. Reštei, predseda Rady starostov – Vystúpil s faktickou poznámkou a reagoval na vystúpenie p. Halenára, ktorý hovoril o prerozdeľovaní, resp. o rovnostárstve pre mestské časti. V Rade starostov sa rozhodli zriadiť pracovnú skupinu, ktorá sa bude zaoberať novelou, resp. zmenou štatútu pri prerozdeľovaní financií pre jednotlivé mestské časti i z dôvodu výkonu jednotlivých funkcií, ktoré sú rozdielne.

p. Petrvalský, poslanec MZ – Vystúpil s faktickou poznámkou v ktorej uviedol, že tiež je členom finančnej komisie a uznesenie, o ktorom hovoril p. Lasky, prijaté nebolo.

p. Pajtáš, poslanec MZ – Opýtal sa, čo mesto sleduje tým, že znižuje rozpočet dopravnému podniku.
	Prečítal návrh na uznesenie.
	Mestské zastupiteľstvo podľa príslušných predpisov a zákonov, žiada riaditeľa magistrátu, aby na najbližšie riadne rokovanie MZ predložil návrh možnosti vzniku Košického investičného fondu, na ktorom sa bude akumulovať časť finančných prostriedkov mesta z príjmov z predaja a prenájmu majetku mesta Košice a ktoré budú môcť byť použité iba na rozvojové projekty mesta. Termín: nasledujúce riadne rokovanie MZ. Zodpovedný: riaditeľ magistrátu.

p. Raši, primátor mesta Košice – Nič nesledujú, ale chcú urobiť rozpočet, ktorý prejde z reálnych finančných prostriedkov.
	Investičný fond, o ktorom p. Pajtaš hovoril, zo zákona musí byť toho roku robený, pretože už výnimka skončila a všetky prostriedky, ktoré sú získané z predaja nehnuteľností, musia byť použité na tieto investičné akcie. Teda, môžu sa baviť, či to bude Košicky fond, alebo Košický zlatý poklad. Teda to, čo navrhol, sa reálne podľa platnej legislatívy robiť musí.
	Požiadal, aby bol návrh odovzdaný návrhovej komisii v písomnej podobe. 

p. Gábor, poslanec MZ – Napriek tomu, čo tu odznelo, predniesol návrh na uznesenie.
	Mestské zastupiteľstvo schvaľuje výšku podielových daní pre mestskú časť Luník IX vo výške 45,1 eur na obyvateľa. Svoj návrh odôvodnil, že tento návrh, bol starostom Luníka IX predložený na rokovaní Rady starostov. Návrh, ktorý Rada starostov odsúhlasila, suma pre mestskú časť Luník IX je nižšia. Zvýšenie sumy, ktorý v návrhu predložil, sa dá zrealizovať bez toho, aby bol narušený návrh schválený Radou starostov, nakoľko navýšenie, o ktoré žiada, ostalo podľa kalkulácie nerozdelené. Ide o číslo 8,24 eur na obyvateľa, čo bude činiť okolo 50 tis. na rok. 
	Reagoval na slová p. Kažimíra a uviedol, že zbaviť sa niektorých problémov, ktoré riešil ako starosta vo svojej mestskej časti a vyčítať niektoré nedostatky, ktoré sa oni snažia riešiť za 3 mesiace komplexne, aký bol jeho výsledok práce za tie roky.

p. Raši, primátor mesta Košice – Požiadal, aby bol návrh odovzdaný návrhovej komisii v písomnej podobe, ale zároveň upozornil, že ak bude schválený návrh p. Kažimíra, tým pádom sa o jeho návrhu hlasovať nebude, pretože sa navzájom vylučujú.

p. Halenár, poslanec MZ – Druhou vecou, na ktorú chcel v rozpočte poukázať, bola na strane 36 v textovej časti predkladaného materiálu, a to bod č. 4 – Venčoviská, odpadkové koše, zber exkrementov – výdavky 250 tis. eur. Je hlboko presvedčený, že to fungovať nebude a, že to budú vyhodené peniaze. Jedine čo fungovať bude, je zrušiť daň za psa a zaviesť pravidlo, aby každý kto venčí psa, mal niečo na pozbieranie trusu. Myslí, že to prinesie omnoho väčší efekt a považuje snahu mesta pozametať po neporiadnych Košičanoch trus po psoch v malom za to isté, ako zbieranie odpadkov raz ročne na Luníku IX. Je málo zdôraznené, že trus psov, môžu občania vyhadzovať do kontajnerov.
	Ďalšou časťou svojho výstupu hovoril o Podprograme 5 a 6 na strane 40 a 41. Išlo o povodňové opatrenia vo výške 50 tis. eur a o 300 tis. eur pre Mestský futbalový klub. Tieto sumy mu pripadali, ako by mesto v minulosti nestálo pred možnosťou záplav. Mal na mysli, že ak bude na Hlavnej meter vody, zrejme Košičanov bude viac zaujímať odpoveď na otázku, čo urobili primátori Knapík a Raši, a to omnoho viac, než reprezentácia mesta Mestským futbalovým klubom. 
	Ku Mestskému futbalovému klubu uviedol, že všetci vedia o podmienke, ktorý tento klub má ohľadne obecných pozemkov, ktoré musí vrátiť, ak nezačne s výstavnou štadióna a poznamenal, že o tom sa veľmi mlčí a nerozumie prečo. 
	Pripravený rozpočet je pripravený vo filozofii minulých rokov a preto tento rozpočet nepodporí.

p. Lenártová, námestníčka primátora mesta Košice – Vystúpila s faktickou poznámkou a reagovala na to, čo hovoril poslanec Halenár, ktorý hovoril o zvýšených počtoch chorôb alergií, ale na druhej strane kritizuje venčoviská, resp. spochybňuje ich existenciu. Psí exkrement je najagresívnejším alergénom.

p. Berberich, poslanec MZ – Poprosil, aby položka, o ktorej hovorila aj predsedníčka komisie kultúry Podprogram 2: Mesto kultúry, položka, ktorá sa týka organizovania Festivalu sakrálneho umenia, ktorý sa v meste organizuje viac ako 20 rokov, aby znižovaná nebola, pretože už v predloženom návrhu je znížená o 50 % a tým sa ohrozuje organizovanie tohto podujatia.
	Zaujímal sa aj, ako je riešená podpora Dómu.
	Prečítal návrh uznesenia prijatého na komisii cirkví: V záujme zachovania Festivalu sakrálneho umenia a jeho dosiahnutej úrovne odporúča ponechať sumu na úrovni roku 2010.

p. Raši, primátor mesta Košice – Opýtal sa, či je to návrh na uznesenie.

p. Berberich, poslanec MZ – Áno.

p. Raši, primátor mesta Košice – Požiadal, aby bol návrh odovzdaný návrhovej komisii v písomnej podobe a upozornil, že pokiaľ prejde návrh p. Kijevskej o tomto návrhu sa hlasovať nebude.
	Čo sa týka podpory Dómu sv. Alžbety, iste vedia, že investície smerované do Dómu sú rátané v investičných akciách EHMK cestou neziskovej organizácie. Mesto sa nenachádza vo finančnej situácií, aby mohlo z bežných prostriedkov financovať Dóm sv. Alžbety, ale tieto prostriedky sú vyhradené v investičných projektoch Košice – Európske hlavné mesto kultúry 2013.

p. Jutka, poslanec MZ – Vrátil sa k dopravnému podniku a nadviazal na to, že mal možnosť oboznámiť sa s niektorými pripravovanými opatreniami, ktoré chce zrealizovať vedenie dopraveného podniku a uviedol, že niektoré nie sú zlé, ale nadviazal na slová p. primátora, že mužstvo sa vymeniť nedá, ale tréner áno, tak berie jeho slová, ako verejný prísľub, že sa k rozpočtu dopravného podniku vrátia a tento rozpočet bude vzhľadom na potreby aktualizovaný a budú finančné prostriedky navýšené.

p. Gamcová, poslankyňa MZ – To, že tam sedeli zástupcovia dopravného podniku ju osobne mrzelo a myslí si, že našla položku z ktorej by sa finančné prostriedky dali presunúť, pretože služby občanom musia byť vykryté. Mrzel ju nielen rozpočet dopraveného podniku, ale ďalšie sociálne služby, ktoré mesto musí vo svojej kompetencií zabezpečiť. Opýtala sa, či mesto plánuje nájsť finančné prostriedky pre zabezpečenie prepravnej služby pre najstarších občanov.
	Vrátila sa ku položke o ktorej hovorila na začiatku svojho vstupu. Uznesením č. 393 z roku 2008, kde poslanci, okrem nej, schválili si paušálne náhrady cestovné a internet. Podľa jej názoru, nikto z nich, nie je na túto odmenu odkázaní, preto navrhla, aby sa toto uznesenie zrušilo a ušetrené peniaze boli presunuté na verejnú hromadnú dopravu do Programu 5: Doprava finančná klasifikácia 04.5.1.

p. Raši, primátor mesta Košice – Požiadal, aby bol návrh odovzdaný návrhovej komisii v písomnej podobe. 

p. Kažimír, poslanec MZ – Reagoval na prednesený návrh poslancom Melichárkom, ktorý vo svojom návrhu zvýšil pre Luník IX z 34 na 36 eur. Podľa neho, toto nebolo predmetom uznesenia Rady starostov. 
	K téme pre rovnostárske rozdelenie účelových a kapitálových prostriedkov, ktoré sú určené ako účelové transfery pre mestské časti. Myslí, že v tomto prípade tvorcovia rozpočtu postavili dobre, že nerozdelili tieto finančné prostriedky. Uviedol však, že je dobré mať rezervu v rozpočte, keď bude treba riešiť v mestských častiach povodne, zosuvy pôdy a nech tieto mestské časti predložia tieto projekty a kompetentní ľudia rozhodnú, ktoré financie kde pôjdu na urgentné riešenie tej, ktorej mestskej časti. Všade žijú Košičania, všade chcú základnú infraštruktúru a najmä bezpečie. Konkrétne hovoril o problémoch s vodou v mestskej časti Krásna.
	Ku vyjadreniam od p. Gábora uviedol, že ho rád zoberie na miesta, ktorým sa štyri roky venoval a navrhoval v katastri Krásna, aby pilotným projektom ukázal, ako vyriešiť bývanie pre neprispôsobivých občanov, resp. pre tých, ktorí si nemohli dovoliť nájomné. Bohužiaľ za štyri roky nenašlo toto mesto odvahu povedať, ako chce toto riešiť a nenašlo odvahu zmeniť územný plán v lokalitách, ktoré s poslancami navrhli a bohužiaľ neprišlo ani s iným riešením. Keby sa mu to bolo podarilo, ukázal by, že sa vie o svojich obyvateľov v Krásnej postarať inak, ako ich nechať na Luníku IX, kde len čakajú, kedy odtiaľ ujdú.

p. Filipko, poslanec MZ – Požiadal, aby k návrhu od p. Gábora sa vyjadril predseda Rady starostov p. Reštei.
	Zareagoval na vyjadrenia, ktoré odzneli z úst p. Kažimíra. Nie je dobré používať všetky, možno aj zavádzajúce veci. Nerozumie nákladom zo strany mesta na hasenie požiarov. Je dobré, že hovoril o štatúte, pretože jasne definuje, aké kompetencie by mal Luník IX vykonávať a samozrejme mal by ich vykonávať ak na to dostane potrebnú výšku podielových daní. Chápe aj vyjadrenia starostky Puzderovej, pocit nespravodlivosti pri prerozdeľovaní podielových daní, ale toto je potrebné riešiť systematický a pripraviť návrh spravodlivejšieho rozdelenia podielových daní. Upozornil a vyzval poslancov, aby návrh p. Kažimíra nepodporili, pretože ho považuje za diskriminačný a je v rozpore so štatútom. Na rozdiel od tých, ktorí problémy Luníka IX riešia od pracovného stola, on v posledných mesiacoch strávil čas na Luníku IX, komunikoval so samosprávou a mal možnosť spoznať problémy s vnútra a nie z vonka v Krásnej. Problémy Luníka IX sa nedajú riešiť z úrovne mesta, ani z úrovne samosprávy Luníka IX a uviedol, že k tomu je potrebná podpora z úrovne vlády SR a splnomocnenca vlády pristúpiť konečne otvorenejšie. Likvidáciu samosprávy na Luníku IX by nemali podporiť, ale skutočne uznáva, že je potrebné zadefinovať jasné pravidlá, ako by sa tá samospráva mala správať a v tom prípade by samospráva mohla zostať zachovaná. 
	Keďže nie je poslancom za Luník IX, ale za mestskú časť Sever, požiadal všetkých, aby podporili ten návrh, ktorý vzišiel z Rady starostov, ktorý je pre mestské časti výhodnejší.

p. Raši, primátor mesta Košice – Slová adresoval p. Filipkovi a uviedol, keďže bol vo vedení mesta, je za súčasní rozpočet zodpovedný aj on.

p. Petrvalský, poslanec MZ – Vystúpil s faktickou poznámkou a zareagoval na p. Kažimíra, že tak dobre bola vyriešená Golianova aj Herľanska, že teraz má z tých riešení problémy za Metrom a za čerpacou stanicou Shell.

p. Reštei, predseda Rady starostov – Vystúpil s faktickou poznámkou, aby zareagoval ohľadne situácie na Luníku IX. Prítomných informoval, že na rokovaní Rady starostov prerokovávali materiál ohľadne analýzy finančného dopadu na činnosť samosprávy. Na Rade starostov k zhode nedošlo a zostal pôvodný návrh tých 36,86 eur. A v minulom roku bol zavedený jeden režim, a to, že účelové transfery príslušné zastupiteľstvá mestských časti museli prerokovať na svojich zasadnutí, predložiť finančnému oddeleniu a takto sa v minulom roku v Košiciach realizovalo 22 investičných akcií menšieho charakteru.
	
p. Jenčová, poslankyňa MZ – V úvode svojho vstupu uviedla, že nebude diplomatická, ale priama, čo sa týka rozpočtu a mestských časti. Aj pre jej mestskú časť by chcela mať tých finančných prostriedkov určite viac a vôbec ju netešilo, ako bol rozpočet zostavený. Oni, ako starostovia sa bijú o to, kto viac urve a v praxi to vyzerá tak, že je 14 malých mestských častí a 8 veľkých a uviedla, že počet obyvateľov malých mestských častí dohromady, predstavuje jednu veľkú mestskú časť. Preto nemôže podporiť návrh Rady starostov, pretože v konečnom dôsledku zo súm to na jedného obyvateľa v jej mestskej časti vychádza na 0,94 eur, ale pre občana v malej mestskej časti to je plus 19 eur. Je názoru, že musí skončiť rovnostárstvo. Kompetencie malým mestským častiam neberie, ale potom tie kompetencie chce aj pre svoju mestskú časť a bude jej stačiť iba 100 eur na obyvateľa.
	Ako starostka mestskej časti a poslankyňa MZ požiadala vedenie mesta, aby okamžite pristúpilo k zmene štatútu.
	V závere sa ospravedlnila ak sa niekoho dotkla, nebolo to jej zámerom.

p. Grega, poslanec MZ – Vystúpil s faktickou poznámkou, že rovnako pre každú mestskú časť nie je dobré, ale šetriť treba a tak k tomu pristupujú aj v jeho mestskej časti.
	Upriamil však na to, že ak niektorá mestská časť má isté zariadenia, ktoré sú celomestského charakteru, je potrebné to zohľadniť, pretože slúžia všetkým mestským častiam a malo by byť samozrejmosťou, že tie peniaze pôjdu navyše. Tak, ako je všade vo svete, centrum mesta je vyčlenené, to by sa malo zrealizovať aj tu, pretože centrum mesta reprezentuje za všetkých.

p. Halenár, poslanec MZ – Vystúpil s faktickou poznámkou. Svojou otázkou mal presne na mysli to, ako sa tie podielové dane rozdeľujú pre jednotlivé mestské časti. Ak sa niekto do toho pustí, je treba tam nechať istý priestor pre pohyblivú zložku, aby reprezentovala istú zásluhovosť, alebo istý výčet parametrov, ktoré mesto má záujem, aby sa neustále zlepšovali, to znamená istú formu v súťaživosti medzi jednotlivými mestskými časťami, ktorá si bude viesť lepšie, napr. v separácii komunálneho odpadu, môže v tej variabilnej zložke čosi na viac. Pokiaľ sa toto zabuduje, myslí si, že to bude významný motivačný prvok pre jednotlivé mestské časti.

p. Reštei, predseda Rady starostov – Vystúpil s faktickou poznámkou. Znova sa dostávajú do situácie, keď rozoberajú pri príprave mestského rozpočtu len mestské časti. Bolo mu osobne ľúto, že p. kolegyňa takto rozprávala o prerozdeľovaní o nejakom riešení v Rade starostov. A ak tak sa chápe postavenie Rady starostov, tak navrhne, aby túto Radu starostov zrušili.
	Zdôraznil, že stále tlmočí stanovisko Rady starostov, a ak ho dobre počúvali, tak hovoril o tom, že sa vytvorí pracovná skupina zo starostov, ktorí sa budú zaoberať zmenou štatútu, a to ku vzťahu prerozdelenia kompetencií pre všetky mestské časti.

p. Gál, poslanec MZ – V prvom rade vyjadril, že súhlasí s návrhom Rady starostov v prvej časti, a to prerozdeľovanie podielových daní. Zároveň však nesúhlasí s druhou časťou, a to s rovnostárstvom. Podľa jeho logického pohľadu, nevidí dôvod, prečo by mestská časť, ktorá má 4, alebo 5 tis. obyvateľov mala buď toľko, alebo viac finančných prostriedkov, ako veľké mestské časti. Bude rád, ak sa v tomto prípade do budúcna vypracuje nový kľúč prerozdeľovania finančných prostriedkov pre mestské časti.
	Rovnako vyjadril, že návrh od p. Kažimíra síce nie je úžasný, ale v zásade má niečo do seba.

p. Kupec, starosta MČ Košice – Kavečany: Rád by upriamil ich pozornosť na systém rozdelenia peňazí zo štátneho rozpočtu pre obce, v tomto prípade, pre mesto a mestské časti. To znamená, že filozofia tvorby rozpočtu a rozdelenia, by medzi serióznymi partnermi, pretože mestské časti, nie sú podnikmi mesta, ich nemôžu odvolať, sú partnermi a medzi partnermi by malo byť, že sa dohodnú na prerozdelí týchto podielových daní, ktoré sú pre nich určené. Skonštatoval, že za tie roky uplynulých vedení, sa vždy dohodli a teraz to nejde. 
	Reagoval aj na kolegyňu Jenčovú.
	Prítomných informoval o kompetenciách v malých mestských častiach, že ide o starostlivosť, údržbu a prevádzku verejného osvetlenia, správu miestnych komunikácii, vrátane zimnej údržby, zeleň, cintoríny, atď. Na to všetko sú potrebné financie a preto je tu ten rozdiel na obyvateľa. 

p. Lazár, námestník primátora mesta Košice – Zhrnul príspevky, ktoré odzneli a skonštatoval, že najviac pripomienok bolo ku školstvu, DPMK a financovanie mestských časti. Spomenutý bol aj Luník IX, nevýhodné zmluvy a tlak na manažment. 
	Ku všetkému sa vracajú a preto o tom informujú, aby obyvatelia vedeli, akú majú východiskovú základňu, pretože pred komunálnymi voľbami magistrát rozdával trinásty plat, čo mal preto pochopenie, ale to, že vedúci predstavitelia mesta, až na viceprimátora za SDKÚ p. Andrejčáka, všetci dostali odmeny a dôvod ich udelenia bol, že mesto dosiahlo vynikajúce výsledky. Boli to výsledky také, že v roku 2009 mesto vykázalo stratu 8 mil. eur a v roku 2010 malo stratu 40 mil. eur. Zdôraznil, že pri mínusovej čistke čím väčšie číslo, to číslo je zle. Inak by to bolo v prípade plusu. Túto daň teraz za nich splácajú oni.
	Z vyššie uvedeného sa všetko odvíja a uviedol, že v školstve nebudú nikomu platy znižovať, ale bude sa šetriť na výdavkoch. Riaditeľom škôl, ktorí boli na rokovaní prítomní odkázal, že im už nikto nebude nariaďovať, koho majú určiť na prácu napr. kosenia, pretože tiež to nebolo rovnakým spôsobom delené. 
	DPMK. Išlo o to isté. Dávajú toľko koľko majú, ak by mali viac, dajú viac. Jednoducho čakajú na návrh riešenia DPMK a na základe toho, si určia postup. Každý z nich by s päť miliónovým navýšením vedel tento podnik riadiť, ale iné je venovať sa tomu, ísť a žiť tým, pretože tie rezervy sú v dvoch rovinách – finančná a potom tá pracovná.
	Tlak na manažment. V tomto rozpočte bude obrovský tlak na manažment všetkých firiem mestských a tí, ktorí to nezvládnu, budú musieť to znovu otvoriť a sú na to pripravení. 
	Starostovia. Myslí si, že sľúbiť im viac môžu, ale sľúbiť im môžu iba to, čo im vedia reálne dať. V roku 2011 dostanú reálne viac, ako to bolo v roku 2010. Chápe starostov z malých mestských častí, že sú nervózni, ale v celom svete sa každý spája, aby sa ušetrilo. V našom meste máme 22 mestských časti a toľko časti nemá ani Londýn. Musia žiť z toho čo majú a do budúcna vymyslieť taký model, nie pre starostov, poslancov, ale pre ľudí.

p. Halenár, poslanec MZ – Vystúpil s faktickou poznámkou. Uviedol, že dostatočne nechápe, ako je možné, že rozpočet obce musí byť vyrovnaný a hovorí sa o strate za rok 2009 a za rok 2010. Požiadal, aby to vysvetlili.

p. Lazúr, riaditeľ MMK – Slová adresoval p. Halenárovi a uviedol, že jedna vec je, ako sú položky náklady, výnosy, hospodársky výsledok – tu je tá strata. Druhá vec je rozpočet v oblasti príjmov a výdajov. Pokiaľ sú nižšie príjmy a vyššie výdaje a existujú rezervy zo starých rokov, tak sa všetky použijú. Ak aj to je stále málo dočerpajú sa ešte úverové zdroje. Uviedol, že toto bolo čaro matematiky, ktorá sa diala minulý rok.

p. Puzderová, starostka MČ Košice – Šebastovce: Tak, ako povedala svoj názor na Rade starostov, ku rozpočtu mestských časti uviedla, že sa delia na veľké a malé mestské časti. Stále sa hovorí, kto koľko bude mať peňazí, ale nikto nehovorí, kto za tie financie čo zabezpečuje, s akým aparátom, za akých podmienok a koľko financií sa minie na jednotlivých mestských častiach a na čo. Dopredu sa ospravedlnila, ak to čo povie bude vyznievať nemiestne, ale myslí že ani jedna menšia mestská časť v tomto meste určite finančné prostriedky z rozpočtu mesta a zo svojich rozpočtov neprežierajú. 
	Podľa jej názoru, návrh tohto rozpočtu je likvidačný pre malé mestské časti, pretože nezostavia rozpočet a nebudú vedieť fungovať. Myslí si, že rozpočet mesta je zostavený tak, že je pridané mestským častiam na splácanie dlhov, za ktoré samozrejme nemôžu, ale, Košičania ho budú splácať, tak ako aj v prípade Luníka IX. Ona a ani jej mestská časť nie je tá, ktorá ročne spotrebuje napr. jej viacročný rozpočet. Začala by aj mestom, ktoré ma v rozpočte vyčlenených 7 mil. 700 tis., čo predstavuje jej 101 ročný rozpočet. Preto sa opýtala, kto je v tomto meste drahý.

p. Raši, primátor mesta Košice – Poďakoval za informáciu a otázku.
	Nakoľko odznela požiadavka, aby vystúpil zástupca zamestnancov DPMK, opýtal sa poslancov, či je všeobecný súhlas. Poslanci súhlasili, preto im udelil slovo.

p. Vindišová, zástupca DPMK – V úvode svojho vstupu uviedla, že zástupcovia oboch odborových organizácii DPMK sa na rokovaniach mestského zastupiteľstva zúčastňujú dobrovoľne a týmto prejavujú podporu súčasnému vedeniu spoločnosti DPMK. 
	Ku rozpočtu, v ktorom je návrh na zníženie finančných prostriedkov pre ich akciovú spoločnosť uviedla, že tým schvaľujú jej likvidáciu a to v práve v roku 120. výročia založenia mestskej hromadnej dopravy v Košiciach. Ohrozuje sa aj sociálne zázemie zamestnancov, pretože ich reálne mzdy zmenou zákona o dani a odvodovej povinnosti, rapídne poklesli. 
	Akciová spoločnosť Dopravný podnik mesta Košice zabezpečuje dopravu v druhom najväčšom meste na Slovensku. Opýtala sa poslancov, či vedia o tom, ako je nimi navrhovaná dotácia podhodnotená suma na jeden vozo kilometer. V porovnaní s ôsmimi najväčšími mestami na Slovensku a v Česku, už v súčasnosti navrhovaná dotácia predstavuje suverejne najnižšiu sumu a to až o 40 %. Ďalej sa opýtala, či vedie o priemernom veku jazdiacich autobusov, že to z celkového počtu 205 autobusov, ktoré jazdia pre občanov tohto mesta, má približne 85 autobusov priemerný vek nad 10 rokov. Najhoršie sú na tom krátke autobusy zn. Karosa, ktoré sú prerobené na zemný plyn a ich vek je nad 20 rokov. To isté uviedla aj pri električkách, že až na niektoré, ich priemerný vej je nad 20 rokov. Koľajové trate sú v havarijnom stave a ide iba o dobré vzťahy DPMK a Štátneho dráhového úradu, ktorý zatiaľ tieto koľajové trate neodstavil. Aj trolejbusy, z ktorých 15 má viac ako 17 rokov a 12 trolejbusov má vek viac ako 10 rokov. 
	Zastarali vozový park. Akútny nedostatok náhradných dielov, odstavné dopravné prostriedky a po schválení rozpočtu, to bude ešte horšie. Poslancom adresovala slová, že  hazardujú s bezpečnosťou občanov tohto mesta. Aj oni sú občanmi mesta a do týchto lavíc sa dostali vďaka občanom tohto mesta a zároveň uviedla, že aj samotní zamestnanci sú občanmi mesta, preto aby nevinili zamestnancov mesta za chyby predchádzajúcich vedení, za zlé manažérske rozhodnutia, ale aby ukázali, že im na občanoch tohto mesta záleží, že im záleží na zachovaní dopravy v meste a aby nedovolili vstup súkromného sektoru a silných finančných skupín do dopravy v našom meste, aby zachránili DPMK pre mesto Košice. Tak, ako majú uvedené heslo, že bez peňazí sa MHD robiť nedá, tak sa to nedá robiť bez ľudí. Studňa rezerv je už tiež na dne a nevie, kde by sa ešte vedeli nájsť rezervy v dopravnom podniku. Dnes im prišli ukázať silu dopravákov a tí, ktorí s nimi nie sú, sú v práci a zabezpečujú chod tohto mesta a uviedla, že hovorila za všetkých zamestnancov dopraveného podniku a za občanov tohto mesta.

p. Stankovič, zástupca DPMK – Musel uviesť niekoľko podstatných vecí. To, čo hovoril p. primátor, že hrozí zaplatenie prehraného súdneho sporu s firmou OutClaim, je dôvodom prečo už niekoľko mesiacov sú účty dopravného podniku zablokované a prečo si na mzdy zamestnancov musia brať pôžičky. Na tieto pôžičky nemajú peniaze, aby ich mohli splácať.
	Ak p. Petrvalský hovoril o tom, že sa zlepšila doprava v Ťahanovciach je potrebné uviesť aj to „B“. Dostali nové autobusy, ktoré majú na pôžičku a tie treba splácať. Taktiež majú 19 autobusov cez fondy Európskej únie, ale tieto autobusy majú v prenájme a ak nebude čím splácať ich prenájom, tiež nebudú.
	Je veľmi veľa problémov, ktoré je potrebné riešiť a chápe, že ich nezavinilo súčasné vedenie podniku, ani súčasné vedenie mesta, ale v roku keď sa bude oslavovať 120. výročie, podnik skončí, čo by bolo naozaj veľkou škodou a bude na nich, či tomu pomôžu alebo či k tomu prispejú.

p. Raši, primátor mesta Košice – Uzatvoril rozpravu. Zrekapituloval, že eviduje návrhy od poslancov p. Kijevskej, p. Kažimíra, p. Melicháreka, p. Pajtáša, p. Gábora, p. Berbericha, p. Gamcovej. Požiadal návrhovú komisiu, aby jednotlivé návrhy predkladali tak, ako boli poslancami predložené a bude sa o nich hlasovať jednotlivo. Na záver sa bude hlasovať o návrhu uznesenia. Poprosil, pokiaľ ide o návrhy, ktoré sa navzájom vylučujú, aby o tom dopredu informovala, aby sa o protichodných návrhoch nehlasovalo.

p. Andrejčák, poslanec MZ a člen návrhovej komisie – Prečítal prvý pozmeňujúci návrh, ktorý bol predložený poslankyňou p. Kijevskou.
	Mestské zastupiteľstvo v Košiciach v zmysle § 6 ods. 2 písm. c) Štatútu mesta Košice navrhuje v programe 2: Mesto kultúry upraviť Podprogram 4: Podujatia zamerané na duchovný rozvoj a to: bod 3) – Festival sakrálneho umenia na 6 tis. eur, bod 4) – Podpora činnosti ekumenického spoločenstva na 4 tis. eur. Podprogram 3: Kultúrno-spoločenské podujatia – Ostatné kultúrne služby v bode 2) Leto v Košiciach a kultúrnu jeseň navýšiť o 3 tis. eur, čiže na 123 tis. eur.

Hlasovanie č. 21 -	za: 39, proti: 2, zdržali sa: 8

p. Raši, primátor mesta Košice – Skonštatoval, že návrh bol schválený.
	Požiadal predložiť ďalší návrh.

p. Andrejčák, poslanec MZ a člen návrhovej komisie – Prečítal pozmeňujúci návrh od poslanca p. Kažimíra.
	Tabuľkové časti mestských časti. Mestské zastupiteľstvo schvaľuje výšku prerozdelenia podielových daní na jedného obyvateľa pre mestskú časť Luník IX vo výške 22,60 eur.

Hlasovanie č. 22 -	za: 13, proti: 4, zdržali sa: 32

p. Raši, primátor mesta Košice – Skonštatoval, že návrh nebol schválený.
	Požiadal predložiť ďalší návrh.

p. Andrejčák, poslanec MZ a člen návrhovej komisie – Prečítal pozmeňujúci návrh od poslanca p. Melicháreka.
V zmysle § 6 ods. 2 písm. c) Štatútu mesta Košice mestské zastupiteľstvo schvaľuje v Programe 7: Služby občanom Podprogram 6, funkčná klasifikácia 06.2.0 Mestské časti prerozdelenie nasledovne:
a) v bežných výdavkoch podľa pôvodnej úrovne schváleného rozpočtu na rok 	2010, to znamená: 120,11 eur na obyvateľa pre malé MČ, 24,02 eur na obyvateľa pre veľké MČ, 31,17 eur na obyvateľa pre MČ KVP, 36,86 eur na obyvateľa pre MČ Luník IX.
b) kapitálové výdavky vo výške 570 tis. eur rozdeliť pre veľké MČ po 23.571,42 eur a pre malé MČ po 21.857,- eur.

Hlasovanie č. 23 -	za: 19, proti: 8, zdržali sa: 22

p. Raši, primátor mesta Košice – Skonštatoval, že návrh nebol schválený.
	Požiadal predložiť ďalší návrh.

p. Andrejčák, poslanec MZ a člen návrhovej komisie – Prečítal pozmeňujúci návrh od poslanca p. Pajtáša.
	Mestské zastupiteľstvo v Košiciach podľa príslušných predpisov a zákonov, žiada riaditeľa magistrátu, aby na najbližšie riadne rokovanie MZ predložil návrh možnosti vzniku Košického investičného fondu, na ktorom sa bude akumulovať časť finančných prostriedkov mesta z príjmov z predaja a prenájmu majetku mesta Košice a ktoré budú môcť byť použité iba na rozvojové projekty mesta. Termín: nasledujúce riadne rokovanie MZ. Zodpovedný: riaditeľ magistrátu.

Hlasovanie č. 24 -	za: 22, proti: -, zdržali sa: 27

p. Raši, primátor mesta Košice – Skonštatoval, že návrh nebol schválený.
	Požiadal predložiť ďalší návrh.

p. Andrejčák, poslanec MZ a člen návrhovej komisie – Prečítal pozmeňujúci návrh od poslanca p. Gábora.
	Mestské zastupiteľstvo schvaľuje výšku podielových daní pre mestskú časť Košice -Luník IX vo výške 45,1 eur na obyvateľa.

Hlasovanie č. 25 -	za: 3, proti: 21, zdržali sa: 23

p. Raši, primátor mesta Košice – Skonštatoval, že návrh nebol schválený.
	Požiadal predložiť ďalší návrh.

p. Andrejčák, poslanec MZ a člen návrhovej komisie – Prečítal pozmeňujúci návrh od poslankyni p. Gamcovej.
	Mestské zastupiteľstvo v Košiciach podľa § 10 ods. 3 pism. k) zákona č. 401/1990 Zb. o meste Košice v znení neskorších predpisov a § 6 ods. 2 písm. l) Štatútu mesta Košice po a) zrušuje uznesenie č. 393 z roku 2008 a po b) schvaľuje presun finančných prostriedkov z Programu 8: Plánovanie, manažment a kontrola, Podprogram 3 finančná klasifikácia 01.1.1.6 Paušálne náhrady pre poslancov MZ podľa poriadku o náhradách – cestovné a internet v celkovej sume 28 tis. eur do Programu 5: Doprava finančná klasifikácia 04.5.1. Mestská verejná doprava.

Hlasovanie č. 26 -	za: 21, proti: -, zdržali sa: 26

p. Raši, primátor mesta Košice – Skonštatoval, že návrh nebol schválený.
	Požiadal predložiť pôvodný návrh, ktorý bol predložený v materiáli.

p. Andrejčák, poslanec MZ a člen návrhovej komisie – Prečítal pôvodný návrh na uznesenie.
	Mestské zastupiteľstvo v Košiciach v zmysle § 6 ods. 2 písm. c) Štatútu mesta Košice
	schvaľuje
	1.  Programový rozpočet mesta Košice na rok 2011 v zmysle predloženého návrhu.
	2. Rozdelenie podielu dane z príjmov fyzických osôb pre mestské časti nasledovne: 	  podľa predloženého návrhu.
	3. Rozdelenie účelových finančných prostriedkov pre mestské časti nasledovne: podľa    	  predloženého návrhu.
	4. Použitie finančných prostriedkov vyplývajúcich z regulatívov v rozpočtoch  	   	  mestských častí s účelovým určením na verejnoprospešné práce (zeleň, komunikácie, 	  verejné osvetlenie, zimná údržba) na území príslušnej mestskej časti alebo na  údržbu 	  majetku zvereného mestom do správy MČ. 
	poveruje 
	primátora mesta Košice podľa ustanovení § 11, ods. 4, písm. b) zákona č. 369/1990 Zb. a § 14 ods. 1 zákona č. 583/2004 Z. z. v znení ďalších zmien a doplnkov aktualizovať rozpočet: podľa predloženého návrhu,
    	berie na vedomie 
  	Programový rozpočet mesta  Košice  na roky  2012  a 2013 podľa predloženého návrhu.

Hlasovanie č. 27 -	za: 28, proti: 3, zdržali sa: 18

p. Raši, primátor mesta Košice – Skonštatoval, že uznesenie bolo schválené.

Úplne znenie schváleného uznesenia:
Mestské zastupiteľstvo v Košiciach podľa § 6 ods. 2 písm. c) Štatútu mesta Košice
A. schvaľuje
1.  Programový rozpočet mesta Košice na rok 2011
						                         v €
Príjmy celkom	136 022 151	
Výdavky celkom	136 022 151	
Rozdiel  	0	
		
Bežný rozpočet		
Príjmy	119 317 397	
Výdavky	117 154 334	
Rozdiel – prebytok	2 163 063	
		
Kapitálový rozpočet		
Príjmy 	11 731 296	
Výdavky	5 964 340	
Rozdiel – prebytok	5 766 956	
		
Finančné operácie		
Príjmy 	4 973 458	
Výdavky 	12 903 477	
 Rozdiel – schodok                                                    - 7 930 019       

2.   Rozdelenie podielu dane z príjmov fyzických osôb pre mestské časti nasledovne:
Mestská časť Barca, Džungľa, Kavečany, Lorinčík, Vyšné Opátske, Košická Nová
Ves, Krásna nad Hornádom, Myslava, Pereš, Poľov, Šebastovce, Ťahanovce, Šaca 
vo výške  113,00  €  na 1 obyvateľa ročne.
Mestská časť Luník IX vo výške 34,70 €  na 1 obyvateľa ročne. 
Mestská časť Juh, Nad Jazerom, Staré mesto, Západ, Sídlisko Ťahanovce, Sever vo výške  22,60 €   na 1 obyvateľa ročne.  
Mestská časť  Sídlisko KVP  vo výške 29,30 € na 1 obyvateľa ročne. 
Mestská časť  Dargovských hrdinov vo výške 24,40 € na 1 obyvateľa ročne. 
Počet obyvateľov  mesta Košice je podľa údajov Štatistického úradu SR  k 31.12.2009  233 880.

3.   Rozdelenie účelových finančných prostriedkov pre mestské časti nasledovne:
a)   opatrovateľská služba vo výške                        		               796 654 €  
      pre: 
MČ Dargovských hrdinov					   112 860 €
MČ Sever								   319 325 €
MČ Juh								   277 169 €
MČ Západ								     87 300 € 

b ) účelové prostriedky na bežné výdavky vo výške                     	410 000  €  
     pre:
MČ Juh                                                                                       	210 000 €		
      -    športovo-zábavný areál ul. Alejová			
      -    spoločensko-relaxačné centrum ul. Milosrdenstva    	   
      -    stredisko verejnoprospešných služieb  	           	   
      -    kúpalisko Triton
MČ Staré mesto                                                                   	200 000 €  		
      -   prevádzka krytej plavárne				   
      -  Múzeum V. Löfflera				                         

c) účelový príspevok na stravovanie dôchodcov formou transferu pre jednotlivé mestské časti. 
    Výška príspevku na jeden obed v závislosti od priznaného dôchodku je nasledovná: 
do    250,00 €                                            	0,83 €
nad  250,00 €    do   300,00 €                      	0,66 €   
            nad 300,00 €                                                	0,00 €    
Všetky schválené účelové finančné prostriedky podliehajú finančnému zúčtovaniu 
v rozpočtovom roku.

4. 	Použitie finančných prostriedkov vyplývajúcich z regulatívov v rozpočtoch mestských častí s účelovým určením na verejnoprospešné práce (zeleň, komunikácie, verejné osvetlenie, zimná údržba) na území príslušnej mestskej časti alebo na  údržbu majetku zvereného mestom do správy MČ. 

5. 	Úpravu v programe 2: Mesto kultúry
	Podprogram 4: Podujatia zamerané na duchovný rozvoj 
	Aktivita 1: Festival sakrálneho umenia na 6 000 €
	Aktivita 2: Podpora činnosti ekumenického spoločenstva na 4 000 €
	Podprogram 3: Kultúrno-spoločenské podujatia 
	Aktivita 2: Leto v Košiciach a kultúrna jeseň na 18 000 €. 

B. poveruje primátora mesta Košice podľa ustanovení § 11 ods. 4 písm. b) zákona č. 369/1990 Zb. a § 14 ods. 1 zákona č. 583/2004 Z. z. v znení ďalších zmien a doplnkov aktualizovať rozpočet: 
-	o  uhradené  záväzky  presunom  zo  schváleného  rozpočtu z programu č. 9 Interné služby  
 	„Záväzky  z  minulých   rokov“  do  príslušného  programu 
-	a podprogramu a podľa platnej funkčnej a ekonomickej klasifikácie                                                    
-	granty a transfery poskytnuté zo štátneho rozpočtu SR
-	finančné prostriedky poskytnuté formou sponzorských príspevkov
-	návratné zdroje financovania a ich splácanie, súvisiace s predfinancovaním   
-	investičných projektov podporených zo zdrojov EÚ a zo štátneho rozpočtu.

C. berie na vedomie Programový rozpočet mesta  Košice  na roky  2012  a 2013
									                                      v  €
	            Rok 2012	            Rok 2013	
Príjmy celkom    	131 051 366		131 904 073		
Výdavky celkom	130 351 366		131 204 073		
Rozdiel - prebytok	700 000		700 000		
					
Bežný rozpočet					
Príjmy	125 249 640		128 804 435		
Výdavky	117 761 877		121 121 635		
Rozdiel – prebytok                     	7 487 763		7 682 800		
					
Kapitálový rozpočet					
Príjmy	2 851 000		2 851 000		
Výdavky	8 473 489		5 857 438		
Rozdiel - schodok	-5 622 489		-3 006 438		
					
Finančné operácie					
Príjmy	2 950 726		248 638		

Výdavky	4 116 000		4 225 000		
Rozdiel - schodok                                  - 1 165 274                                 - 3 976 362

Súčasťou tohto uznesenia sú tabuľky príjmov a výdavkov: bežných, kapitálových a finančných operácií na roky 2011 – 2013.
*  *  *

Bod č. 12
Priebežná správa o projekte Košice – Európske hlavné mesto kultúry 2013 za obdobie 26.1. – 31.3.2011

p. Raši, primátor mesta Košice – Požiadal p. námestníka Lazára, aby materiál uviedol.

p. Lazár, námestník primátora mesta Košice – Už minule vysvetľoval, že EHMK sa skladá z dvoch častí. Investičná a kultúrna časť. Informácie podal k jednej aj k druhej časti a začal investičnou časťou.
	Za posledné obdobie sa udialo a medzi pozitívne momenty patrilo, že sa zriadilo SORO – sprostredkovateľský orgán a na rokovaniach bola prítomná riaditeľka p. Šoltisová z ministerstva kultúry, čo považoval za veľmi dobré, nakoľko mohli s ňou diskutovať o konkrétnych krokoch a opatreniach, o postupe, ktorý potrebujú na to, aby stihli všetky termíny. Vysvetlil, že projekty začlenili do štyroch základných oblastí, a to kľúčové investičné projekty mesta, medzi ktoré sa radia Kasárne-Kulturpark a jednotlivé SPOT-y a tie sa musia zrealizovať, ak nechcú stratiť titul EHKM Košice 2013. 
	Ďalej sú to hlavné investičné projekty, medzi ktoré patria: Stará krytá plaváreň – Kunsthalle, Ulička remiesiel, Park Myozesova, resp. Komenského. 
	Medzi doplnené investičné projekty patria: Košický hrad, Amfiteáter a tieto projekty boli doplnené dodatočne, na základe „čiernej knižky“.
	Investičné projekty neziskových organizácií sú: Dóm sv. Alžbety, Kaštieľ v Krásnej nad Hornádom a Dom autentickej kultúry. Čerpateľmi zdrojov by v tomto prípade mali byť neziskové organizácie.
	Čo sa týka rozpočtu uviedol, že financovanie ide z troch základných časti. Je to financovanie z projektov Európskej únie vo výške 45 mil. eur, peniaze vlastné vo výške 5 % - 2,25 mil. eur a 10 % mesto získava od štátu ako príspevok. Sumy pre jednotlivé projekty a ich rozdelenie uviedol, za posledné mesiace došlo k zásadnému posunu, kedy si s ministerstvom kultúry jasne vydiskutovali, akým spôsobom budú postupovať a platiť bude jeden moment, a to ten, že sú zaviazaní knihou, ktorá bola schválená a na základe ktorej zvíťazili. Ich úlohou bude pripraviť investičné projekty tak, aby boli schopné naplniť stanovené úlohy. To znamená vybudovanie novej infraštruktúry, nové podmienky pre rozvíjanie kultúry v meste. Aj čiastku, ktorá je pre to stanovená bude v tomto poradí rozpustená. V tomto momente však nikto nevie, aká to bude a jasná bude až vtedy, ak prebehnú výberové konania v zmysle zákona o verejnom obstarávaní.
	Ku jednotlivým kľúčovým projektom uviedol, že Kasárne-Kulturpark čakajú na stavebné povolenie, jednotlivé SPOT-y sú už pred dokončením. Pri projekte Stará krytá plaváreň však vidia časové ohrozenie. Mali by stihnúť aj Mestský park, Park Moyzesova a mali by byť zrealizované do novembra 2012.
	Za zmienku stojí, že očakávajú vyhlásenie výzvy priebehu mesiaca máj, kedy sa budú môcť uchádzať o čerpanie finančných prostriedkov z ministerstva a následne po podpísaní zmluvy s ministerstvom zrealizujú obstarávanie a pristúpi sa k realizácii. Vzhľadom na to, že čas hrá proti nim, tak počítajú, že aj v rámci investícii sa to bude realizovať so širším zázemím stavebných firiem. Ich cieľom pri stanovení podmienok a pri súťažiach bude termín, čo samozrejme bude stáť tú korunu navyše, ale ten termín sa bude musieť dodržať, aby sme neprišli o titul. 
	Čo sa týka kultúrnej časti, tu zastrešuje nezisková organizácia Košice EHMK 2013 a prebieha priebežne. Prebehli súťaže na získanie financií z ministerstva kultúry. Tieto projekty sa realizovať budú a EHMK sa zúčastní aj majstrovstiev sveta v hokeji, konkrétne ľadová plocha sa bude nachádzať aj v Kulturparku.
	Ak to mal zhodnotiť uviedol, že toho času veľa nemajú, ale budú robiť všetko preto, aby stihli a aby to omeškanie v tých hlavných kľúčových projektov nebolo a tie ďalšie, aby v priebehu roka 2013 boli zrealizované.

p. Raši, primátor mesta Košice – Otvoril rozpravu.

p. Blaškovičová, poslankyňa MZ – Na komisii kultúry sa tomuto venovali v dvoch rovinách. V programovej časti, kde je potrebné pripraviť program na rok 2013, čo nie je vôbec jednoduché, je tam veľká personálna poddimenzovanosť a je najvyšší čas, aby sa tie hlavné rámcové projekty zložili do časového kalendára.
	Ďalej na komisii hovorili o probléme s radničnou sálou. Tak, ako sa hovorí, že divadlo je najdrahšie vtedy, keď je zatvorené, tak to platí aj o tejto sále. Ide o dlhoročný problém a túto sálu je potrebné oživiť. O tom hovorila už pred šiestimi rokmi, kedy navrhovala, aby sa sála dala do prenájmu napr. organizácii, ktorá nájde naplnenie tohto priestoru, alebo tak, ako to navrhli na komisii kultúry, aby sa tento priestor prenechal dočasne pre projekt Európske hlavné mesto kultúry v čase, keď sa kasárne zatvoria, nech tam ožijú programy, ktoré tam môžu byť, napr. koncerty, výstavy.

p. Raši, primátor mesta Košice – Uviedol, že s riaditeľkou sa už o počte ľudí bavili, je tam tá požiadavka a pokúsia sa, aby aj Koalícia 2013+ sa na tomto podieľala.
	Čo sa týka využitia malej sály Historickej radnice uviedol, že bude využitá, pretože okrem využitia počas rekonštrukcie Kulturparku, bol za ním aj riaditeľ Štátneho divadla, pretože rekonštrukciou má prejsť aj malá scéna divadla, čiže predloží žiadosť, aby sa predstavenia z malej scény mohli presunúť do sály v Historickej radnici.

p. Lenártová, námestníčka primátora mesta Košice – Vystúpila s faktickou poznámkou. Sála v Historickej radnici je v správe mestského podniku a aj mesto, keď si ju chce prenajať, musí Správe majetku mesta Košice platiť prenájom. Malo by sa to legislatívne upraviť, aby si sami sebe neplatili.

p. Gál, poslanec MZ – Na komisii kultúry bola prítomná aj riaditeľka p. Jaurová, ktorá ich informovala, že ak bude schválený rozpočet, bude ohrozená programová štruktúra a zabezpečenie programu. Preto sa opýtal p. námestníčky, či tieto slová predstavujú skutočné varovanie.

p. Raši, primátor mesta Košice – Tlaky na programový rozpočet mesta sú z každej strany, tak ako z mestských časti a naozaj je to ťažké a nemožné niekoho uprednostniť. Na stretnutí  s terajším vedením EHMK, že na vykrytie tohto deficitu oslovia partnerov v Koalícii 2013+, aby sa finančne spolupodieľali na prevádzke, najmä na pokrytí personálnych nárokov.
	Ukončil rozpravu a poprosil návrhovú komisiu, aby prečítala návrh na uznesenie.

p. Adamčíková, poslankyňa MZ a členka návrhovej komisie – Prečítala návrh na uznesenie.
	Mestské zastupiteľstvo v Košiciach podľa § 6, ods. 2, písm. ac) Štatútu mesta Košice berie na vedomie „Priebežnú správu o projekte Košice – Európske hlavné mesto kultúry 2013 za obdobie 26.1. – 31.3.2011“.

Hlasovanie č. 28 -	za: 43, proti: 1, zdržali sa: 2

p. Raši, primátor mesta Košice – Skonštatoval, že uznesenie bolo schválené.
*  *  *

Bod č. 13
Organizačný poriadok Mestskej polície Košice

p. Raši, primátor mesta Košice – Spracovateľom materiálu bol p. Bukuš, poverený zastupovaním Mestskej polície.
	Otvoril rozpravu.

p. Adamčíková, poslankyňa MZ a členka návrhovej komisie – Predložila stanovisko legislatívno-právnej komisie, ktorá odporučila prerokovať a schváliť predložený materiál s pripomienkami: v článku 10 písm. e) slovo „užíva“ nahrádza slovom „spravuje“, v článku 10 písm. l) slová „so samostatným“ nahrádza slovami „s príslušným“, v článku 13 písm. d) slovo „zjednanie“ nahrádza slovom „zabezpečenie“.
	Podotkla, že všetky tieto zmeny boli prerokované so zástupcami mestskej polície, ktorí s takou úpravou súhlasili.

p. Raši, primátor mesta Košice – Opýtal sa, či ide o návrh na doplnenie uznesenia.
	Ukončil rozpravu. Dal hlasovať o návrhu uznesenia tak, ako bol prednesený  poslankyňou Adamčíkovou. 

Hlasovanie č. 29 -	za: 46, proti: -, zdržali sa: 2

p. Raši, primátor mesta Košice – Skonštatoval, že uznesenie bolo schválené.
	Poprosil návrhovú komisiu, aby predložila ďalší návrh.

p. Dudíková, poslankyňa MZ a členka návrhovej komisie – Prečítala pôvodný návrh na uznesenie. 
	Mestské zastupiteľstvo v Košiciach, podľa § 6, ods. 2, písm. l) Štatútu mesta Košice
	A. schvaľuje Organizačný poriadok Mestskej polície Košice,
	B. zrušuje 
	1. Štatút   Mestskej   polície  schválený   uznesením  č.  74  na  XIII.   zasadnutí Mestského zastupiteľstva v Košiciach dňa 07. januára 1992,
	2. Organizačný poriadok Mestskej polície Košice schválený uznesením č.151 na XVIII.  zasadnutí  Mestského  zastupiteľstva  v Košiciach  v  dňoch 11.  a 13. novembra 1992.

Hlasovanie č. 30 -	za: 46, proti: 1, zdržali sa: -

p. Raši, primátor mesta Košice – Skonštatoval, že uznesenie bolo schválené.

Úplne znenie schváleného uznesenia:
Mestské zastupiteľstvo v Košiciach podľa § 6 ods. 2 písm. l) Štatútu mesta Košice
A. schvaľuje
Organizačný poriadok Mestskej polície Košice s týmito pripomienkami:
- v článku 10 písm. e) slovo „užíva“ nahrádza slovom „spravuje“,
-	v článku 10 písm. l) slová „so samostatným“ nahrádza slovami „s príslušným“,
- v článku 13 písm. d) slovo „zjednanie“ nahrádza slovom „zabezpečenie“.
B. zrušuje 
1.	Štatút Mestskej polície schválený uznesením č. 74 na XIII. zasadnutí Mestského zastupiteľstva v Košiciach dňa 7. januára 1992,
2.	Organizačný poriadok Mestskej polície Košice schválený uznesením č. 151 na XVIII. zasadnutí Mestského zastupiteľstva v Košiciach v  dňoch 11. a 13. novembra 1992. 
*  *  *

Bod č. 14
Personálne zmeny v Mestskej rade v Košiciach a komisiách MZ

p. Raši, primátor mesta Košice – Uviedol, že najprv pristúpia k voľbe členov mestskej rady a po ich zvolení k voľbe členov komisií mestského zastupiteľstva.
	Ku mestskej rade uviedol, že mestskú radu tvorí 12 členov, z toho 4 sú členmi z titulu funkcie: primátor, námestníci primátora a predseda Rady starostov. 8 členov volí mestského zastupiteľstvo zo svojich radov. Zvolených je 6 členov. Jeden člen písomne požiadal o uvoľnenie z tejto funkcie, čo bude potrebné zobrať na vedomie. Z vyššie uvedeného v mestskej rade sú voľné dve miesta, ktoré je potrebné voľbou obsadiť.
	Poprosil predsedov poslaneckých klubov, aby predniesli svoje návrhy na členov do mestskej rady.

p. Dečo, poslanec MZ – Predložil procedurálny návrh, aby mestské zastupiteľstvo volilo členov mestskej rady pomerným spôsobom – podľa výsledkov volieb.

p. Raši, primátor mesta Košice – Dal hlasovať o procedurálnom návrhu.

Hlasovanie č. 31 -	za: 22, proti: -, zdržali sa: 23

p. Raši, primátor mesta Košice – Skonštatoval, že návrh nebol schválený.

p. Süli, poslanec MZ – Navrhol za členov mestskej rady p. Pajtáša a p. Petrvalského.

p. Raši, primátor mesta Košice – Vysvetlil postup hlasovania. Návrhovou komisiou bude predložený návrh uznesenia a hlasovať sa bude najprv o časti A) a následne o jednotlivých členoch, ktorí, aby sa stali členmi, musia získať nadpolovičnú väčšinu prítomných. Požiadal návrhovú komisiu, aby predniesla návrh na uznesenie.

p. Andrejčák, poslanec MZ a člen návrhovej komisie – Prečítal návrh na uznesenie.
	Mestské zastupiteľstvo v Košiciach podľa § 12 ods. 2 zákona č. 401/1990 Zb. o meste Košice v znení neskorších predpisov a  § 6  ods. 2 písm. s) Štatútu mesta Košice berie na vedomie vzdanie sa členstva v Mestskej rade v Košiciach Ing. Jána Jakubova na vlastnú žiadosť k dátumu 11.2.2011.

Hlasovanie č. 32 -	za: 41, proti: -, zdržali sa: 4

p. Raši, primátor mesta Košice – Skonštatoval, že návrh bol schválený.
	Požiadal, aby návrhová komisia predniesla ďalší návrh.

p. Andrejčák, poslanec MZ a člen návrhovej komisie – Prečítal návrh na uznesenie.
	Mestské zastupiteľstvo v Košiciach volí Ľuboša Pajtáša, poslanca Mestského zastupiteľstva v Košiciach, za člena Mestskej rady v Košiciach.

Hlasovanie č. 33 -	za: 35, proti: 1, zdržali sa: 10

p. Raši, primátor mesta Košice – Skonštatoval, že návrh bol schválený a novým členom mestskej rady sa stal p. poslanec Pajtáš.

p. Andrejčák, poslanec MZ a člen návrhovej komisie – Prečítal návrh na uznesenie.
	Mestské zastupiteľstvo v Košiciach volí Emila Petrvalského, poslanca Mestského zastupiteľstva v Košiciach, za člena Mestskej rady v Košiciach.

Hlasovanie č. 34 -	za: 36, proti: -, zdržali sa: 9

p. Raši, primátor mesta Košice – Skonštatoval, že návrh bol schválený a novým členom mestskej rady sa stal p. poslanec Petrvalský.
	Novým členom mestskej rady ku zvoleniu zablahoželal a p. Jakubovi sa poďakoval za doterajšiu činnosť v mestskej rade.
	Pristúpil k ďalšej časti a požiadal predsedov jednotlivých komisií pri mestskom zastupiteľstve, aby predniesli návrhy na zvolenie členov poslancov a neposlancov do jednotlivých komisií pri mestskom zastupiteľstve. Pri neposlancoch musí návrh okrem mena a priezviska obsahovať aj bydlisko. Telefónne číslo, prípadne ďalšie identifikačné údaje sa návrhovou komisiou čítať nebudú.

p. Briškár, poslanec MZ – Predložil návrh na doplnenie členov neposlancov do Sociálnej a bytovej komisie pri MZ: Mária Capíková, Mgr. Viliam Knap, Agáta Grančičová, Anna Magyarová, MUDr. Michal Blanár, JUDr. Andrea Cirbesová, Mgr. Jozef Mitro, Ing. Zuzana Zaraská, Ing. Jolana Šuleková.

p. Demský, poslanec MZ – Nakoľko poslanec p. Grega požiadal o uvoľnenie z Komisie životného prostredia, verejného poriadku a ochrany zdravia pri MZ na vlastnú žiadosť, navrhoval uznesenie doplniť aj o tento bod. Za členov neposlancov Komisie životného prostredia, verejného poriadku a ochrany zdravia pri MZ navrhol: Ing. Milan Murín, PhDr. Katarína Lukáčová, Bc. Andrej Sitkár, Ing. Gabriela Adamčáková, MUDr. Ján Pobeha, Ing. Štefan Bereš, RNDr. Milan Dobňák, Vladimír Tot, Mgr. Daniela Lecáková, František Hrubý, Ing. Mária Semanová, JUDr. Vladimír Kotus.

p. Jakubov, poslanec MZ – Navrhol, aby členom Komisie dopravy a výstavby sa stal poslanec p. Kažimír. Za členov neposlancov do tejto komisie navrhol: Bartolomej Gergely, 	Ing. Ladislav Olexa, CSc., Michal Matečka, Ing. Jozef Vrábeľ, Bc. Jakub Špilár, Ing. Karol Holý, Ing. Ivo Cabra.
 
p. Kijevská, poslankyňa MZ – Predniesla návrh na členov neposlancov do Komisie kultúry pri MZ: Mgr. Jozef Pindroch, Jozef Lipták, Alžbeta Bukatová, 	Ing. Timea Zacharová, Otto Tillisch, PaedDr. Mgr. art. Július Klein, Mgr. Peter Himič, PhD., PaedDr. Uršula Ambrušová, Ing. Marek Béreš, Rastislav Pistrák, Peter Hrabovský, 	 DiS.art. Vincent Svat, Peter Dudáš.

p. Lasky, poslanec MZ – Predniesol návrh na členov neposlancov 	Finančnej komisie pri MZ: Ing. Ondrej Vargic, Eva Trávniková, Ing. Henrich Kuchár, Ing. Ľubomír Hudák, Ing. Ivica Bucová, Ing. Eva Surová, Ing. Richard Hojer.

p. Cais, poslanec MZ – Predniesol návrh na členov neposlancov Komisie regionálneho rozvoja a cestovného ruchu: Ing. Ľuboslav Čobík – Ferčík, Pavol Ďurica, Ing. Marek Mitterpák, MVDr. Anna  Ondová, Dr. Karol Sačuri, Miroslav Holub, PhDr. Daniel Klimovský, Ľudovít Máté.

p. Adamčíková, poslankyňa MZ - 	Predniesol návrh na členov neposlancov Komisie Legislatívno-právnej: JUDr. Emília Župíková, JUDr. Július Cvanciger, JUDr. Marián Slovinský, JUDr. Jozef Kirst, Prof. JUDr. Jozef Madliak, JUDr. Štefan Žiga, Mgr. Peter Tóth, JUDr. Agnesa Hanulíková, JUDr. Ján Kertész.

p. Sidor, poslanec MZ – Predniesol návrh na členov neposlancov Komisie školstva, športu a mládeže: Ing. Jozef Javorka, Mgr. art. Milan Kyjovský, Mgr. Milena Lešková, PaedDr. Eva Tkáčiková, PaedDr. Tatiana Švecová, Ivan Beninghaus, Martina Matoušková, Mgr. Róbert Schwarz, Daniela Čikošová, Mgr. Iveta Marcinčáková, Mgr. Ivan Vydra.

p. Berberich, poslanec MZ – Predniesol návrh na členov neposlancov Komisie cirkví pri MZ: ThLic. Pavol Bardzák, Ing. Michal Barger, Mgr. Pavol Boka, Ing. Július Dučay, Ing. Pavol Halža, JUDr. Jana Janošíková, ThBibLic. Róbert Jáger, Mgr. Bohumil Kaman, Mgr. Stanislav Kocka, MUDr. Ivan Kolin, Mgr. Ján Kožuško, Mgr. Ján Liba, ThLic. Ján Urban, Ing. Ladislav Gööz.

p. Halenár, poslanec MZ – To, čo teraz počuli, tieto návrhy na členov komisií, môže sa stať, že komisie budú čisto nástrojom samosprávy a že budú fungovať tak, ako fungovali za ostatné štyri roky. Bez iniciatívy, bez poradenstva, bez akéhokoľvek náznaku novej myšlienky z komisie. Jeho, ako človeka, skôr zaujíma, čo tí ľudia majú za sebou, kde pôsobia, ako to, kde bývajú a aký majú telefonicky kontakt. To čo vedel, že predsedovia jednotlivých komisií dostali nominantov z jednotlivých politických strán, ktorých bez akejkoľvek selekcie predložili, považuje za nie veľmi správny postup a myslí, že táto samospráva na to doplatí. Vie, že na komisie sa iba prišlo a ľudia za to dostali akúsi odmenu. On sa síce do žiadnej komisie nedostal, pretože ho predseda nechcel, ale vedel, že aj niektorí poslanci sa do komisií, v ktorých chceli pôsobiť, nedostali.
	Uviedol, že je príliš mrhaním času nezapojiť čo najviac ľudí v tomto meste do práce. Keď počul nominácie na členov neposlancov do komisie životného prostredia, obával sa toho, že tak ako v minulosti sa to stávalo, členovia nechodili a komisia často nebola uznášania schopná. Požiadal kolegov poslancov, aby pri hlasovaní brali aj toto do úvahy.

p. Filipko, poslanec MZ – Predniesol návrh na členov neposlancov Komisie národnostných menšín:	PaedDr. Gejza Adam, Mária Bicková, Mgr. Natália Dostovalová, CSc., 	Mg. Timea Faber, Ing. Anton Glezgo, Ing. Jozef Hadbavník, Bohumil Kaman, 	Juraj Magur, Milčo Vasilev, MVDr. Júlia Sokolová, Štefan Čabala, Ing. Valéria Rácz, Július Gruľo.

p. Lazár, námestník primátora mesta Košice – Pri príprave zoznamu týchto komisií vychádzali z predpokladu, že nechcú mať viac neposlancov, ako to bolo v minulom zastupiteľstve. Tento proces prebieha mesiac a pol a každý z poslancov tam mohol nadiktovať svoje mená. Viac menej sa to dialo tak, že navrhovali jednotlivé poslanecké kluby a kto návrh predložil, tak bol zapracovaný. Napriek tomu, v dvoch komisiách, a to v komisii národnostných menšín a cirkví odzneli iné mená, ako tie, o ktorých vedeli a pripravovali. Nevedel, či to bol zámer, alebo zhoda náhod, ale snažili sa zaviesť slušnú politickú kultúru, aby každá politická strana mala zastúpenie v jednotlivých komisiách, ale na druhej strane nechcú mať v komisiách viac ľudí, ako tomu bolo. Poprosil, aby bolo dodržané to, na čom sa dohodli, aby na poslednú chvíľu nepridávali ďalšie mená, nakoľko nemusí sa to páčiť nezávislým a ani oni nie sú s tým stotožnený. Takúto prácu nepovažuje za politicky dobrú a uviedol to preto, aby vedeli, aké bude v niektorých prípadoch hlasovanie.
	Predniesol procedurálny návrh, aby sa z dôvodu urýchlenia schvaľovacieho procesu o jednotlivých komisiách hlasovalo samostatne a zároveň unblok spoločne o všetkých  členov danej komisie v prípade, ak nejaká komisia hlasovaním neprejde. O členoch tejto komisie sa bude hlasovať jednotlivo.

p. Raši, primátor mesta Košice – Veľmi stručne to ozrejmil, že procedurálny návrh znie, že o komisii sa bude hlasovať unblok a pokiaľ toto hlasovanie neprejde, tak o jednotlivých členov komisie sa následne bude hlasovať samostatne.
	Dal hlasovať o tomto procedurálnom návrhu.

Hlasovanie č. 35 -	za: 38, proti: -, zdržali sa: 9

p. Raši, primátor mesta Košice – Skonštatoval, že návrh bol schválený.

p. Filipko, poslanec MZ – Vystúpil s faktickou poznámkou. Vysvetlil p. námestníkovi, že nebol súčasný žiadnych politických dohovorov. Jeho návrhy odovzdal predsedovi poslaneckého klubu dňa 29.3. a žiadne meno z jeho návrhu sa v zozname ktorý bol vami vypracovaný, neobjavilo. Spätnú informáciu, ako predseda komisie, nedostal a politicky návrh mien, ktorý mu bol pred rokovaním zastupiteľstva odovzdaný, aby ho prečítal, tak napriek tomu, že v tejto oblasti pracuje už veľmi dlho, tie mená nikdy neboli a ak sa preukážu, že majú čo do tejto oblasti, tak rád sa s nimi zoznámi. Ale ako už hovoril, zoznam, ktorý prečítal, predstavuje tradičný postup, pretože ide o zástupcov registrovaných národnostných menšín v Košiciach a ak ich tam zvoliť nechcú, tak si môžu túto komisiu riadiť sami.

p. Figeľ, poslanec MZ – Vystúpil s faktickou poznámkou a slová adresoval p. námestníkovi, ktorý použil výraz slušná politická kultúra, že od rána to tak nevyzerá. Chcel len pripomenúť, že z dvanástich mien, ktoré navrhoval klub KDH, boli akceptované dve mená. Tak nevie, či takto vyzerá slušná politická kultúra.

p. Andrejčák, poslanec MZ a člen návrhovej komisie – Poznamenal, že návrh na členov do komisie, ktorý predložil p. Filipko, mal jeden z navrhovaných členov adresu v Moldave nad Bodvou. Konkrétne išlo o meno p. Gruľo. Pokiaľ vedel, členom by mal byť iba obyvateľ Košíc, ktorý tu má trvalé bydlisko. 

p. Raši, primátor mesta Košice – Požiadal o vyjadrenie Kanceláriu samosprávnych orgánov MMK.

p. Lenártová, námestníčka primátora mesta Košice – Keďže je členkou národnostných menšín uviedla, že s predsedom o neposlancoch hovorili, ale žiadny p. Gruľo tam nebol. Požiadala predsedu, aby prehodnotil svoj návrh, pretože za rómsku menšinu stačí iba jeden a to p. Gejza Adam.

p. Berberich, poslanec MZ – Nakoľko sa spomínala aj jeho komisia, potvrdil slová p. Filipka a uviedol, že taktiež nevedel o žiadnych dohodách a kreovanie komisie prebehlo taktiež tradičným spôsobom, pretože členmi sú zástupcovia jednotlivých cirkví z ekumenického spoločenstva, takže nevidí žiadny problém.

p. Lazár, námestník primátora mesta Košice – Uviedol, že ho asi zle pochopili, pretože v žiadnom prípade si nenárokuje právo diktovať koho majú navrhnúť, pretože je to ich právo. Jednotliví ďalší ľudia, ktorých navrhol p. Filipko do zoznamu zapracovaní boli, nemôže povedať že nie, ale chcel povedať len to, že nejakým zoznamom prešli, prešli to aj na klube, aby to samozrejme malo istú formu, ale o týchto menách informácie nemali. Ešte raz zopakoval, že navrhnúť si môžu, koho chcú, ale nakoľko majú o ľuďoch hlasovať, bolo by dobré, keby o nich vedeli trošku skôr.

p. Filipko, poslanec MZ – Skutočne na komisii o tom hovorili a hovoril aj o tom, že tam budú aj ďalšie mená, zástupcovia za klub a z radov občanov. Ohľadne p. Gruľa uviedol, že ide o Róma, ktorý spolupracuje s rómskou komunitou, pracuje s Občianskym združením a z toho hľadiska by tam mohol byť.
	Nevedel si v danej situácii vydiskutovať to s človekom, ktorý mal predložiť jeho návrhy p Lazárovi, alebo niekomu inému z ich strany, pretože nebol prítomný a iné stanovisko dať nevedel.

p. Lenártová, námestníčka primátora mesta Košice – Ešte raz požiadala p. Filipka, aby zvážil svoj návrh, pretože p. Gruľo je prednostom na Luníku IX a zástupca starostu a taktiež vedel, že ho chcú zapracovať do poradného organu, ktorý bude pracovať pre p. primátora pri riešení problému na Luníku IX. Nie je opodstatnené, aby za rómsku národnostnú menšinu boli nominovaní dvaja.

p. Kažímír, poslanec MZ – Paragraf 11 hovorí, že neposlanci môžu byť len obyvateľmi mesta.

p. Raši, primátor mesta Košice – Poďakoval sa za informáciu a požiadal návrhovú komisiu, aby p . Gruľa z návrhu vyškrtla.
	Nakoľko bol schválený procedurálny návrh p. Lazára, požiadal návrhovú komisiu, aby jednotlivé návrhy predkladala v takom poradí, v akom boli predsedami komisií predložené.

p. Jakubov, poslanec MZ – Vystúpil s faktickou poznámkou. Keďže navrhol do jeho komisie p. Kažimíra, požiadal, aby aj o ňom sa hlasovalo samostatne.

p. Andrejčák, poslanec MZ a člen návrhovej komisie – V zmysle predloženého materiálu predniesol návrh na voľbu člena poslanca komisie a následne na odvolanie poslanca z komisie. Prečítal návrh na uznesenie.
	Mestské zastupiteľstvo podľa príslušných ustanovení volí za člena poslanca  Komisie dopravy a výstavby mestského zastupiteľstva JUDr. Mareka Kažimíra.

Hlasovanie č. 36 -	za: 34, proti: -, zdržali sa: 9

p. Raši, primátor mesta Košice – Skonštatoval, že návrh bol schválený.
	Požiadal predniesť ďalší návrh.
	
p. Andrejčák, poslanec MZ a člen návrhovej komisie – Prečítal ďalší pozmeňujúci návrh.
	Mestské zastupiteľstvo v Košiciach odvoláva člena poslanca Komisie životného prostredia, verejného poriadku a ochrany zdravia mestského zastupiteľstva Mgr. Ľubomíra Gregu na vlastnú žiadosť.

Hlasovanie č. 37 -	za: 45, proti: -, zdržali sa: 2

p. Raši, primátor mesta Košice – Skonštatoval, že návrh bol schválený.
		Požiadal predniesť ďalší návrh.

p. Andrejčák, poslanec MZ a člen návrhovej komisie – Prečítal návrh na uznesenie.
	Mestské zastupiteľstvo v Košiciach volí za členov neposlancov Komisie sociálno-bytovej podľa predloženého návrhu.

Hlasovanie č. 38 -	za: 43, proti: -, zdržali sa: 5

p. Raši, primátor mesta Košice – Skonštatoval, že návrh bol schválený.
		Požiadal predniesť ďalší návrh.

p. Andrejčák, poslanec MZ a člen návrhovej komisie – Prečítal návrh na uznesenie.
	Mestské zastupiteľstvo v Košiciach volí za členov neposlancov Komisie Životného prostredia, verejného poriadku a ochrany zdravia podľa predloženého návrhu.

Hlasovanie č. 39 -	za: 43, proti: -, zdržali sa: 6

p. Raši, primátor mesta Košice – Skonštatoval, že návrh bol schválený.
		Požiadal predniesť ďalší návrh.

p. Andrejčák, poslanec MZ a člen návrhovej komisie – Prečítal návrh na uznesenie.
	Mestské zastupiteľstvo v Košiciach volí za členov Komisie dopravy a výstavby neposlancov podľa predloženého návrhu.
Hlasovanie č. 40 -	za: 40, proti: -, zdržali sa: 8
p. Raši, primátor mesta Košice – Skonštatoval, že návrh bol schválený.
	Požiadal predniesť ďalší návrh.

p. Andrejčák, poslanec MZ a člen návrhovej komisie – Prečítal návrh na uznesenie.
	Mestské zastupiteľstvo v Košiciach volí za členov Komisie kultúry neposlancov podľa predloženého návrhu.
Hlasovanie č. 41 -	za: 38, proti: 1, zdržali sa: 9
p. Raši, primátor mesta Košice – Skonštatoval, že návrh bol schválený.
		Požiadal predniesť ďalší návrh.
p. Andrejčák, poslanec MZ a člen návrhovej komisie – Prečítal návrh na uznesenie.
	Mestské zastupiteľstvo v Košiciach volí za členov Finančnej komisie neposlancov podľa predloženého návrhu.
Hlasovanie č. 42 -	za: 40, proti: -, zdržali sa: 8
p. Raši, primátor mesta Košice – Skonštatoval, že návrh bol schválený.
		Požiadal predniesť ďalší návrh.
p. Andrejčák, poslanec MZ a člen návrhovej komisie – Prečítal návrh na uznesenie.
	Mestské zastupiteľstvo v Košiciach volí za členov Komisie regionálneho rozvoja a cestovného ruchu neposlancov podľa predloženého návrhu.
Hlasovanie č. 43 -	za: 39, proti: -, zdržali sa: 10
p. Raši, primátor mesta Košice – Skonštatoval, že návrh bol schválený. 
	Požiadal predniesť ďalší návrh.

p. Andrejčák, poslanec MZ a člen návrhovej komisie – Prečítal návrh na uznesenie.
	Mestské zastupiteľstvo v Košiciach volí za členov Legislatívno-právnej komisie neposlancov podľa predloženého návrhu.

Hlasovanie č. 44 -	za: 39, proti: -, zdržali sa: 9

p. Raši, primátor mesta Košice – Skonštatoval, že návrh bol schválený.
		Požiadal predniesť ďalší návrh.

p. Andrejčák, poslanec MZ a člen návrhovej komisie – Prečítal návrh na uznesenie.
	Mestské zastupiteľstvo v Košiciach volí za členov Komisie školstva, športu a mládeže neposlancov podľa predloženého návrhu.

Hlasovanie č. 45 -	za: 39, proti: -, zdržali sa: 8

p. Raši, primátor mesta Košice – Skonštatoval, že návrh bol schválený.
		Požiadal predniesť ďalší návrh.

p. Andrejčák, poslanec MZ a člen návrhovej komisie – Prečítal návrh na uznesenie.

	Mestské zastupiteľstvo v Košiciach volí za členov Komisie cirkví neposlancov podľa predloženého návrhu.

Hlasovanie č. 46 -	za: 25, proti: 1, zdržali sa: 22

p. Raši, primátor mesta Košice – Skonštatoval, že návrh bol schválený.
		Požiadal predniesť ďalší návrh.

p. Andrejčák, poslanec MZ a člen návrhovej komisie – Prečítal návrh na uznesenie.
	Mestské zastupiteľstvo v Košiciach volí za členov Komisie národnostných menšín neposlancov podľa predloženého návrhu aj s úpravou.

Hlasovanie č. 47 -	za: 43, proti: -, zdržali sa: 5

p. Raši, primátor mesta Košice – Skonštatoval, že návrh bol schválený.

Úplné znenie schváleného uznesenia
Mestské zastupiteľstvo v Košiciach podľa § 15 ods. 2 zákona SNR č. 369/1990 Zb. o obecnom zriadení v znení neskorších predpisov, § 6 ods. 2 písm. aa) a § 11 ods. 2 Štatútu mesta Košice 
A. odvoláva
člena – poslanca Komisie životného prostredia, verejného poriadku a ochrany zdravia mestského zastupiteľstva Mgr. Ľubomíra Gregu na vlastnú žiadosť,
B. volí
a)	za člena – poslanca  Komisie dopravy a výstavby mestského zastupiteľstva 
  	JUDr. Mareka Kažimíra,
b)	za členov – neposlancov komisií mestského zastupiteľstva:
	Sociálna a bytová:
1.	Mária Capíková
2.	Mgr. Viliam Knap
3.	Agáta Grančičová
4.	Anna Magyarová
5.	MUDr. Michal Blanár
6.	JUDr. Andrea Cirbesová
7.	Mgr. Jozef Mitro
8.	Ing. Zuzana Zaraská
9.	Ing. Jolana Šuleková

	Životného prostredia, verejného poriadku a ochrany zdravia:
1.	Ing. Milan Murín
2.	PhDr. Katarína Lukáčová
3.	Bc. Andrej Sitkár
4.	Ing. Gabriela Adamčáková
5.	MUDr. Ján Pobeha
6.	Ing. Štefan Bereš
7.	RNDr. Milan Dobňák
8.	Vladimír Tot
9.	Mgr. Daniela Lecáková
10.	František Hrubý
11.	Ing. Mária Semanová
12.	JUDr. Vladimír Kotus

	Dopravy a výstavby:
1.	Bartolomej Gergely
2.	Ing. Ladislav Olexa, CSc.
3.	Michal Matečka
4.	Ing. Jozef Vrábeľ
5.	Bc. Jakub Špilár
6.	Ing. Karol Holý
7.	Ing. Ivo Cabra

	Kultúry:
1.	Mgr. Jozef Pindroch
2.	Jozef Lipták
3.	Alžbeta Bukatová
4.	Ing. Timea Zacharová
5.	Otto Tillisch
6.	PaedDr. Mgr. art. Július Klein
7.	Mgr. Peter Himič, PhD.
8.	PaedDr. Uršula Ambrušová
9.	Ing. Marek Béreš
10.	Rastislav Pistrák 
11.	Peter Hrabovský
12.	DiS.art. Vincent Svat
13.	Peter Dudáš

	Finančná komisia:
1.	Ing. Ondrej Vargic
2.	Eva Trávniková
3.	Ing. Henrich Kuchár
4.	Ing. Ľubomír Hudák
5.	Ing. Ivica Bucová
6.	Ing. Eva Surová
7.	Ing. Richar Hojer

	Regionálneho rozvoja a cestovného ruchu:
1.	Ing. Ľuboslav Čobík - Ferčík
2.	Pavol Ďurica 
3.	Ing. Marek Mitterpák
4.	MVDr. Anna  Ondová
5.	Dr. Karol Sačuri
6.	Miroslav Holub
7.	PhDr. Daniel Klimovský
8.	Ľudovít Máté

	Legislatívno-právna:
1.	JUDr. Emília Župíková
2.	JUDr. Július Cvanciger
3.	JUDr. Marián Slovinský
4.	JUDr. Jozef Kirst
5.	Prof. JUDr. Jozef Madliak
6.	JUDr. Štefan Žiga
7.	Mgr. Peter Tóth
8.	JUDr. Agnesa Hanulíková
9.	JUDr. Ján Kertész

	Školstva, športu a mládeže: 
1.	Ing. Jozef Javorka
2.	Mgr. art. Milan Kyjovský 
3.	Mgr. Milena Lešková
4.	PaedDr. Eva Tkáčiková
5.	PaedDr. Tatiana Švecová
6.	Ivan Beninghaus
7.	Martina Matoušková
8.	Mgr. Róbert Schwarz
9.	Daniela Čikošová
10.	Mgr. Iveta Marcinčáková
11.	Mgr. Ivan Vydra

	Cirkví:

1.	ThLic. Pavol Bardzák
2.	Ing. Michal Barger
3.	Mgr. Pavol Boka
4.	Ing. Július Dučay
5.	Ing. Pavol Halža
6.	JUDr. Jana Janošíková
7.	ThBibLic. Róbert Jáger
8.	Mgr. Bohumil Kaman
9.	Mgr. Stanislav Kocka
10.	MUDr. Ivan Kolin
11.	Mgr. Ján Kožuško
12.	Mgr. Ján Liba 
13.	ThLic. Ján Urban
14.	Ing. Ladislav Gööz

	Národnostných menšín:
1.	PaedDr. Gejza Adam 
2.	Mária Bicková
3.	Mgr. Natália Dostovalová, CSc.
4.	Mg. Timea Faber
5.	Ing. Anton Glezgo
6.	Ing. Jozef Hadbavník
7.	Bohumil Kaman
8.	Juraj Magur
9.	Milčo Vasilev
10.	MVDr. Júlia Sokolová
11.	Štefan Čabala
12.	Ing. Valéria Rácz

*  *  *

Bod č. 15
Členstvo v radách škôl a školských zariadení v zriaďovateľskej pôsobnosti mesta Košice za zriaďovateľa – doplňujúci návrh

p. Raši, primátor mesta Košice – Požiadal, aby materiál uviedla námestíčka primátora p. Lenártová.

p. Lenártová, námestníčka primátora mesta Košice – V predmetnom materiáli ide o návrh na členov, ktorých doplnili jednotlivé mestské časti a sú v ňom doplnení aj zamestnanci magistrátu z oddelenia školstva.

p. Raši, primátor mesta Košice – Otvoril rozpravu.
	Požiadal návrhovú komisiu, aby predniesla návrh na uznesenie.

p. Adamčíková, poslankyňa MZ a členka návrhovej komisie – Prečítala návrh na uznesenie.
	Mestské zastupiteľstvo v Košiciach podľa § 6 ods. 2 písm. ac) Štatútu mesta Košice a § 25 zákona NR SR č. 596/2003 Z. z. o štátnej správe v školstve a školskej samospráve a o zmene a doplnení niektorých zákonov v znení neskorších predpisov deleguje zástupcov Mesta Košice do rád škôl a školských zariadení, ktorých zriaďovateľom je Mesto Košice podľa prílohy č. 1 a prílohy č. 2.

Hlasovanie č. 48 -	za: 45, proti: -, zdržali sa: 2

p. Raši, primátor mesta Košice – Skonštatoval, že uznesenie bolo schválené.
*  *  *

Bod č. 16
Návrh na doplnenie zriaďovacej listiny  pre rozpočtovú organizáciu Stredisko sociálnej pomoci mesta Košice, Garbiarska 4, Košice.  

p. Raši, primátor mesta Košice – Požiadal, aby materiál uviedol riaditeľ magistrátu.

p. Lazúr, riaditeľ MMK – Cieľom tohto materiálu bolo schváliť rozšírenie zriaďovacej listiny Strediska sociálnej pomoci o sociálne služby s použitím telekomunikačných technológii. Išlo o takzvanú S fon službu, ktorá sa poskytuje starým a osamelým ľuďom, ktorí sú odkázaní na takúto pomoc. Doteraz sa to realizovalo z úrovne magistrátu a od 1.5. by to malo realizovať toto stredisko. Sociálna služba bude zabezpečovaná formou zriadenia recepcie. Po schválení sociálne stredisko požiada o rozšírenie predmetu činnosti VUC.

p. Raši, primátor mesta Košice – Otvoril rozpravu.

p. Kažimír, poslanec MZ – Keďže Senior dom bol nositeľom tejto myšlienky, opýtal sa, ako bude na tomto projekte participovať, resp. aká spolupráca bude.
	
p. Lenártová, námestníčka primátora mesta Košice – Tento materiál je iba o doplnení zriaďovateľskej listiny pre Centrum sociálnej pomoci. So Senior domom rokujú, prebehli stretnutia a uviedla, že Senior dom má významnú úlohu pri monitorovaní a pri zabezpečovaní marketingu a získavaní nových ľudí na službu S fon a pripravuje sa dohoda o spolupráci medzi mestom a Senior domom.

p. Betuš, poslanec MZ – Nepýtal sa nič, pretože mu vo svojom vstupe p. Lenártová už odpovedala.

p. Lazár, námestník primátora Košice – Už ako riaditeľ spoločnosti TEKO podporovali túto myšlienku s ktorou prišiel Senior dom. Pokiaľ mal dobré informácie, postavenie Senior domu bol vo veľmi zložitom postavení a vedel, že bolo snahou vysťahovať ich z priestorov na ulici Československej armády. Pre neho bolo veľmi zvláštne, že mestské zastupiteľstvo prijalo uznesenie, ktorým zaviazalo Správu majetku mesta Košice, aby vypovedalo túto zmluvu. Toto uznesenie je stále platné a na ďalšom zastupiteľstve bude pripravený návrh na jeho zrušenie. Podľa nich, takéto správanie k Senior domu bolo nedôstojné, účelové. Dnes môže povedať, že Senior dom sa z priestorov sťahovať nebude. Chcú, aby pracovali ďalej a taktiež chcú nájsť maximálnu synergiu medzi mestom a nimi. Čiže chcú, aby zabezpečovali tú obchodnú časť a úlohou mesta bude zabezpečiť technickú časť. Celá táto spolupráca bude riešená formou samostatnej zmluvy medzi mestom Košice a Senior domom. Takisto sa pracuje na rámcovej zmluve s celkovou pôsobnosťou Senior domu v meste a v prípade, že bude priestor a poslanci to schvália, tak aj s finančnou a samozrejme aj technickou podporou.
	Ospravedlnil sa za to, ako sa k nim za posledný rok stavalo bývalé vedenie a dodal, že viac sa to opakovať nebude.

p. Raši, primátor mesta Košice – Uzatvoril rozpravu.
		Požiadal návrhovú komisiu, aby predniesla návrh na uznesenie.

p. Adamčíková, poslankyňa MZ a členka návrhovej komisie – Prečítala návrh na uznesenie.
	Mestské zastupiteľstvo v Košiciach podľa § 6, ods. 2, písm. ac) Štatútu mesta Košice schvaľuje doplnenie zriaďovacej listiny  pre rozpočtovú organizáciu Stredisko sociálnej pomoci mesta Košice, Garbiarska 4, Košice o zabezpečenie poskytovania sociálnej  služby monitorovanie a signalizácia potreby pomoci podľa § 52 zákona 448/2008 Z.z.  o sociálnych službách a o zmene a doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov.

Hlasovanie č. 49 -	za: 42, proti: -, zdržali sa: 4

p. Raši, primátor mesta Košice – Skonštatoval, že uznesenie bolo schválené.
*  *  *

Bod č. 17
Informácia o činnosti Komisie na ochranu verejného záujmu pri výkone funkcií verejných funkcionárov MZ

p. Raši, primátor mesta Košice – Dal slovo predsedovi komisie p. Melichárkovi.

p. Melichárek, poslanec MZ – Nakoľko správa bola predložená v písomnej podobe, nemal ďalšie doplňujúce informácie, ale v mene komisie poprosil kolegov, ktorí si ešte nesplnili svoju povinnosť, že čas do predloženia daňového potvrdenia majú do 30.4.2011.

p. Raši, primátor mesta Košice – Zopakoval a požiadal, aby na to nezabudli a do 30.4. predložili toto potvrdenie.
	Otvoril rozpravu. Nikto sa neprihlásil, rozpravu uzavrel a dal slovo návrhovej komisii.

p. Adamčíková, poslankyňa MZ a členka návrhovej komisie – Prečítala návrh na uznesenie.
	Mestské zastupiteľstvo v Košiciach podľa  § 15 ods. 2 zákona SNR č. 369/1990 Zb. o obecnom zriadení v znení neskorších predpisov a podľa ústavného zákona č. 357/2004 Z. z. o ochrane verejného záujmu pri výkone funkcií verejných  funkcionárov a v súlade s § 6 ods. 2 písm. aa) a § 11 ods. 2 Štatútu mesta Košice 
	A. berie  na vedomie
	1. zvolenie JUDr. Mariána Melicháreka za predsedu, JUDr. Michala Kočiša za   podpredsedu Komisie na ochranu verejného záujmu pri výkone funkcií verejných  funkcionárov MZ, 
	2. informáciu o činnosti komisie na ochranu verejného záujmu pri výkone funkcií verejných funkcionárov MZ.
	B. odvoláva z Komisie na ochranu verejného záujmu pri výkone funkcií verejných funkcionárov člena poslanca MVDr. Annu Jenčovú  z dôvodu zániku členstva v ĽS-HZDS.

Hlasovanie č. 50 -	za: 42, proti: -, zdržali sa: 2

p. Raši, primátor mesta Košice – Skonštatoval, že uznesenie bolo schválené.
*  *  *

Bod č. 18
Návrh na zrušenie Všeobecne záväzného nariadenia mesta Košice č. 8 o kontrole vykonávanej orgánmi mestskej samosprávy

p. Raši, primátor mesta Košice – Upozornil, že body, ktoré sa týkajú všeobecných zariadení potrebujú ku schváleniu trojpätinovú väčšinu všetkých prítomných.
	Požiadal riaditeľa MMK, aby stručne materiál uviedol.

p. Lazúr, riaditeľ MMK – Súčasné všeobecné záväzné nariedenie je účinné od 14.12.1992 a od toho času nebolo aktualizované nezodpovedá súčasnej legislatíve v oblasti kontroly, v oblasti obecného zriadenia, v oblasti rozpočtových pravidiel. Z toho dôvodu ho navrhujú zrušiť.

p. Raši, primátor mesta Košice – Otvoril rozpravu. Nikto sa neprihlásil, rozpravu uzavrel a dal slovo návrhovej komisii.

p. Adamčíková, poslankyňa MZ a členka návrhovej komisie – Prečítala návrh na uznesenie.
	Mestské zastupiteľstvo v Košiciach podľa § 10 ods. 3 písm. a) zákona č. 401/1990 Zb. o meste Košice v znení neskorších predpisov a § 6 ods. 2 písm. a) Štatútu mesta Košice zrušuje Všeobecne záväzného nariadenia mesta Košice č. 8 o kontrole vykonávanej orgánmi mestskej samosprávy podľa predloženého návrhu.

Hlasovanie č. 51 -	za: 36, proti: 1, zdržali sa: 5

p. Raši, primátor mesta Košice – Skonštatoval, že uznesenie bolo schválené.
*  *  *

Bod č. 19
Návrh zmien a doplnkov Všeobecne záväzného nariadenia mesta Košice č.44 – Pravidlá prenajímania malometrážnych bytov pre dôchodcov na území mesta Košice

p. Raši, primátor mesta Košice – Mestská rada tento materiál prerokovala na svojom 4. rokovaní dňa 4.4.2011 a odporučila ho mestskému zastupiteľstvu prerokovať a schváliť.
	Požiadal p. námestníčku primátora, aby materiál uviedla.

p. Lenártová, námestníčka primátora mesta Košice – Predmetom materiálu bolo zosúladenie VZN-ka so súčasnou legislatívou a aj z dôvodu vysokého počtu vyradených žiadostí o prenajatie malometrážneho bytu. Obsadzovanie bytov chcú rozšíriť pre obyvateľov, ktorí na to majú nárok a rovnako chcú spružniť proces a zosúladiť VZN č. 61 o udeľovaní sociálnych bytov. Rovnako je tu aj možnosť pomoci mladým rodinám.

p. Raši, primátor mesta Košice – Otvoril rozpravu.

p. Briškár, poslanec MZ – Uviedol, že predmetný materiál bol prerokovaný na zasadnutí bytovej a sociálnej komisie, ktorá prijala uznesenie a mestskému zastupiteľstvu odporučila, aby navrhované uznesenie prijala s nasledovnými zmenami: v bode č. 5 doplniť bod c) nasledovne: „ktorých príjem nepresahuje hranicu určenú § 22 ods. 3 Zákona č. 443/2010 o dotáciách na rozvoj bývania a o sociálnom bývaní“. V bode č. 5 písm. a) za slovom pobyt vložiť text „minimálne tri roky pred podaním žiadosti“. V bode č. 10 písm. c) vypustiť text v zátvorke.
	Argumentoval, že prvou pripomienkou bolo rozšíriť okruh žiadateľov o malometrážny byť aj pre ľudí, ktorí poberajú výsluhový dôchodok, nakoľko doteraz nemohli byť oprávnenými žiadateľmi. Zároveň však môžu mať nadpriemerné dôchodky, preto odporučili doplniť podmienku, aby ich príjem nepresahoval hranicu určenú zákonom.
	V druhou pripomienkou doplnili časový horizont, nakoľko doteraz žiadateľ o malometrážny byt mohol zanechať trojčlennej rodine svojho potomka, ktorý má v tomto byte nepretržitý pobyt. Pripravovaným návrhom sa to mení, a stačí ak zanechá byt dvojčlennej rodine svojho potomka a neuvádza sa a nespomína sa podmienka o dĺžke trvalého pobytu, akú má mať v tomto byte, preto snahou predísť možným špekuláciám, túto podmienku navrhli, aby bola zapracovaná do VZN.
	Treťou podmienkou sa umožní to, že členmi komisie sa môžu stať aj nezávislí poslanci.

p. Raši, primátor mesta Košice – Požiadal, aby tento návrh bol písomne odovzdaný návrhovej komisie.

p. Adamčíková, poslankyňa MZ a členka návrhovej komisie – Predložila stanovisko komisie legislatívno-právnej k predmetnému materiálu a uviedla, že komisia odporučila mestskému zastupiteľstvu prerokovať a schváliť predložený návrh uznesenia s pripomienkou: v § 6 ods. 1 písm. d) sa vypúšťajú slová „zodpovedných za činnosť na úsekoch bytovom, sociálnom a komunálneho práva“.

p. Lenártová, námestníčka primátora mesta Košice – Uviedla, že nie je dôvod, aby návrh, ktorý bol záverom sociálnej komisie a ktorý predniesol p. Briškár o poberateľoch výsluhových dôchodkoch, ktorí by si nárokovali o malometrážny byt, už nie je nutné spomínať vo VZN-ku zákon, keďže zákon č. 443 z roku 2010 garantuje, že ten príjem nebude presahovať trojnásobok životného minima.
	Ku druhej pripomienke, časového rozptylu troch rokov, si myslí, že nie je nutné obmedzovať trvalý pobyt na dobu troch rokov a uvažovať o tom, či to má špekulatívny charakter, alebo nie, VZN-ko to nezaručí. Myslí si, že chcú pomôcť mladým rodinám a nie je vhodné to do VZN-ka zapracovávať.
	S treťou podmienkou súhlasila.

p. Raši, primátor mesta Košice – Uzatvoril rozpravu. 
	Požiadal návrhovú komisiu, aby predniesla návrhy v takom poradí, ako boli poslancami predložené a na záver predniesla predkladaný návrh na uznesenie.

p. Dudíková, poslankyňa MZ a členka návrhovej komisie – Prečítala pozmeňujúci návrh od poslanca p. Briškára.
	V bode č. 5 doplniť bod c) nasledovne: „ktorých príjem nepresahuje hranicu určenú § 22 ods. 3 Zákona č. 443/2010 p dotáciách na rozvoj bývania a o sociálnom bývaní“. V bode č. 5 písm. a) za slovom pobyt vložiť text „minimálne tri roky pred podaním žiadosti“. V bode č. 10 písm. c) vypustiť text v zátvorke.

Hlasovanie č. 52 -	za: 27, proti: -, zdržali sa: 19

p. Raši, primátor mesta Košice – Skonštatoval, že uznesenie bolo schválené.
		Požiadal návrhovú komisiu, aby predniesla ďalší návrh.

p. Dudíková, poslankyňa MZ a členka návrhovej komisie – Prečítala pozmeňujúci návrh od poslankyne p. Adamčíkovej.
	v § 6 ods. 1 písm. d) sa vypúšťajú slová „zodpovedných za činnosť na úsekoch bytovom, sociálnom a komunálneho práva“.

Hlasovanie č. 53 -	za: 38, proti: -, zdržali sa: 8

p. Raši, primátor mesta Košice – Skonštatoval, že uznesenie bolo schválené.
	
p. Dudíková, poslankyňa MZ a členka návrhovej komisie – Prečítala pôvodný návrh uznesenia. 
	Mestské zastupiteľstvo v Košiciach podľa § 6 ods. 2 písm. a) Štatútu mesta Košice schvaľuje zmeny a doplnky Všeobecne záväzného nariadenia mesta Košice č. 44 Pravidlá prenajímania malometrážnych bytov pre dôchodcov na území mesta Košice (pravidlá prenajímania malometrážnych bytov) podľa predloženého návrhu.

Hlasovanie č. 54 -	za: 35, proti: -, zdržali sa: 11

p. Raši, primátor mesta Košice – Skonštatoval, že uznesenie bolo schválené.
	Požiadal, aby mu pri hlasovaní o pozmeňujúcom návrhu od p. Briškára poskytli výsledky hlasovania. Po konzultácii uviedol, že návrh nebol schválený, pretože na jeho schválenie bol potrebný trojpätinový súhlas všetkých prítomných poslancov.

Úplne znenie schváleného uznesenia.
Mestské zastupiteľstvo v Košiciach podľa § 6 ods. 2 písm. a) Štatútu mesta Košice  schvaľuje zmeny a doplnky Všeobecne záväzného nariadenia mesta Košice č. 44 Pravidlá prenajímania malometrážnych bytov pre dôchodcov na území mesta Košice (pravidlá prenajímania malometrážnych bytov) s nasledovnou pripomienkou:
-	v § 6 ods. 1 písm. d) vypustiť slová „zodpovedných za činnosť na úsekoch bytovom, sociálnom a komunálneho práva“. 
*  *  *

Bod č. 20
Návrh na doplnenie Všeobecne záväzného nariadenia mesta Košice č. 45 Trhový poriadok trhových miest na území mesta Košice (trhový poriadok trhových miest)

p. Raši, primátor mesta Košice – Požiadal riaditeľa MMK, aby materiál uviedol. 

p. Lazúr, riaditeľ MMK – Predložený návrh na doplnenie VZN č. 45 bude umožňovať úpravu prevádzkového času odôvodnených prípadoch pre osoby, ktoré sú zúčastnené na predaji výrobkov, alebo poskytovaním služieb na trhovom mieste, a to pri kultúrnych a športových podujatiach mimoriadneho významu a akciách celomestského rozsahu. Dal za príklad prichádzajúce oslavy Dňa mesta Košice a majstrovstvá sveta v ľadovom hokeji.

p. Raši, primátor mesta Košice – Otvoril rozpravu.

p. Petrvalský, poslanec MZ – Vystúpil s faktickou poznámkou. Uviedol, že nie je presvedčený o tom, že ak sa rokuje o obsahu VZN-ka musia byť tri pätiny. Tri pätiny musia byť až pri schválení VZN-ka.

p. Raši, primátor mesta Košice – Nakoľko išlo o návrh, ktorý sa týkal všeobecne záväzného nariadenia, čiže jeho schválenie, alebo neschválenie pozmeňuje všeobecne záväzné nariadenie, tým pádom každý pozmeňujúci návrh pri VZN, ktorý má formu uznesenia, musí byť schválený tromi pätinami, pretože priamo mení všeobecne záväzné nariadenie.

p. Süli, poslanec MZ – Opýtal sa, do ktorej hodiny to bude predĺžené.

p. Lazúr, riaditeľ MMK – Do 23.00 hod.

p. Raši, primátor mesta Košice – Uzatvoril rozpravu.
		Požiadal návrhovú komisiu, aby predniesla návrh na uznesenie.

p. Dudíková, poslankyňa MZ a členka návrhovej komisie – Prečítala návrh na uznesenie.
	Mestské zastupiteľstvo v Košiciach podľa § 6 zákona č. 369/1990 Zb. o obecnom zriadení v znení neskorších predpisov a § 10 ods. 3 písm. a) zákona č. 401/1990 Zb. o meste Košice v znení neskorších predpisov schvaľuje doplnenie Všeobecne záväzného nariadenia mesta Košice č. 45 Trhový poriadok trhových miest na území mesta Košice (trhový poriadok trhových miest) podľa predloženého návrhu.

Hlasovanie č. 55 -	za: 38, proti: 1, zdržali sa: 6

p. Raši, primátor mesta Košice – Skonštatoval, že uznesenie bolo schválené.
*  *  *

Bod č. 21
Návrh na zmenu a doplnenie VZN mesta Košice č. 103 o určení výšky príspevku na čiastočnú úhradu nákladov v školách a školských zariadeniach, ktorých zriaďovateľom je mesto Košice (nariadenie o určení výšky príspevku v školách a školských zariadeniach)

p. Raši, primátor mesta Košice – Požiadal p. námestníčku primátora, aby materiál uviedla.

p. Lenártová, námestníčka primátora mesta Košice – Ide o príspevok na jedlo, ktoré uhrádza zákonný zástupca dieťaťa a týka sa to hlavne športových tried a športových škôl, kde nastala zmena a je potrebné ju zosúladiť v súčinnosti so zákonom.

p. Raši, primátor mesta Košice – Otvoril rozpravu. 
	Nikto sa neprihlásil, preto požiadal návrhovú komisiu, aby predniesla návrh na uznesenie.

p. Andrejčák, poslanec MZ a člen návrhovej komisie – Prečítal návrh na uznesenie.
	Mestské zastupiteľstvo v Košiciach podľa § 6 ods. 2 písm. a) Štatútu mesta Košice schvaľuje zmenu a doplnenie Všeobecne záväzného nariadenia mesta Košice č. 103 o určení výšky príspevku na čiastočnú úhradu nákladov v školách a v školských zariadeniach, ktorých zriaďovateľom je mesto Košice (nariadenie o určení výšky príspevku v školách a školských zariadeniach) podľa predloženého návrhu.

Hlasovanie č. 56 -	za: 43, proti: -, zdržali sa: 

p. Raši, primátor mesta Košice – Skonštatoval, že uznesenie bolo schválené.
*  *  *

Bod č. 22
Zoznam chránených hrobov osobností mesta Košice – návrh

p. Raši, primátor mesta Košice – Požiadal p. námestníčku, aby materiál uviedla.

p. Lenártová, námestníčka primátora mesta Košice – Od júla 2009 pracuje skupina pod vedením dr. Gašpara, ktorá sa venovala a pracovala na zozname chránených hroboch aj z dôvodu, že osoby, ktoré boli zaradené do zoznamu chránených hrobov v roku 2010, boli skoro zlikvidované. Uviedla, že táto pracovná skupina mala zosúladiť zoznamy, vylúčiť osobnosti, ktoré tam nepatrili a zamedziť tomu, aby sa hroby významných osobností likvidovali.

p. Raši, primátor mesta Košice – Otvoril rozpravu.

p. Berberich, poslanec MZ – Ku konkrétnemu zoznamu hrobov sa vyjadrovať nechcel, ale chcel poukázať na niektoré problémy s týmto spojené. Uviedol, že chránený hrob je podstate nezrušiteľný. Nakoľko je záväzné pre správcu cintorína starať sa o tie hroby, keď napr. na Rozálii niektoré hroby už nemajú majitelia a nemá sa kto o ne starať a tým, že sa vyhlásia za chránené, tak vlastník je zaviazaný, aby sa o tieto hroby staral, ale skúsenosť je taká, ako napr. aj na cintoríne Rozália, že stráca motiváciu starať sa o tie hroby, pretože vie, že tak, či tak sa o ne musia postarať, keďže sú chránené.
	Požiadal námestníčku primátora, keďže nechcel v tejto veci viac zaťažovať kolegov, aby sa zrealizovalo stretnutie so správcami cintorínov.

p. Lenártová, námestníčka primátora mesta Košice – Myslí si, že stretnutie nie je nutné, pretože táto skupina bola vysoko fundovaná. Predmetný zoznam bude vyvesený na tabuli a bude zaväzovať správcu cintorína k tomu, aby sa o chránené hroby, ktoré sú vyznačené, náležite staral a aby hroby neboli likvidované.

p. Bereš, poslanec MZ – Vystúpil s faktickou poznámkou. Uviedol, že nepozná ľudí, ktorí tento zoznam pripravovali a určite za tento materiál hlasovať nemôže, pretože pri prezeraní zoznamu, bolo pri nemenovanom mene uvedené, ako dôvod: pracovníčka tabakovej továrne, členka mestského zastupiteľstva za KSČ. Opýtal sa, či toto je to správne odôvodnenie, aby boli zaradené medzi významné hroby.

p. Raši, primátor mesta Košice – Možno raz, sa bude na zastupiteľstve prejednávať meno za KDH tak si myslí, že nikto nebude znehodnocovať jeho pôsobenie v danej strane, bez ohľadu na to, ako skončí. Uviedol, že toto by nechal na posúdení historikom.

p. Berberich, poslanec MZ – Apeloval na to, že sa nechcel vyjadrovať ku zoznamu, ale ku problémom, ktoré následne vznikajú. Podľa jeho informácií sa za 50 až 60 % hrobov neplatí. Opýtal sa, z čoho sa má teda správca o ne starať. Nakoniec dodal, že je to majetok niekoho iného, tak oko mu to môžu nariadiť.

p. Lenártová, námestníčka primátora mesta Košice – Nerozumela, prečo je k tejto téme taká diskusia, keď túto pracovnú skupinu zriadil ešte bývalý primátor v roku 2009. Uviedla, že o chránené hroby sa stará mesto, ktoré na to vyčleňuje finančnú čiastku.
	Myslí si, že táto pracovná skupina vie vydiskutovať každé jedno meno v zozname, teda, prečo je tam uvedené.

p. Halenár, poslanec MZ – Vystúpil s faktickou poznámkou, ktorou chcel reagovať na slová p. primátora ohľadne strany KSČ a KDH. Uviedol, že podľa platného zákona tejto krajiny, Komunistická strana Československa bola vyhlásená za organizáciu, ktorá 40 rokov v Československu udržiavala protiprávny a nemorálny stav. KDH zatiaľ nebola vyhlásená za organizáciu, ktorá udržiava protiprávny a nemorálny stav v tejto krajine.

p. Raši, primátor mesta Košice – Poprosil, aby si jeho slová písal, pretože ich neinterpretuje korektne a poprosil ho, ako toho, kto tak dohliada na správnosť rokovaní, aby jeho slová nedezinterpretoval.

p. Süli, poslanec MZ – Tí, ktorí hovoria o tom, že sa obávajú toho, že o tieto hroby sa starať nebude uviedol, že pozná niekoľko potomkov, ktorí sa náležite o ne starajú. Pokiaľ predošlé zastupiteľstvo vytvorilo skupinu, ktorá povedala, že títo ľudia majú tú česť a že majú sa o nich postarať, je zbytočné už o tom diskutovať, ale mali by to odsúhlasiť a starať sa o to, pretože dejiny našich predkov sa zmazať nedajú a aby zachovali úctu pre tých ľudí, ktorí pre toto mesto niečo urobili.

p. Raši, primátor mesta Košice – Poďakoval za racionálny názor.

p. Cais, poslanec MZ – Vystúpil s faktickou poznámkou, v ktorej uviedol, že v zozname figurujú aj bývalí členovia mestského zastupiteľstva, tak možno bude postarané aj o nich.

p. Gamcová, poslankyňa MZ – V zozname hľadala veľmi významného akademického maliara Ľudovíta Felda, ktorý zomrel v roku 1991 a bola mu udelená aj Cena mesta in memoriál, ale žiaľ nenašla ho tam. Opýtala sa, čo sa dá s tým urobiť.
  
p. Raši, primátor mesta Košice – Požiadal p. Gamcovú, aby návrh predložila tejto komisii, aby ňou navrhnutý maliar bol zaradený do zoznamu chránených hrobov.
	Do rozhodnutí tejto komisie nezasahujú a nebola nimi ani zmenená.
	Rozpravu uzavrel a dal slovo návrhovej komisii.

p. Andrejčák, poslanec MZ a člen návrhovej komisie – Prečítal návrh na uznesenie.
	Mestské zastupiteľstvo v Košiciach podľa § 6 ods.2 písm. p) Štatútu mesta Košice schvaľuje Zoznam chránených hrobov osobností mesta Košice.

Hlasovanie č. 57 -	za: 35, proti: 1, zdržali sa: 13

p. Raši, primátor mesta Košice – Skonštatoval, že uznesenie bolo schválené.
*  *  *

Bod č. 23
Komplexná informácia o pripravenosti mesta na Majstrovstvá sveta v ľadovom hokeji - Košice 2011

p. Raši, primátor mesta Košice – Požiadal predkladateľa materiálu, aby ho uviedol.

p. Brixi, poslanec MZ a splnomocnenec primátora pre MS v ĽH – Navrhol, aby mohol vystúpiť p. Handl.

p. Raši, primátor mesta Košice – Po opýtaní sa poslancov, či súhlasia, aby udelil p. Handlovi slovo, dostal kladnú odpoveď.

p. Handl, riaditeľ Organizačného výboru pre MS v ĽH – Košice 2011: Potvrdil, že príprava šampionátu je z ich strany zabezpečená na maximálnej úrovni a uviedol, že v danej chvíli nevedel o ničom, čo by bránilo tomu, aby za 10 dní a 15 minút mohli uskutočniť úvodné vhadzovanie. Zároveň poďakoval touto cestou vedeniu mesta a všetkým za to, ako aktívne pristupovali k tejto výnimočnej športovej udalosti a bol presvedčený, že ide o udalosť, ktorá opäť Slovensko, Bratislavu a predovšetkým z jeho pohľadu Košice umiestni na mapu sveta v novom svetle. Uviedol, že je potrebné si uvedomiť, že táto udalosť bude sledovaná miliónmi divákov prostredníctvom televíznych obrazoviek, ktorí sa aj takou formou budú môcť o Košiciach dozvedieť. Mohol potvrdiť, že zo všetkých rokovaniach, ktoré za posledné dva roky v Košiciach absolvoval, tak je presvedčený, že celý svet sa o Košiciach dozvie len to pozitívne. 

p. Raši, primátor mesta Košice – Otvoril rozpravu. 
	Nikto sa neprihlásil. Poďakoval sa p. Handlovi za jeho účasť na rokovaní a dal slovo návrhovej komisii.

p. Andrejčák, poslanec MZ a člen návrhovej komisie – Prečítal návrh na uznesenie.
	Mestské zastupiteľstvo v Košiciach podľa § 6 ods. 2 písm. ac) Štatútu mesta Košice berie na vedomie predložený materiál: „Komplexná informácia o pripravenosti MS 2011 v Košiciach podľa jednotlivých sekcií.“

Hlasovanie č. 58 -	za: 46, proti: 1, zdržali sa: -

p. Raši, primátor mesta Košice – Skonštatoval, že uznesenie bolo schválené.
*  *  *

Bod č. 24
Predaj skleníka LUR IX v časti záhrady Bernátovce pre neziskovú organizáciu Oáza – nádej pre nový život, n. o.

p. Raši, primátor mesta Košice – Požiadal námestníka primátora p. Lazára, aby sekciu bodov majetkového charakteru postupne uvádzal.

p. Lazár, námestník primátora mesta Košice – Tak, ako bolo v materiáli písomne uvedené, predmetom je odpredaj skleníka, ktorý patrí mestu Košice a nenachádza sa na našom pozemku a prejavila o neho záujem nezisková organizácia Oáza – nádej pre nový život, ktorá vznikla pre pomoc ľuďom bez domova. Sú ochotní ho odkúpiť za 500 eur. V stanovisku od p. hlavnej kontrolórky, ktorá uviedla, že zostatková hodnota skleníka je 67.287,58 eur a pri predaji za 500 eur to budú vykazovať stratu, samozrejme len účtovnú, v sume 66.787. Reálna hodnota skleníka je výrazne nižšia, nakoľko je v zdehonestovanom stave.

p. Raši, primátor mesta Košice – Otvoril rozpravu. 
	Nikto sa neprihlásil, rozpravu uzavrel a dal slovo návrhovej komisii.

p. Andrejčák, poslanec MZ a člen návrhovej komisie – Prečítal návrh na uznesenie v skrátenej podobe.
	Mestské zastupiteľstvo v Košiciach podľa príslušných ustanovení schvaľuje predaj  skleníka  LUR  IX  v k. ú.  Barca podľa predloženého návrhu.

Hlasovanie č. 59 -	za: 42, proti: -, zdržali sa: 5

p. Raši, primátor mesta Košice – Skonštatoval, že uznesenie bolo schválené.

Úplne znenie schváleného uznesenia.
Mestské zastupiteľstvo v Košiciach v súlade  s  §  6 ods. 2 písm. b)  a  § 29  ods.  1 písm. b) Štatútu mesta Košice  a  § 9a  ods. 8 písm. e)  zákona č. 138/1991 Zb. o majetku obci v znení neskorších predpisov schvaľuje predaj  skleníka  LUR  IX   v  k. ú.  Barca   pre  neziskovú  organizáciu Oáza – nádej  pre nový život  n. o. za  kúpnu cenu  500 € za účelom jeho asanácie. 
 Uvedený predaj je v súlade s novelou zákona o majetku obcí (§ 9a ods. 8 písm. e) prípadom hodného osobitného zreteľa z dôvodu celomestského  významu   predmetu   činnosti  neziskovej  organizácie, ktorou je najmä zabezpečovanie pomoci 	pre ľudí bez domova (napr. drogovo závislí, sociálne neprispôsobiví a pod.), zriaďovanie chránených dielní, poskytovanie  sociálnej  pomoci, humanitárnej starostlivosti, vzdelávania a rozvoja telesnej kultúry,  podpory  regionálneho  rozvoja a zamestnanosti v  spojitosti  s  ochranou  ľudských  práv a základných slobôd.  
Prípad osobitného zreteľa pre mesto Košice spočíva aj v tom, že táto nezisková organizácia spolu s mestom Košice poskytuje sociálne služby (podľa zákona o sociálnych službách) osobám, ktoré nemajú zabezpečené ubytovanie, vytvára podmienky na prípravu stravy, poskytuje sociálne poradenstvo v rámci ktorého je vytváranie podmienok na budovanie pracovných návykov.  Predajom skleníka tejto organizácií mesto Košice čiastočne zlepší jej predpoklady na plnenie zákonných podmienok na prevádzku útulkov, nocľahárni a ďalšej jej charitatívnej činnosti.  
 Prínosom  tejto  organizácie  pre  mesto Košice je zamedzenie zdržiavania sa ľudí  bez domova v priestoroch s vyššou koncentráciou obyvateľov a návštevníkov mesta Košice napr. ako je centrum mesta, mestský park, železničná stanica a iné. Zároveň táto nezisková organizácia pomáha neprispôsobeným občanom aspoň čiastočne sa začleniť späť do života napr. vybavovaním osobných dokladov, zabezpečením hospitalizácie a tým zamedzuje čiastočne šíreniu infekčných chorôb v rámci mesta Košice
*  *  *

Bod č. 25
Nakladanie s majetkom mesta Košice – určenie spôsobu prevodu pozemkov v k.ú. Terasa a Severné mesto formou zámeny pozemkov

p. Lazár, námestník primátora mesta Košice – Predmetom materiálu je výmena pozemkov medzi p. Krupom a mestom Košice, tak ako bolo uvedené v materiáli.

p. Raši, primátor mesta Košice – Otvoril rozpravu.

p. Jenčová, poslankyňa MZ – Vystúpila s faktickou poznámkou a poprosila, aby sa bod iba otvoril a kto bude chcieť, tak sa k tomu vyjadrí.

p. Raši, primátor mesta Košice – Rozpravu uzavrel a dal slovo návrhovej komisii.

p. Andrejčák, poslanec MZ a člen návrhovej komisie – Prečítal návrh na uznesenie v skrátenej podobe.
	Mestské zastupiteľstvo v Košiciach podľa príslušných ustanovení schvaľuje spôsob prevodu pozemkov formou zámeny podľa predloženého návrhu.

Hlasovanie č. 60 -	za: 45, proti: -, zdržali sa: 2

p. Raši, primátor mesta Košice – Skonštatoval, že uznesenie bolo schválené.

Úplne znenie schváleného uznesenia.
Mestské zastupiteľstvo v Košiciach v súlade s § 9 ods. 2. písm. a) zákona č. 138/1991 Zb. v znení neskorších predpisov schvaľuje spôsob prevodu pozemkov formou zámeny, a to pozemky parcela KN-C č. 5489/118 s výmerou 36 m² v k. ú. Terasa, časť parcely KN-C č. 8029/1 (novovytvorená parcela KN-C č. 8029/4) s výmerou 14 m² v k. ú. Severné mesto vo vlastníctve mesta Košice za pozemok časť parcely KN-C č. 6800/51 s výmerou 111 m² v k. ú. Severné mesto v spoluvlastníctve Ing. Mariána Krupu a Heleny Krupovej.    
*  *  *

Bod č. 26
Nakladanie s majetkom mesta Košice – určenie spôsobu prevodu formou zámeny pozemkov v k. ú. Barca a k. ú. Letná medzi mestom Košice a Slovnaftom, a.s.   

p. Raši, primátor mesta Košice – Otvoril rozpravu.
	Nikto sa neprihlásil, rozpravu uzavrel a dal slovo návrhovej komisii.

p. Andrejčák, poslanec MZ a člen návrhovej komisie – Prečítal návrh na uznesenie v skrátenej podobe.
	Mestské zastupiteľstvo v Košiciach podľa príslušných ustanovení schvaľuje spôsob prevodu nehnuteľného majetku formou zámeny podľa predloženého návrhu.

Hlasovanie č. 61 -	za: 47, proti: -, zdržali sa: 1

p. Raši, primátor mesta Košice – Skonštatoval, že uznesenie bolo schválené.

Úplne znenie schváleného uznesenia.
Mestské zastupiteľstvo v Košiciach v súlade s § 9 ods. 2. písm. a) zákona č. 138/1991 Zb. o majetku obcí v znení neskorších predpisov schvaľuje spôsob prevodu nehnuteľného majetku formou zámeny pozemkov registra KN-C parc. č. 1634/2 s výmerou 90 m2 a č. 1634/3 s výmerou 119 m2 v k.ú. Barca vo vlastníctve mesta Košice za časť pozemku registra KN-C parc. č. 8014/1 (novovytvorená parc. č. 8014/8) s výmerou 170 m2 vo vlastníctve spoločnosti SLOVNAFT, a.s. s prípadným doplatkom v prospech mesta Košice.
*  *  *

Bod č. 27
Nakladanie s majetkom mesta Košice – určenie spôsobu prevodu nehnuteľnosti v k.ú. Furča formou dobrovoľnej dražby - garáž a pozemok na ul. Clementisova  

p. Raši, primátor mesta Košice – Otvoril rozpravu.
	Nikto sa neprihlásil, rozpravu uzavrel a dal slovo návrhovej komisii.

p. Andrejčák, poslanec MZ a člen návrhovej komisie – Prečítal návrh na uznesenie v skrátenej podobe.
	Mestské zastupiteľstvo v Košiciach podľa príslušných ustanovení schvaľuje spôsob prevodu nehnuteľného majetku vo vlastníctve mesta Košice formou dobrovoľnej dražby podľa predloženého návrhu.

Hlasovanie č. 62 -	za: 48, proti: -, zdržali sa: -

p. Raši, primátor mesta Košice – Skonštatoval, že uznesenie bolo schválené.

Úplne znenie schváleného uznesenia.
Mestské zastupiteľstvo v Košiciach v súlade s § 6 ods. 2. písm. b)  a   § 29 ods. 1 písm. b) Štatútu mesta Košice a § 9 ods. 2. písm. a) zákona č. 138/1991 Zb. o majetku obcí v znení neskorších predpisov schvaľuje spôsob prevodu nehnuteľného majetku vo vlastníctve mesta Košice formou dobrovoľnej dražby - garáže súp. č. 12 na pozemku registra KN-C parc. č. 1787 a pozemku registra KN-C parc. č. 1787 s výmerou 19 m2 v k.ú. Furča  s najnižším podaním vo výške 8 500 €.
*  *  *

Bod č. 28
Nakladanie s majetkom mesta Košice – určenie spôsobu prevodu pozemkov v k.ú. Košické Hámre  

p. Raši, primátor mesta Košice – Otvoril rozpravu.
		Nikto sa neprihlásil, rozpravu uzavrel a dal slovo návrhovej komisii.

p. Andrejčák, poslanec MZ a člen návrhovej komisie – Prečítal návrh na uznesenie v skrátenej podobe.
	Mestské zastupiteľstvo v Košiciach podľa príslušných ustanovení schvaľuje spôsob prevodu nehnuteľného majetku – priamy predaj pozemkov podľa predloženého návrhu.

Hlasovanie č. 63 -	za: 47, proti: -, zdržali sa: 1

p. Raši, primátor mesta Košice – Skonštatoval, že uznesenie bolo schválené.

Úplne znenie schváleného uznesenia.
Mestské zastupiteľstvo v Košiciach v súlade s § 9 ods. 2  písm. a)  zákona č. 138/1991 Zb. o majetku obcí v znení neskorších predpisov schvaľuje spôsob prevodu nehnuteľného majetku – priamy predaj   pozemkov  parc. č.  169/53  s výmerou 127 m2  a parc.č. 169/54 s výmerou 116 m2 v k. ú. Košické Hámre pre Jozefa Saba.
*  *  *

Bod č. 29
Nakladanie s majetkom mesta Košice  – určenie spôsobu prevodu – priamy predaj pozemku v k. ú. Severné mesto      

p. Raši, primátor mesta Košice – Otvoril rozpravu. 
		Nikto sa neprihlásil, rozpravu uzavrel a dal slovo návrhovej komisii.

p. Andrejčák, poslanec MZ a člen návrhovej komisie – Prečítal návrh na uznesenie v skrátenej podobe.
	Mestské zastupiteľstvo v Košiciach podľa príslušných ustanovení schvaľuje spôsob prevodu nehnuteľného majetku - priamy  predaj  pozemku podľa predloženého návrhu.

Hlasovanie č. 64 -	za: 47, proti: -, zdržali sa: 1

p. Raši, primátor mesta Košice – Skonštatoval, že uznesenie bolo schválené.

Úplne znenie schváleného uznesenia.
Mestské zastupiteľstvo v Košiciach v súlade s § 9 ods. 2  písm. a)  zákona č. 138/1991 Zb. o majetku obcí v znení neskorších predpisov schvaľuje spôsob prevodu nehnuteľného majetku - priamy  predaj  pozemku  registra KN-C časť parcely  č. 8026/1  (novovytvorená parc. KN-C č. 8026/4) s výmerou 58 m² v k. ú. Severné mesto pre Bc. Roberta Vernera a Silviu Tkáčovu do podielového spoluvlastníctva každý v podiele 1/2 k celku.    
*  *  *

Bod č. 30
Nakladanie s majetkom mesta Košice – určenie spôsobu prevodu pozemkov v k. ú.  Brody formou zámeny pozemkov

p. Raši, primátor mesta Košice – Otvoril rozpravu.
		Nikto sa neprihlásil, rozpravu uzavrel a dal slovo návrhovej komisii.

p. Andrejčák, poslanec MZ a člen návrhovej komisie – Prečítal návrh na uznesenie v skrátenej podobe.
	Mestské zastupiteľstvo v Košiciach podľa príslušných ustanovení schvaľuje spôsob prevodu pozemkov formou zámeny podľa predloženého návrhu.

 Hlasovanie č. 65 -	za: 47, proti: -, zdržali sa: 1

p. Raši, primátor mesta Košice – Skonštatoval, že uznesenie bolo schválené.

Úplne znenie schváleného uznesenia.
Mestské zastupiteľstvo v Košiciach v súlade s § 9 ods. 2 písm. a) zákona č. 138/1991 Zb. v znení neskorších predpisov schvaľuje spôsob prevodu pozemkov formou zámeny, a to častí pozemkov registra KN-C parc. č. 3518/141, 3518/146 a 3518/152 s celkovou výmerou cca 100 m² v k. ú. Brody vo vlastníctve mesta Košice za častí pozemkov registra KN-C parc. č. 3518/153, 3518/154 a 3518/37 s celkovou výmerou cca 117 m² v k. ú. Brody vo vlastníctve Z & T, a.s. Výmery pozemkov budú spresnené geometrickým plánom po schválení spôsobu prevodu pozemkov mestským zastupiteľstvom.
*  *  *

Bod č. 31
Zverenie nehnuteľností do správy MČ Košice – Nad jazerom

p. Raši, primátor mesta Košice – Otvoril rozpravu.
		Nikto sa neprihlásil, rozpravu uzavrel a dal slovo návrhovej komisii.

p. Andrejčák, poslanec MZ a člen návrhovej komisie – Prečítal návrh na uznesenie v skrátenej podobe.
	Mestské zastupiteľstvo v Košiciach podľa príslušných ustanovení schvaľuje zverenie pozemkov vo vlastníctve mesta Košice do správy  MČ Košice – Nad jazerom podľa predloženého návrhu.

Hlasovanie č. 66 -	za: 48, proti: -, zdržali sa: -

p. Raši, primátor mesta Košice – Skonštatoval, že uznesenie bolo schválené.

Úplne znenie schváleného uznesenia.
Mestské zastupiteľstvo v Košiciach podľa § 29 ods. 1 písm. l) Štatútu mesta Košice  schvaľuje zverenie pozemkov vo vlastníctve mesta Košice do správy  MČ Košice – Nad jazerom:
     názov nehnuteľností		: pozemky
     k. ú.		: Jazero
     LV č. 		: 1704 
     parcely číslo 		: 2250/2, 2255/2 a 2242/2 
     výmera 		: 115 m², 115 m²  a 150 m² 
    druh pozemku		: zastavané plochy
    účel zverenia 		: majetkovoprávne vysporiadanie pozemkov
    deň zverenia	                                  : dňom účinnosti zmluvy o zverení majetku mesta
                                                            do správy
*  *  *

Bod č. 32
Zverenie nehnuteľností v k. ú. Jazero (lokalita Bukovecká ul., Azovská ul.) do správy SMsZ v Košiciach

p. Raši, primátor mesta Košice – Otvoril rozpravu.
		Nikto sa neprihlásil, rozpravu uzavrel a dal slovo návrhovej komisii.

p. Andrejčák, poslanec MZ a člen návrhovej komisie – Prečítal návrh na uznesenie v skrátenej podobe.
	Mestské zastupiteľstvo v Košiciach podľa príslušných ustanovení schvaľuje zverenie nehnuteľného  majetku mesta Košice podľa predloženého návrhu.

Hlasovanie č. 67 -	za: 48, proti: -, zdržali sa: -

p. Raši, primátor mesta Košice – Skonštatoval, že uznesenie bolo schválené.

Úplne znenie schváleného uznesenia.
Mestské zastupiteľstvo v Košiciach podľa § 29 ods. 1 písm. l) Štatútu mesta Košice  schvaľuje zverenie nehnuteľného  majetku mesta Košice, pozemkov zapísaných na LV č. 11650, v k. ú. Jazero uvedených v prílohe č. 1 a stavby uvedenej v prílohe č. 2 do správy  príspevkovej organizácie Správa mestskej zelene v Košiciach na dobu neurčitú za účelom správy a údržby pozemkov, na ktorých sa nachádza verejná zeleň.
*  *  *

Bod č. 33
Odňatie majetku mesta zo správy MČ Košice - Sídlisko KVP, Zverenie majetku mesta do správy MČ Košice – Sídlisko KVP

p. Raši, primátor mesta Košice – Otvoril rozpravu.
		Nikto sa neprihlásil, rozpravu uzavrel a dal slovo návrhovej komisii.

p. Andrejčák, poslanec MZ a člen návrhovej komisie – Prečítal návrh na uznesenie v skrátenej podobe.
	Mestské zastupiteľstvo v Košiciach podľa príslušných ustanovení schvaľuje po A. odňatie pozemkov vo vlastníctve mesta Košice podľa predloženého návrhu, po B. zverenie pozemkov vo vlastníctve mesta Košice podľa predloženého návrhu.

Hlasovanie č. 68 -	za: 48, proti: -, zdržali sa: -

p. Raši, primátor mesta Košice – Skonštatoval, že uznesenie bolo schválené.

Úplne znenie schváleného uznesenia.
Mestské zastupiteľstvo v Košiciach podľa § 29 ods. 1 písm.  l) Štatútu mesta Košice  
schvaľuje 
A.	odňatie pozemkov vo vlastníctve mesta Košice, zapísaných na LV č. 965, k. ú. Grunt a Myslava uvedených v prílohe č. 1 zo správy MČ Košice - Sídlisko KVP.
   	dôvod odňatia    	: 	odovzdanie nehnuteľností do správy správcovi podľa účelu využitia    
			 pozemkov (oddelenie správy komunikácii, oddelenie školstva MMK) 
     	deň odňatia           : dňom účinnosti dodatku k zmluve o zverení  majetku mesta do správy
B.	zverenie pozemkov vo vlastníctve mesta Košice, zapísaných na LV č. 965, k. ú. Grunt uvedených v prílohe č.  2 do správy  MČ Košice - Sídlisko KVP na dobu neurčitú za účelom správy a údržby pozemkov
     účel zverenia         	 : správa a údržba
     deň zverenia	           : dňom účinnosti zmluvy o zverení majetku mesta do správy
*  *  *

Bod č. 34
Nakladanie s majetkom mesta Košice – určenie spôsobu prevodu pozemkov v k.ú. Čermeľ

p. Raši, primátor mesta Košice – Otvoril rozpravu.
		Nikto sa neprihlásil, rozpravu uzavrel a dal slovo návrhovej komisii.

p. Andrejčák, poslanec MZ a člen návrhovej komisie – Prečítal návrh na uznesenie v skrátenej podobe.
	Mestské zastupiteľstvo v Košiciach podľa príslušných ustanovení schvaľuje spôsob prevodu nehnuteľného majetku formou zámeny pozemku podľa predloženého návrhu.

Hlasovanie č. 69 -	za: 47, proti: -, zdržali sa: 1

p. Raši, primátor mesta Košice – Skonštatoval, že uznesenie bolo schválené.

Úplne znenie schváleného uznesenia.
Mestské zastupiteľstvo v Košiciach podľa § 9 ods. 2 písm. a) zákona č. 138/1991 Zb. o majetku obcí v znení neskorších predpisov schvaľuje spôsob prevodu nehnuteľného majetku formou zámeny pozemku časti parc. č. 1955/2   (nov. parc. č. 1955/3) s výmerou 85 m2 a časť pozemku parc. č. 1864/2 v šírke 3 m (po upresnení GP – cca + 30 m2) vo vlastníctve Ladislava Kráľa a manželky Oľgy za pozemok časť  parc.  č. PK 11 575 (nov. parc. č. 1805/10) s výmerou 85 m2 vo vlastníctve mesta Košice.
*  *  *

Bod č. 35
Nakladanie s majetkom mesta Košice – určenie spôsobu prevodu časti pozemku registra KN-E parc. č. 12589  v k.ú. Severné mesto

p. Raši, primátor mesta Košice – Otvoril rozpravu.
		Nikto sa neprihlásil, rozpravu uzavrel a dal slovo návrhovej komisii.

p. Andrejčák, poslanec MZ a člen návrhovej komisie – Prečítal návrh na uznesenie v skrátenej podobe.
	Mestské zastupiteľstvo v Košiciach podľa príslušných ustanovení schvaľuje spôsob prevodu nehnuteľného majetku vo vlastníctve mesta Košice podľa predloženého návrhu.

Hlasovanie č. 70 -	za: 47, proti: -, zdržali sa: 1

p. Raši, primátor mesta Košice – Skonštatoval, že uznesenie bolo schválené.

Úplne znenie schváleného uznesenia.
Mestské zastupiteľstvo v Košiciach podľa § 9 ods. 2 písm. a) zákona č. 138/1991 Zb. o majetku obcí v znení neskorších predpisov schvaľuje spôsob prevodu nehnuteľného majetku vo vlastníctve mesta Košice  - priamy predaj časti  pozemku registra KN-E parc. č. 12589 v k. ú. Severné mesto pre Stanislava Rakoša a Boženu Rakošovú s tým, že geometrický plán bude vyhotovený v súlade s pripomienkou správcu – Mestských lesov Košice, a.s.
*  *  *

Bod č. 36
Interpelácie poslancov MZ

p. Petrvalský, poslanec MZ – Mal viac bodov a otázok.
	 - Požiadal Mesto Košice ako starosta o pomoc pri likvidácií nelegálnych rómskych osád. Len v jeho mestskej časti má jednu legálnu a tri nelegálne.  Začal už robiť určité kroky, ale potrebuje aj pomoc mesta.
	- Zaujímal sa, ako sa mesto stavia ku kontroverznej buste Esterháziho na  Hlavnej ulici.
	- 	Opýtal sa, ako rieši Mestská polícia Košice zaparkované autá pred kontajnermi na komunálny odpad.
	- Bolo by vhodné zistiť montáž fotovoltaických článkov na ZŠ a MŠ čím by sa zlacnila ich prevádzka. V minulom volebnom období sa o tom uvažovalo. Chce, aby sa táto otázka znova otvorila a aby sa predložil o tom materiál na rokovanie MZ.
	- Navštívili ho dvaja páni z Rady seniorov mesta a požiadali ho o dve veci. Bolo by vhodné keby bolo možné v rámci EHMK 2013 vybudovať v meste Centrum seniorov z euro fondov. Požiadal, aby mu o tom bola daná odpoveď. Po druhé naštartovať v tomto meste športové hry troch generácii, tak ako to už beží aj v iných mestách. 
	- Bol by rád, keby sa podujatie organizované v jeho mestskej časti, t.j. olympiáda materských škôl, rozšírila na celé mesto. Tento rok to bude 5. ročník.
	- V jeho mestskej časti medzi hlavné ulice patria Americká a Ázijská trieda. Sú to už dvadsať ročné cesty, ktoré potrebujú komplexnú rekonštrukciu, pretože každoročne ich čiastkovo opravujú, ale to už nestačí.
	- 	Mesto na svojej stránke pri zverejňovaní zmlúv zverejňuje č. účtu nájomcu napr. Elza holding -  Dodatok k nájomnej zmluve, čo je porušenie zákon 211 o ochrane osobných. Poprosil, aby sa to preverilo a aby sa takéto veci nezverejňovali.
	- Vrátil sa ešte k cestám a uviedol, že bolo by dobré  rozbehnúť odbornú diskusiu ohľadom technológií opráv a výstavby nových ciest, ktoré by boli trvácnejšie a tým aj lacnejšie, lebo dnešný spôsob je dosť nákladný.
	- Občania v jeho mestskej časti sa nestarajú o svoje pozemky - nekosia, neplatia dane.  Mesto by sa malo začať s tým zaoberať, lebo je to ďalší príjem do mestskej pokladne.
	- Bol by rád keby dostal riešenie MHD dôsledkom skrátenia 600 tis. eur z rozpočtu.
	- Informoval, že chýbajú všetky poklopy na kanáloch po celej ceste dole Jahodnou, ale skôr je to pre VÚC.

p. Kasterko, poslanec MZ - Akým spôsobom sa plánuje riešiť a aké opatrenia sa príjmu s presným termínom nápravy neoprávneného užívania pozemkov vo vlastníctve mesta Košice, ktoré sa nachádzajú v k.ú. Nové Ťahanovce - lokalita DEMETER, parc. č. 1600/21, LV 978. Tieto pozemky užívajú bez právneho titulu niektorí obyvatelia, ktorí si tam nelegálne postavili tzv. chatrče na bývanie. Podotkol, že príslušné právne predpisy, najme zákon o obecnom zriadení, zákon o meste Košice a zákon o majetku obci, ukladajú obci, resp. jej orgánom, povinnosť majetok obce zveľaďovať, zhodnocovať a hospodáriť s ním  v prospech rozvoja obce a jej občanov.

p. Jenčová, poslankyňa MZ – V súvislosti s nefunkčnosťou internetu dôsledkom preťaženia siete, požiada riaditeľa MMK, aby dal nejaký pokyn, aby to fungovalo a do budúcna, aby sa to neopakovala. Nepožadovala písomnú odpoveď.

p. Jutka, poslanec MZ – Najprv sa poďakoval za odpoveď na predchádzajúcu interpeláciu a bol rád, že sa podarilo v krátkom časovom úseku vyriešiť hlavné cestné komunikácie a výtlky na cestách. Mal požiadavku a obrátil sa na p. primátora, aby došlo k zvereniu majetku mesta do vlastníctva Správy mestskej zelene. Ide o pozemok za Apoštolskou cirkvou na ul. Plzenská, kde došlo zo strany MČ Západ k jeho vyprataniu od odpadov. Pozemok je vo vlastníctve  mesta a vie, že nie je nikomu zverený. Mesto má prijaté všeobecne záväzné nariadenie, že vlastník pozemku sa má o takého územie starať a príslušne ho zveľaďovať. Poprosil, aby sa na to pozreli a aby sa tam aspoň 2x ročne uskutočnila kosba trávy, nakoľko sa tam vytvárajú čierne skládky. Žiadal o písomnú odpoveď.

p. Siksa, poslanec MZ -  Požiadal vedenie mesta, ak je to možné, o vykonanie hĺbkovej kontroly na Stredisku služieb škole – Nižná úvrať Košice, za obdobie rokov 2008, 2009 a 2010, so zameraním na nakladanie s finančnými prostriedkami mesta Košice, vynaloženými na opravy a rekonštrukcie materských a základných škôl a školských zariadení v zriaďovateľskej pôsobnosti mesta, s uvedením zoznamu dodávateľov týchto prác.

M. Kočiš, poslanec MZ – Na základe podnetov viacerých obyvateľov Košíc, sa obrátil na primátora so žiadosťou o poskytnutie informácie, či, a v akom rozsahu prebieha proces vysporiadania právnych vzťahov k pozemkom, ktoré sa nachádzajú pod komunikáciami v meste Košice. Presný zoznam uvedených parciel odovzdal písomne v prílohe jeho interpelácie. Ešte raz sa opýtal, či prebieha takýto proces, ak áno, tak v akom to je štádiu.

p. Kandráč, poslanec MZ – Chcel upriamiť pozornosť na problém majiteľov garáži, ktoré sa nachádzajú v MČ Košice Dargovských hrdinov, kde parkovaním vozidiel nad ich garážami, kde je vecné bremeno v prospech mesta Košice, dochádza k poškodzovaniu asfaltového krytu a zároveň k zatekaniu do týchto garáži. Bývalé vedenie sľúbilo, že sa týmto problémom bude zaoberať na porade primátora a listom zo dňa 22.7.2010 prisľúbilo, že im dá vedieť, ako sa to bude riešiť. Do dnešného dňa títo obyvatelia nedostali žiadnu odpoveď.  

p. Raši, primátor mesta – Vie o tomto probléme.

p. Dečo, poslanec MZ - V mene poslancov a starostu MČ Košice - Kavečany požiadal o informáciu, kedy budú schopní riešiť realizáciu opráv cesty a výtlkov, ktoré sú v správe mesta Košice, pretože sa to týka všetkých návštevníkov, ktorí ročne ZOO navštívia v počte okolo 160 tis. Jedná sa o celoročnú prevádzku, letnú, zimnú turistiku. Cesty v rátane rigolov sú dlhodobo v zlom stave a situácia je pre tento rok neudržateľná, nakoľko v minulosti sa to riešilo v súčinnosti s mestom. Vzhľadom na to, že tie príspevky pre mestské časti boli trochu iné, ako je odsúhlasený tento rozpočet, nebude možné rátať so súčinnosťou mestskej časti.

p. Demský, poslanec MZ – Štyri roky v minulosti v novinách čítal, že sa bude diať výstavba futbalového štadióna a že mesto tam odsúhlasilo predaj, prenájom pozemkov. Chcel vedieť v aktom to je stave, čo sa s tým robí a pokiaľ sa neplnia podmienky, čo sa týka prenájmu a predaja, ako to chce mesto riešiť.

p. Hlinka, poslanec MZ – Keďže rozpočet na tento rok schválili, v úlohe Zdravé mesto Košice je schválená potreba vybudovania cyklistických trás. Jedna z plánovaných trás je po Alejovej ulici v smere dole. Keďže to uznesenie, ktoré o tom hovorí zostalo v platnosti, bol by rád keby možnosti mesta dovoľovali, aby sa v tomto roku pripravila  projektová dokumentácia  a majetkovoprávne vysporiadanie aspoň v  1. etape.  Aby do konca tohto volebného obdobia sa táto nová časť cyklistických trás mohla hodnotiť ako hotová vec. 
	Požiadal riešiť odstraňovanie vrakov nepojazdných motorových vozidiel  z komunikácií a odstavných plôch. V meste ich je veľký počet a žiaľ ten počet stále stúpa. V minulosti sa o tom na zastupiteľstve hovorilo a podstatou problému je, že mesto nemá zatiaľ zmluvu s nikým, kto by vykonával funkciu odkladača, teda mať tzv. odkladacie parkovisko so zabezpečením, kde by sa mohli tieto vraky odkladať. Bol by rád, keby sa mu v tejto veci písomne odpovedalo, ako sa hodlá s touto témou v našom meste zaoberať ďalej.

p. Gamcová, poslankyňa MZ – Poprosila primátora, či by bolo možné urobiť efektívne opatrenia pri doručovaní výmerov miestnych poplatkov, pretože viacerí jej kolegovia z univerzity jej ukazovali doručenky, že v čase od 9 do 15.00 hod. im bude doručený výmer a chcela tým povedať, že v tom čase je väčšina ľudí v práci, preto je zbytočné v tom čase posielať doručovateľov a či by sa to nedalo inak zariadiť, napr. či by sa táto daň nemohla doručovať v elektronickej podobe. 
	V mene farského úradu sv. Gorazda poprosila, aby sa mesto pozrelo na bezdomovcov, ktorí v okolí kostola a fary dennodenne robia problémy, teda či by sa nemohol zabezpečiť väčší dozor z Mestskej polície.
	Ďalšie otázky, aby nemusela zdržiavať, zadala písomne. 

p. Gábor, poslanec MZ – Upozornil na výtlky na cestách, ktoré vedú na Luník IX, že sa nemá kto o ne postarať a uviedol, že mestská časť na ich opravu financie nemá.
	Taktiež upozornil na verejne osvetlenie, ktoré je nefunkčné a z 20 lámp, svietia 4-5 a ak by na kostole nebol kríž, tak nie je tam žiadny orientačný bod, o ktorý by sa mohli oprieť. 
	Veľmi ho mrzelo, ako mestského poslanca, nakladanie s bytmi, ktoré sú dlhodobo opustené a sú zdevastované z toho dôvodu, že už mohli byť skôr obsadené žiadateľmi, ktoré majú podané od roku 1996 žiadosti o byty.

S. Kočiš, poslanec MZ - V súvislosti s interpeláciou p. Hlinku, požiadal, aby mesto hľadalo  riešenie pre zriadenie parkoviska pre nákladné motorové vozidlá, autobusy, nakoľko toto parkovisko mesto nemá, a tak tieto vozidlá a autobusy parkujú v obytnej zóne. Jednak zaberajú parkovacie miesta, mestská polícia ich nevie vykázať, nakoľko nie je vytvorené takéto parkovisko, čo by tiež aspoň čiastočne riešilo problém parkovania v obytnej zóne.

p. Raši, primátor mesta Košice – Požiadal všetkých poslancov, aby interpelácie podali aj písomne. Písomné odpovede budú doručené v zmysle platného rokovacieho poriadku mestského zastupiteľstva do 30 dní. Bod ukončil.
*  *  *

Bod č. 37
Dopyty poslancov MZ

p. Čižmáriková, poslankyňa MZ - Opýtala sa, či sa nepočíta  s nakreslením čiar na veľkom parkovisku za MMK na parkovanie.

p. Raši, primátor mesta Košice – Počíta sa a určite to nebudú robiť len pre seba.

p. Melichárek, poslanec MZ - Požiadal  generálneho riaditeľa DPMK, a.s. o riešenie problému v MČ Šaca s automatom na cestovné lístky, pretože jeden nepostačuje a je v poslednom čase pokazený a tým viac ako 5 tis. obyvateľov nemá možnosť kde si kúpiť lístok na mestskú dopravu, preto navrhol, aby aj inou formou sa hľadala možnosť predaja cestovných lístkov.

p. Gál, poslanec MZ - Opýtal sa vedenia mesta a aj p. Brixiho čo plánujú robiť s  neprispôsobivými občanmi  na stanici celkovo, ale aj počas majstrovstiev sveta v ľadovom hokeji, a či majú akúsi víziu do budúcnosti, ako v tomto postupovať.

p. Raši, primátor mesta Košice – Je to problém nielen Košíc ale všetkých veľkých miest, preto chce posilniť mestskú políciu do počtu, aby sa títo ľudia eliminovali. Počas majstrovstiev sveta v ľadovom hokeji sa títo ľudia budú odlakávať, aby neporušili ľudské práva. 

p. Lasky, poslanec MZ - Opýtal sa či pokračuje komunikácia medzi Východoslovenskou energetikou a mestom Košice. Ide o prísľub, že počas majstrovstiev sveta bude osvetlenie veže  na Dóme sv. Alžbety. 

p. Raši, primátor mesta Košice – S Východoslovenskou energetikou najmä riešili odpojenie Luníka IX od elektriky. 
	Ohľadne Dómu uviedol, že bol urobený návrh, kde mesto malo znášať technické náklady so zriadením osvetlenia. Prvý technický návrh na osvetlenie Dómu bol na 16 tis. EUR, čo predstavovalo veľmi vysokú sumu, preto sa mesto rozhodlo, pokračovať v osvetlení zo striech hlavne kvôli výraznému ušetreniu financií.

p. Petrvalský, poslanec MZ - Dopytoval riaditeľa DPMK, a.s. a uviedol, že v MČ Ťahanovce  tiež majú jeden automat na predaj cestovných lístkov, čo nepostačuje.  Poprosil, pokiaľ by to bolo možné, inštalovať takýto automat na Budapeštianskej ul. v pešej zóne.

p. Brixi, poslanec MZ a splnomocnenec primátora pre MS v ĽH – Odpovedal p. Gálovi, že za  posledné 2 týždne aj vďaka aktívnej pomoci náčelníka p. Bukuša z Mestskej polície a štátnej polícii, nie je na vlakovej stanici ani jeden bezdomovec, narkoman a ani feťák. 

p. Filipko, poslanec MZ – Dopytoval generálneho riaditeľa DPMK a uviedol, že takisto bol demontovaný automat na cestovné lístky zo zastávky na Havlíčkovej ulici (štadión Lokomotívy), ktorý tam roky bol. Myslí si, že ide o dôležitý uzol, akou je táto zastávka, aby sa tam automat vrátil, pretože je to aj požiadavka občanov.

 p. Raši, primátor mesta Košice – Požiadajú generálneho riaditeľa Dopravného podniku, aby pripravil písomnú odpoveď.

p. Gál, poslanec MZ – Vystúpil s faktickou poznámkou a reagoval na slová p. Brixiho, že naposledy bol na stanici pred troma dňami a bezdomovci tam boli. Na stanicu pôjde aj zajtra o 7.00 hod. večer, tak si to rád pozrie a môžu sa tam spoločne stretnúť. 

p. Raši, primátor mesta Košice – Poprosil, aby si stretnutie dohodli osobne na stanici a verí, že dôjdu ku spoločnému záveru a riešeniu.

p. Bereš, poslanec MZ - Dopyt na náčelníka Mestskej polície Košice.  Nadviazal na interpeláciu p. Gamcovej ohľadne bezdomovcov a upozornil, že  sú nielen v priestore medzi magistrátom, poliklinikou a farnosťou sv. Gorazda, ale sú aj priamo pred budovou magistrátu, nakoľko sa vytlačili zo stanice. Polícia by mala vykonávať aj kontrolu okolia magistrátu. 
*  *  *

Bod č. 38
Rôzne

p. Raši, primátor mesta Košice – Otvoril tento bod. Nikto sa neprihlásil, preto ho ukončil.
*  *  *

Záver rokovania

Program rokovania mestského zastupiteľstva sa vyčerpal. Primátor mesta Košice sa poďakoval všetkým poslancom za aktívnu účasť a uviedol, že na ďalšom riadnom V. rokovaní mestského zastupiteľstva sa stretnú v utorok 21. júna 2011. 
Primátor mesta Košice Richard Raši vyhlásil IV. rokovanie Mestského zastupiteľstva v Košiciach za ukončené.

             Ing. Pavol Lazúr     					MUDr. Richard Raši, PhD., MPH
riaditeľ Magistrátu mesta Košice				         primátor mesta Košice

Zápisnica vyhotovená dňa 18. 5. 2011
Zapísala: Blanka Lukáčová

Overovatelia zápisnice:

Mgr. art. Ľubica Blaškovičová  .............................................	Podpísala dňa: 25.5.2011

Ing. Juraj Briškár     ...............................................................	Podpísal dňa: 20. 5. 2011

Obsah:

1	Úvod rokovania
1	K programu rokovania
2	Overovatelia zápisnice
2	Návrhová komisia
3	Informácia o plnení úloh vyplývajúcich z uznesení MZ od XXXVII. rokovania MZ
5	Návrh na zmenu uznesení Mestského zastupiteľstva v Košiciach
6	Správa o odpovediach na interpelácie a dopyty poslancov mestského zastupiteľstva, ktoré  boli  prednesené na III. rokovaní MZ dňa 14. 2. 2011
7	Informáciu primátora mesta o svojej činnosti od III. rokovania MZ
9	Správa o činnosti Útvaru hlavného kontrolóra
13	Protest prokurátora proti uzneseniu Mestského zastupiteľstva v Košiciach č. 626 zo dňa 30. - 31. 10. 2008
14	Návrh Organizačného poriadku Magistrátu mesta Košice
24	Zmena štatutárneho orgánu v príspevkovej organizácii Správa mestskej zelene Košice v zriaďovateľskej pôsobnosti mesta Košice
26	Zmena štatutárnych orgánov v obchodných spoločnostiach s majetkovou účasťou mesta Košice
30	Hodnotiaca správa programového rozpočtu a Záverečný účet mesta Košice za rok 2010
32	Návrh programového rozpočtu mesta Košice na roky  2011 – 2013
49	Priebežná správa o projekte Košice – Európske hlavné mesto kultúry 2013 za obdobie 26.1. – 31.3.2011
51	Organizačný poriadok Mestskej polície Košice
52	Personálne zmeny v Mestskej rade v Košiciach a komisiách MZ
62	Členstvo v radách škôl a školských zariadení v zriaďovateľskej pôsobnosti mesta Košice za zriaďovateľa – doplňujúci návrh
62	Návrh na doplnenie zriaďovacej listiny  pre rozpočtovú organizáciu Stredisko sociálnej pomoci mesta Košice, Garbiarska 4, Košice
63	Informácia o činnosti Komisie na ochranu verejného záujmu pri výkone funkcií verejných funkcionárov MZ
64	Návrh na zrušenie Všeobecne záväzného nariadenia mesta Košice č. 8 o kontrole vykonávanej orgánmi mestskej samosprávy
65	Návrh zmien a doplnkov Všeobecne záväzného nariadenia mesta Košice č.44 – Pravidlá prenajímania malometrážnych bytov pre dôchodcov na území mesta Košice
67	Návrh na doplnenie Všeobecne záväzného nariadenia mesta Košice č. 45 Trhový poriadok trhových miest na území mesta Košice (trhový poriadok trhových miest)
68	Návrh na zmenu a doplnenie VZN mesta Košice č. 103 o určení výšky príspevku na čiastočnú úhradu nákladov v školách a školských zariadeniach, ktorých zriaďovateľom je mesto Košice (nariadenie o určení výšky príspevku v školách a školských zariadeniach)
68	Zoznam chránených hrobov osobností mesta Košice – návrh
70	Komplexná informácia o pripravenosti mesta na Majstrovstvá sveta v ľadovom hokeji - Košice 2011
71	Predaj skleníka LUR IX v časti záhrady Bernátovce pre neziskovú organizáciu Oáza – nádej pre nový život, n. o.
72	Nakladanie s majetkom mesta Košice – určenie spôsobu prevodu pozemkov v k.ú. Terasa a Severné mesto formou zámeny pozemkov
73	Nakladanie s majetkom mesta Košice – určenie spôsobu prevodu formou zámeny pozemkov v k. ú. Barca a k. ú. Letná medzi mestom Košice a Slovnaftom, a.s.   
73	Nakladanie s majetkom mesta Košice – určenie spôsobu prevodu nehnuteľnosti v k.ú. Furča formou dobrovoľnej dražby - garáž a pozemok na ul. Clementisova  
74	Nakladanie s majetkom mesta Košice – určenie spôsobu prevodu pozemkov v k.ú. Košické Hámre  
74	Nakladanie s majetkom mesta Košice  – určenie spôsobu prevodu – priamy predaj pozemku v k. ú. Severné mesto      
75	Nakladanie s majetkom mesta Košice – určenie spôsobu prevodu pozemkov v k. ú.  Brody formou zámeny pozemkov
75	Zverenie nehnuteľností do správy MČ Košice – Nad jazerom
76	Zverenie nehnuteľností v k. ú. Jazero (lokalita Bukovecká ul., Azovská ul.) do správy SMsZ v Košiciach
76	Odňatie majetku mesta zo správy MČ Košice - Sídlisko KVP, Zverenie majetku mesta do správy MČ Košice – Sídlisko KVP
77	Nakladanie s majetkom mesta Košice – určenie spôsobu prevodu pozemkov v k.ú. Čermeľ
77	Nakladanie s majetkom mesta Košice – určenie spôsobu prevodu časti pozemku registra KN-E parc. č. 12589  v k.ú. Severné mesto
78	Interpelácie poslancov MZ
81	Dopyty poslancov MZ
82	Rôzne
83	Záver rokovania